F. W. J. SCHELLING 
Bruno 
sau despre 
principiul divin 
şi 
principiul natural 
al lucrurilor 


gg HUMANITAS 


Coordonată de 
SORIN VIERU 


MARILE 
CĂRȚI MICI 
ALE GÎNDIRII 
UNIVERSALE 


FRIEDRICH WILHELM JOSEPH SCHELLING s-a născut la 27 
ianuarie 1775 la Leonberg, lîngă Stuttgart. Între 1790 şi 1795 a studiat 
la celebra Tiibinger Stift (Fundația tiibingeneză) unde Hölderlin şi Hegel 
i-au fost colegi de cameră. Între 1795 și 1798 a fost profesor particu- 
lar la Stuttgart și Leipzig. Apoi, sprijinit de Goethe, a început o ră- 
sunătoare şi controversată carieră universitară. A predat filozofia la Jena 
(1798—1803), Würzburg (1803—1806), München (1806-1820), Erlan- 
gen (1820-1827), din nou München (1827-1841), Berlin (1841-1846). 
A murit la 20 august 1854 la Bad Ragaz, în Elveția. 


OPERELE PRINCIPALE: Über die Möglichkeit einer Form der 
Philosophie überhaupt (Despre posibilitatea unei forme a filozofiei în 
genere), 1794; Vom Ich als Prinzip der Philosophie oder über das Unbe- 
dingte im menschlichen Wissen (Despre Eu ca principiu al filozofiei sau 
despre necondiționat în cunoaşterea umană), 17195; Philosophische 
Briefe über Dogmatismus und Kritizismus (Scrisori filozofice despre dog- 
matism şi criticism), 1795; Abhandlungen zur Erläuterung des Idea- 
lismus der Wissenschaftslehre (Dizertații pentru lămurirea idealismului 
din Doctrina științei), 1797; Ideen zu einer Philosophie der Natur (Idei 
pentru o filozofie a naturii), 11797; Von der Weltseele (Despre sufletul 
universal), 1798 ; Erster Entwurf eines Systems der Naturphilosophie (O 
primă schiță a unui sistem al filozofiei naturii), 1199; System des trans- 
zendentalen Idealismus (Sistemul idealismului transcendental), 1800; 
Darstellung meines Systems der Philosophie (Expunerea sistemului meu 
filozofic), 1801; Bruno oder über das göttliche und natürliche Prinzip der 
Dinge (Bruno sau despre principiul divin şi principiul natural al lucrurilor), 
1802; Vorlesungen über die Methode des akademischen Studiums 
(Prelegeri despre metoda studiului academic), 1803; Darstellung des 
wahren Verhältnisses der Naturphilosophie zu der verbesserten Fichte- 
schen Lehre (Expunerea adevăratei relații dintre filozofia naturii și doc- 
trina fichteană îmbunătățită), 1806; Über das Verhältnis der bildenden 
Künste zu der Natur (Despre relația artelor plastice cu natura), 1807; 
Philosophische Untersuchungen über das Wesen der menschlichen Frei- 
heit (Cercetări filozofice despre esența libertății umane), 1809. 

Au apărut postum (1856—1861) în ediția în 14 volume îngrijită de 
K.F.A. Schelling: Philosophie der Kunst (Filozofia artei), Philosophie 
der Mythologie (Filozofia mitologiei), Philosophie der Offenbarung (Filo- 
zofia revelaţiei). 


FRIEDRICH WILHELM JOSEPH SCHELLING 


Bruno 


sau 
despre principiul divin 
ȘI principiul natural 
al lucrurilor 


Traducere, 
cuvînt introductiv și note de 
VASILE MUSCĂ 


HUMANITAS 


Coperta 
IOANA DRAGOMIRESCU MARDARE 


Traducerea s-a efectuat în cadrul programului Fundaţiei Soros, 
iar pentru elaborarea ei traducătorul a beneficiat în 1994 de 
o bursă a acesteia. 


F.W.J. SCHELLING, 
BRUNO ODER UBER DAS GOTILICHE 
UND NATURLICHE PRINZIP DER DINGE. Ein Gesprăch 
în 
Schellings Werke, vol. III, 
Münchner Jubilăumsdruck, C.H. Beck und R. Oldenbourg, 
München, 1927. 


© HUMANITAS, 1995, pentru prezenta versiune românească 
ISBN 973—28—0592-7 


Notă asupra ediției 


Carissimae uxori 
V. M. 


Prezenta traducere a dialogului lui Schelling, Bruno 
oder über das göttliche und natürliche Prinzip der Dinge. 
Ein Gespräch (1802) s-a făcut după ediția Schellings Werke 
(Münchner Jubiläumsdruck), C.H. Beck und R. Olden- 
bourg, München, 1927, în care dialogul tradus și publicat 
aici se află în volumul al treilea, Dritter Hauptband, 
Schriften zur Identitătsphilosophie (1801-1806), la paginile 
109-228, ce reproduc ediția a doua, nemodificată, din 
1842, a acestei lucrări. Trimiterile din studiul introductiv 
precum și din notele care însoțesc, la urmă, traducerea 
folosesc aceeaşi ediție a operelor lui Schelling. 

Notele de la sfîrșitul traducerii sînt de trei feluri: 

— notele lui Schelling însuși (Însemnările lui Schelling, 
pp. 171 ș. urm.), numerotate de la * la ******, în cazul 
cărora, pentru a le putea deosebi de celelalte note, primele 
cuvinte ale trimiterii sînt subliniate. Ele vin imediat după 
lucrarea lui Schelling, indicîridu-se și pagina din traducere 
unde se află textul la care se face referire; 

— note la notele lui Schelling, aparținînd traducă- 
torului, însemnate cu a), b), c) şi numite Observaţii la 
însemnările lui Schelling, pp. 175 ș. urm.; 

— notele traducătorului, numerotate de la 1 la 30 (pp. 181 
ș. urm.). 

TRADUCĂTORUL 


SCHELLING ȘI DIALOGUL SĂU BRUNO... 


~- 


F.W.J. Schelling (1775-1854) prezintă cazul rar al 
unui filozof a cărui concepţie se sprijină pe o perma- 
nentă evoluţie a gîndirii sale, care prin revizuiri și 
corectări scoate incontinuu la suprafață mereu alte for- 
mule ideatice, fiind în acest sens comparabil, printre 
precursorii săi, poate doar cu anticul Platon. Opera sa 
este o adevărată „odisee a conștiinței“, cum potrivit 
avea s-o numească NL Jankelevitch! — după o suges- 
tie culeasă din Schelling însuși —, ce traversează mai 
multe momente succesive, apreciate de istoricii filo- 
zofiei ca fiind cînd trei, cînd patru sau chiar cinci (cum 
face, de exemplu, W. Windelband2). Ține de specificul 
evoluţiei filozofice a lui Schelling ca, astfel fragmentat 
în desfășurarea sa în mai multe momente, întreg cursul 
acestui drum filozofic să nu poată fi prins într-o singură 
operă atotcuprinzătoare, care să ne dea expresia inte- 
grală și definitivă a concepţiei sale. 

Un asemenea mod specific al evoluţiei sale filo- 
zofice determină la Schelling atît modul, cît și ritmul 
creaţiei. O cezură în cursul acestei evoluţii filozofice 
este așezată în jurul anului 1801, cînd începe o nouă 
perioadă creatoare, cea numită a filozofiei identității 

care, oarecum în opoziție cu prima, se petrece aproape 
în exclusivitate în singurătatea liniștită a unei izolări ce 
îl rupe de realitatea vie a epocii, cînd Schelling se 
împarte între prelegerile sale universitare, întrerupte 
de perioade de inactivitate și de publicarea unor opere, 
unele cu un caracter mai degrabă ocazional. Pînă atunci 
însă a traversat momentele unei evoluţii filozofice care, 
deși relativ scurtă în timp, este deosebit de încărcată 
în conţinutul ei: după un prim moment de ezitare 
fichteeană urmează un altul de elaborare a unei filozofii 
a naturii care se va întregi cu o filozofie a conștiinței 
ce va duce la filozofia numită a identităţii. Prin retra- 
gerea forțată de la catedră a lui Fichte, Schelling ajunge 
în 1798, la numai 23 de ani, succesorul acestuia la 
Universitatea din Jena devenită, între timp, o adevărată 
capitală a spiritualității germane de atunci.3 Cît privește 
Universitatea care constituie mîndria orașului și 
punctul de atracţie ce a făcut temporar din Jena o capi- 
tală a culturii germane, W. Dilthey îi dă o entuziastă 
prezentare: „Sub conducerea principilor liberali și a 
lui Goethe, Universitatea din Jena a ajuns în ultimul 
deceniu al secolului al XVIII-lea, prin libertatea spiri- 
tuală care domnea aici, pe primul loc între Univer- 
sitățile germane. Încă o dată s-a arătat cît contează 
pentru viața noastră universitară germană micile orașe 
care nu sînt legate de interesele politicii externe sau 
de sistemul militar. Aici Schiller a predat estetică și 
istorie. Castelul din Jena a fost pentru Goethe ca o a 
doua patrie și Wilhelm von Humboldt venea adesea 
în orăşel la Schiller. Reinhold, Fichte, Schelling au 
exercitat aici o activitate didactică, așa cum nu s-a mai 
desfășurat niciodată după aceasta în vreun alt loc. 

Romanticii s-au întîlnit de preferință pentru un timp 
aici. Din micul oraș universitar a iradiat o influență 
însuflețitoare și eliberatoare care și-a tras originea din 
legătura literaturii cu știința exactă, părînd să învioreze 
orice creaţie. “4 

Dialogul Bruno sau despre principiul divin și prin- 
cipiul natural al lucrurilor, apărut în 1802, aparține 
așa-numitei filozofii a identităţii, inaugurată cu un an 
înainte, în 1801, cu Expunerea sistemului meu filozofic 
(Danstellung meines Systems der Philosophie). EI tre- 
buie înțeles și apreciat prin prisma acestui ritm interior 
care caracterizează evoluţia filozofică a lui Schelling: 
dialogul apare în punctul de mijloc al dezvoltării sale 
filozofice care coincide, totodată, și cu culmea acestei 
evoluţii. La o privire de ansamblu rezultatul filozofic 
cel mai de seamă al acestei evoluţii, mai ales către 
perioada sa de început, este o autoclarificare ce va 
determina nu numai autonomia sa ca gînditor faţă de 
Fichte, ci și angajarea în propria sa întreprindere filo- 
zofică. În acest proces de clarificare cu sine, Schelling 
va primi ajutorul fostului său coleg de studenţie de la 
Tiibingen, Hegel — sosit la Jena ceva mai tîrziu, în 
1801 — care, mai ales prin lucrarea sa Deosebirea 
dintre sistemul lui Fichte şi cel al lui Schelling (Differenz 
des Fichte' schen, und Schelling’ schen Systems der 
Philosophie), va contribui eficient la conștientizarea 
sarcinii sale filozofice proprii. Desigur, nu trebuie să 
cădem în păcatul exagerării influenţei lui Hegel asupra 
lui Schelling; ea poate fi într-o bună măsură și efectul 
unei proiecţii retrospective și, în orice caz, relația inte- 
lectuală dintre cei doi la Jena rămîne încă o pată neelu- 
cidată pe harta idealismului clasic german. Oricum, 

prin lucrarea sa, Hegel i-a pus lui Schelling în față 
într-o lumină clară dezacordul său fundamental, insur- 
montabil, cu doctrina lui Fichte. „Pînă acum, cu toată 
identitatea interioară a lor, am opus cele două științe 
una celeilalte; în una dintre ele Absolutul este ceva 
subiectiv, în forma cunoașterii; în cealaltă Absolutul 
este ceva obiectiv, în forma ființei. Fiinţa și cunoaște- 
rea devin astfel factori de natură ideală sau forme, încît 
aceşti factori sînt opuși unul celuilalt; în amîndouă 
științele sînt ambii factori, dar în una din științe 
cunoașterea este materia, iar ființa e forma; în cealaltă, 
ființa este materia și cunoaşterea forma.“5 Urmînd 
îndemnul propriei sale filozofii, în această evoluţie 
Schelling se află în momentul crucial al unei lămuriri 
decisive cu Fichte. 

Cum a arătat R. Kroner, acest dialog, construit de 
Schelling cu cea mai înaltă artă, este alcătuit din trei 
părți importante ` prima, începînd cu marele discurs al 
lui Bruno, tratează o problematică metafizică generală, 
a doua se referă la teme de filozofie a naturii, iar a 
treia are un caracter transcendental filozofic. Aceste 
părţi sînt încadrate de o introducere, un dialog între 
Anselmo și Alexander pe tema strînsei înrudiri dintre 
filozofie și poezie, şi un final, o tetralogie în care se 
găsește o expunere a principalelor forme istorice ale 
filozofiei și reconcilierea lor în formula atotcuprin- 
zătoare a idealismului absolut.6 Ca personaje sînt aduși 
în scenă Bruno, protagonistul întregii discuţii, sub 
numele căruia se ascunde Schelling însuși, apoi 
Anselmo, Lucian, Alexander. În acest dialog imaginar, 
Lucian (Fichte) se arată mai receptiv față de Bruno 
(Schelling) decît a fost în realitate Fichte în raport cu 
Schelling. Celelalte două personaje sînt mai puțin con- 

turate: Alexander se apropie de poziţiile acelui mate- 
rialism care nu și-a pierdut capacitatea de dezvoltare, 
viaţa (filozofia renascentistă a naturii de inspirație pla- 
toniciană în opoziţie cu materialismul mecanicist), pe 
cînd concepţiile lui Anselmo privind „doctrina lumii 
intelectuale“ au afinități cu filozofia lui Leibniz. Al 
cincilea participant la dialog, Polyhymnio, nici măcar 
nu ajunge la cuvînt; el ar fi urmat să intervină în 
cealaltă parte a dialogului, rămasă nescrisă. Lucrarea 
se remarcă prin caracterul ei literar; în ea „nu se mai 
găsesc raționamente dificile ca în operele precedente, 
ci o expunere dialogată, adesea poetică și de o frumoa- 
să elocvenţă.“7 Tema generală, ce constituie fundalul 
pe care se proiectează întreaga desfășurare a discuţiei, 
este raportul dintre adevăr și frumos; ea va reveni pe 
tot parcursul dialogului, fie instalîndu-se în prim-plan, 
fie urmărindu-l dintr-un unghi mai îndepărtat. 


x 


Un prim strat istoric din care se degajă influențele 
sub acțiunea cărora s-a născut concepția din Bruno... 
îl constituie platonismul. Dialogul este presărat cu 
numeroase aluzii platoniciene mai ales la Timeu, 
care l-a preocupat intens pe Schelling încă din 1794. 
De altfel, de aici se inspiră Schelling în distincția pe 
care o face între principiul natural și principiul divin 
al lucrurilor. După cum Spinoza al lui Schelling nu 
este nici cel autentic şi nici cel al Iluminismului, ci unul 
de factură romantică, la fel şi Platon este acela al 
romanticilor, în primul rînd al lui Schleiermacher și al 
lui Fr. Schlegel. Influenţa lui Platon nu este numai una 
de natură formală, ce priveşte doar opțiunea în favoarea 

dialogului ca modalitate de expresie filozofică, ci ea se 
exercită mai ales pe linie de conţinut, Schelling 
asimilînd pentru nevoile propriei sale construcţii teo- 
retice corpul central al platonismului, teoria ideilor. 
Raţiunile de conţinut sînt cele hotărîtoare; gîndirea 
germană a epocii se află într-un moment ce poate fi ca- 
racterizat ca unul de asimilare și prelucrare pe un plan 
vast a rezultatelor obținute pînă atunci prin efortul de 
cunoaștere al gîndirii omenești și în acest proces 
preferințele lui Schelling, la fel ca și cele ale prietenului 
și colegului său de la Tiibingen, Hegel, merg cu pre- 
dilecție către Antichitatea greacă, din care li se impune, 
cu deosebire, Platon. Dar platonismul nu este văzut 
nici de unul și nici de celălalt în înțelesul său autentic, 
originar și pur: Schelling, la fel ca și Hegel, are în față 
imaginea unui Platon aşa cum a ieșit aceasta din filtrele 
deformatoare succesive ale neopitagoreismului și neo- 
platonismului în Antichitate, ale augustinismului 
medieval şi, în sfîrşit, ale umanismului renascentist. 
Ca atare, amîndoi se arată înclinați să vadă în Ideile pla- 
toniciene mai degrabă niște gînduri ale divinității decît 
esențe suprasensibile ale lucrurilor. Ideea platoniciană 
se transformă în mîinile lui Schelling în formula intui- 
tivă ce desemnează principiul abstract al identității 
dintre concept și existență. „Ideea nu este, cum e cate- 
goria lui Kant sau chiar cum e ideea sa transcendentală 
a raţiunii, determinată de către subiect sau o formă a 
activităţii sale, ci ea apare nemijlocit, ca o expresie a 
Absolutului, indiferent față de opoziţia dintre subiect 
și obiect...“ Predispoziţia romantică cu care Schelling 
se apropie de platonism se vădeşte în împrejurarea că 
printr-o alchimie spirituală tipică ideea este asimilată 

cu un univers, în sensul în care, de pildă, organismul 
sau opera de artă sînt manifestări ale acestuia; dar, pe 
cînd acestea din urmă sînt creaţii, stau în relație cu 
timpul, ideea se află deasupra oricărei raportări la 
timp, este eternă. Ca o concluzie însă, cum apreciază 
E. Bréhier, „platonismul său rămîne unul pur literar; 
este un platonism contemplativ și mistic, nu un pla- 
tonism ştiințific.*“10 

O verigă intermediară, ce se interpune între Platon 
și Schelling, este mișcarea naturalistă a Renașterii, de 
o inspiraţie filozofică destul de confuză, care amestecă 
în platonismul autentic elemente de proveniență neo- 
platonică și neopitagoreică. Fără serviciile de mijloci- 
tor împlinite de naturalismul platonizant al Renașterii, 
abia dacă s-ar putea explica cum de Schelling a putut 
adopta cu atîta ușurință teoria ideilor în a sa filozofie 
a naturii. În acest context al filozofiei renascentiste a 
naturii, pe scena gîndirii lui Schelling este adus Gior- 
dano Bruno și, o dată cu acesta, în modul cel mai 
firesc, şi motivul panteist. Iar legat cu panteismul, în 
atenţia gîndirii lui Schelling intră și Spinoza. De fapt, 
prin motivul panteist influenţa lui Bruno și a lui 
Spinoza asupra lui Schelling se exercită sub forma unui 
curent spiritual ce va dobîndi un rol hotărîtor în 
gîndirea germană a secolului al XVIII-lea.!! Desigur, 
panteismul împînzește cu tendințele sale concepția 
despre lume a Iluminismului german legat de numele 
lui Spinoza și, în acest sens, chiar Schelling se îndreap- 
tă mai întîi, în mod firesc, către doctrina autorului 
celebrei Etici. În trezirea interesului lui Schelling 
pentru Spinoza un efect deosebit La avut Jacobi prin 
lucrarea sa Despre doctrina lui Spinoza în scrisori către 

domnul Moses Mendelssohn (Uber die Lehre des Spinoza 
in Briefen an den Herrn Moses Mendelssohn), apărută în 
prima sa ediţie în 1785 și apoi imediat într-o a doua în 
1789 la Breslau. Ea a constituit una din cauzele așa-nu- 
mitului „Pantheismusstreit“ care a antrenat în disputa 
sa tot ce avea mai de seamă spiritualitatea germană a 
acelei vremi: pe Goethe și Kant, pe Herder, Schelling, 
Schleiermacher și pe încă numeroși alții. Această 
lucrare care, cum observă A. Rivaud, i-a redeschis 
gustul pentru reveria mitologică și i-a sugerat dialogul 
Bruno...!2 îl îndreaptă pe Schelling şi către Bruno, căci 
Jacobi dă extrase amănunțite și din dialogul acestuia,. 
Despre cauză, principiu și unitate (Della causa, prin- 
cipio ed uno) — 1584. Este foarte probabil ca Schelling 
să nu-l fi citit pe Bruno în original, ci să-l fi cunoscut 
numai din extrasele publicate de Jacobi în cartea sa, 
dintre care, la rîndul său, alege pentru notele finale ale 
propriului dialog Bruno... numai acele pasaje din 
lucrarea filozofului italian care corespund propriilor 
sale idei. Deci, numai pe această cale mijlocită se poate 
măsura şi intensitatea influenței pe care Bruno a avut-o 
în formarea filozofiei identităţii a lui Schelling. Filo- 
zofia identităţii a lui Schelling nu s-a format sub 
influența directă a lui Bruno, dar, datorită acesteia, 
Schelling și-a dat seama de valoarea specifică a filo- 
zofiei lui Bruno într-o asemenea măsură, încît din 
concepția susținută în dialogul acestuia, Despre cauză, 
principiu și unitate, a împrumutat tot ceea ce a simțit 
că se potrivește sau se înrudeşte cu propria viziune, 
idei dar și formule și expresii în haina cărora şi-a 
îmbrăcat propriile gînduri. În felul acesta, drumul lui 
Schelling înapoi către Bruno a trebuit să treacă cu 
necesitate prin momentul Spinoza. 

În lunga tradiție Spinoza, ce s-a consolidat în cultu- 
ra germană începînd încă cu primul val al Iluminismu- 
lui, V. Delbos vorbește și de un „Spinoza romantic““13. 
O expresie a acestui Spinoza romantic o întîlnim în 
Discuţie despre poezie (Rede iiber Poesie) a lui Fr. Schle- 
gel. „Într-adevăr, abia dacă înțeleg — scrie aici 
Schlegel — cum poate fi cineva poet fără a-l preţui pe 
Spinoza, fără a-l iubi și fără a deveni întru totul adeptul 
său. Propria noastră fantezie este destul de bogată în 
invenţii de detaliu; pentru a o stimula, a o incita la 
activitate ai a o hrăni, nimic nu e mai adecvat decît 
poemele altor artiști. La Spinoza însă, găsiți începutul 
și sfîrșitul oricărei fantezii, terenul și temelia generală 
pe care se sprijină detaliul nostru; și tocmai această 
separare a primordialului, a eternului fanteziei de orice 
caracteristică individuală și specială trebuie să vă pară 
cît se poate de binevenită. Sesizaţi prilejul și priviţi 
într-acolo ! Vi se oferă o priveliște în adîncime a celui 
mai intim atelier al poeziei. Sentimentul lui Spinoza 
este, și el, tot în genul fanteziei sale : nu excitabilitate 
pentru un lucru sau altul, nici pasiune care creşte şi 
apoi scade iarăși, ci un parfum limpede care plutește 
indivizibil-vizibil pe deasupra întregului, pretutindeni 
eterna nostalgie găseşte un ecou din adîncurile operei 
simple, care respiră cu măreție tăcută spiritul iubirii 
inițiale.“14 De la un Spinoza văzut de Iluminism prin 
prisma idealului de gîndire matematizant propriu lui 
Wolff, romantismul ajunge la un Spinoza în care 
rigidul schelet matematic al gîndirii este topit de eflu- 
viile sentimentului și fanteziei unei gîndiri de tip 
poetic, romantic. 

Se pare că şi Schelling este sedus, mai întîi de 
aspectul exterior, de formă, al concepţiei lui Spinoza 

pe care îl ia ca model pentru propria gîndire, mai cu 
seamă pentru modelul de înlănţuire riguros geometrică 
a raționamentelor din etica sa. De altfel, încă din 
Expunerea sistemului meu filozofic și apoi într-o măsură 
crescîndă și în alte lucrări care urmează acesteia, 
Schelling adoptă un stil de expresie care îi este propriu 
lui Spinoza. Cît priveşte relația lui Schelling cu Spi- 
noza, apreciată din punctul de vedere interior, al conți- 
nutului gîndirii lor, ea se bazează mai degrabă pe o 
răstălmăcire de către Schelling a concepției lui Spi- 
noza. „Întreaga interpretare a lui Schelling se sprijină 
pe o eroare centrală: aceea de a fi făcut din distincţia 
dintre cele două atribute, întinderea și gîndirea, o opo- 
ziție și apoi de a fi asimilat această opoziție cu marea 
opoziţie subiect-obiect, ideal-real, universal-particular, 
cunoaștere-existență, provenită din filozofia critică, 
scopul lui Schelling fiind tocmai acela de a face ca ea 
să dispară. Cum Dumnezeul lui Spinoza este unitatea 
din care derivă atributele, Schelling este adus la con- 
fundarea acesteia din urmă cu propria sa unitate abso- 
lută.“!5 Motivul acestei răstălmăciri rezidă, desigur, și 
în împrejurarea că Schelling lucrează cu o idee trun- 
Chiată a concepţiei lui Spinoza, redusă la primele părți 
din Etica și la cîteva scrisori despre infinit a privitor 
la diversitatea atributelor și modurilor. 


* 


Sarcina pe care și-o asumă gîndirea lui Schelling 
în faza filozofiei identităţii este aceea de a găsi o plat- 
formă comună pe care să fie așezate deopotrivă filo- 
zofia transcendentală şi filozofia naturii, şi această 
intenţie se poate realiza prin deducerea obiectului lor, 

spiritul, respectiv natura, din același principiu unic. 
Condiţia pe care trebuie s-o satisfacă acest principiu 
unic pentru a se putea extrage din conținutul său atît 
natura cât și spiritul este aceea de a se așeza deasupra 
opoziţiei dintre ele, să fie indiferentă lor, deci, cu alte 
cuvinte, Absolutul. 

Este uşor de observat că în elaborarea acestei 
concepţii Schelling a fost un discipol al lui Spinoza. 
Cele două atribute spinoziste ale substanței unice, care 
se identifică cu divinitatea, devin în cazul lui Schelling 
natura și spiritul ca două fenomene, forme de mani- 
festare ale unui Absolut indiferent. Însă Schelling se 
abate de la Spinoza tocmai prin tendința romantică 
activă în cîmpul gîndirii sale, din perspectiva căreia 
natura ia aspectul unei realităţi întocmite în mod 
finalist. Procesualitatea internă a acestei realități prinde 
contur în modul cel mai clar în ideea de organism cu 
alcătuirea sa finalistă sau, și mai potrivit, în aceea de 
activitate artistică concepută ca o dirijare conștientă a 
forței creatoare din om către finalitatea operei. Dar în 
aceeași măsură, preferința arătată de Schelling finalis- 
mului și operei de artă îl apropie şi de Bruno, sedus și 
el de imaginea grandioasă a unui univers care i se 
înfățișează omului ca o operă de artă frumoasă, creaţie 
conștient planificată a unui creator divin ce lucrează 
liber ca un artist. Personajul Teo din dialogul lui Bruno 
va declara privitor la analogia universului cu o operă 
de artă: „La fel se poate judeca și în operele de artă, 
întrucît cel care vede statuia nu-l vede pe sculptor, cel 
care vede portretul Elenei nu-l vede pe Apelles, dar 
vede efectul acţiunii derivate din inteligența spiritului 
lui Apelles; și întregul este un efect al accidentelor și 

al calităților particulare ale substanţei acelui om pe care, 
în ce privește ființa lui absolută, nu îl cunoaștem deloc.““!7 

In eforturile sale perseverente de a ajunge la expli- 
carea fondului ultim al realităţii, gîndirea omenească 
ajunge la Absolut ca un termen ultim, dincolo de care 
nu mai poate trece. În unitatea Absolutului se stinge 
orice deosebire, dispare orice dualitate, conţinutul 
Absolutului se defineşte ca identitate a contrariilor, el 
este in-diferența (Indifferenz) totală a tuturor dife- 
rențelor în relaţia dintre subiectiv-obiectiv, ideal-real, 
natură-spirit. Pentru ca din sînul său să poată ieși 
întreaga diversitate multicoloră a formelor de existență, 
Absolutul trebuie să cuprindă de la început în el totul 
sub formă de simplă potentialitate. Dată fiind natura 
spirituală a Absolutului, toate aceste potenţialităţi din 
care urmează să se nască lucrurile sînt și ele tot de 
natură spirituală; altfel zis, alcătuiesc un complex de 
idei. Prin Absolut, astfel conceput, se aruncă o punte 
de legătură între filozofie și religie, prin care nu numai 
Absolutul filozofiei se identifică cu Dumnezeul religiei, 
dar și doctrina despre posibilități sau potente, pe care 
Absolutul le include în sine, este asimilată unei teorii 
a ideilor. „Divinitatea se intuiește pe sine în fiecare 
idee și se realizează pe sine în fenomenele obiective ale 
naturii şi ale istoriei. În felul acesta doctrina potenţelor 
devine o teorie a ideilor.“!8 Deasupra ideilor stă o idee 
a tuturor ideilor, ideea supremă care le cuprinde pe 
toate, care și în ochii lui Schelling se identifică cu 
însuși Dumnezeu. Acest Absolut care se intuiește pe 
sine în fiecare idee şi o realizează în fenomenele obiec- 
tive ale naturii și ale istoriei nu este decît un alt nume 
dat lui Dumnezeu. Ideile desemnează, de fapt, potente- 
le înțelese ca identități relative, concepute ca diferențe 

cantitative. „Gîndirea este, prin esenţă, principiu de 
unitate. O idee a tuturor ideilor trebuie deci să domine; 
astfel, noi nu gîndim numai ceea ce este ci și ceea ce 
trebuie să fie în viitor, adică posibilul; infinitul 
cuprinde, în același timp, tot realul ca și tot posibilul; 
și realul finit exclude posibilul și infinitul. Dar toate 
acestea se şterg în Existenţa cea mai înaltă, eternă, 
străină de timp. Ea nu este nici ființă, nici neființă, 
nici real, nici ideal, nici posibil, nici imposibil... Ea este 
Absolutul în care dispare opoziţia dintre intuiţie și dis- 
curs, între concept și idee.“!9 

Potenţele sînt, de fapt, pentru Schelling, doar niște 
diferențieri succesive ce se produc din sînul Absolu- 
tului, determinări ideale care stabilesc o ordine gra- 
duală a universului. „Totul este individul universal, 
după cum particularul este universul individualizat. 
Fiecare lucru este ideea diafană.“20 Potenţele se des- 
făşoară sub două forme: ca fenomene obiective ele 
sînt forme reale de evoluţie a Absolutului, iar ca forme 
ale autointuirii Absolutului formează ideile. Potenţele 
realităţii empirice nu constituie diferențieri nemijlocite 
ale Absolutului ci realizări sub forma unor autonomi- 
zări ale ideilor în care, prin autointuirea acestora, Dum- 
nezeu se realizează pe sine. Trebuie observată o anume 
ambiguitate în folosirea termenilor de ideal și de idee. 
În potenţele realităţii empirice șirul real și cel ideal 
sînt cuprinse ca date concomitent. Acestor două șiruri 
trebuie să le premeargă ca model o lume a ideilor 
înțeleasă în sens platonician sau neoplatonician; așa 
se face că totuși concomitenta este ruptă, iar momentul 
ideal apare ca fiind cel originar, în timp ce cel natural 
sau real doar ca unul derivat. 

Alături de conceptul de potent și legat de acesta, 
cel de polaritate este fundamental pentru concepţia lui 
Schelling a naturii: de fapt, cele două concepte al- 
cătuiesc împreună schema generală a explicării naturii. 
Natura se constituie ca o construcție etajată, întrucât 
forțele care acţionează în cadrul ei sînt concepute ca 
puteri ascendente. La nivelul fiecărui etaj al acestei 
construcţii acționează un raport de polaritate-con- 
tradicţie ; acesta nu reprezintă decît o expresie infe- 
rioară a raportului de contradicţie prezent în conștiință 
între subiect şi obiect. Fondul comun al tuturor lucru- 
rilor, care asigură unitatea lor, este dat de prezența în 
ele a principiului absolut, conceput ca perfectă identi- 
tate a subiectului cu obiectul. Această unitate originară 
nu poate fi distrusă la nici un etaj al existenţei dar, în 
fiecare dintre ele, preponderența aparține unui pol sau 
altuia și diferenţa calitativă care se poate constata între 
fenomenele realităţii se explică prin raporturile canti- 
tative dintre cei doi poli. În timp ce în natură pre- 
domină polul obiectiv, în spirit rolul hotărîtor revine 
polului subiectiv. Deși există o înrudire a puterilor 
active în natură, Schelling nu poate admite o descen- 
deng reală, una din alta, a acestor puteri. Negîndu-se 
trecerea reală de la o putere la altă putere, o treaptă a 
realităţii nu provine dintr-o alta inferioară, ci fiecare 
dintre ele provine din infinita forță creatoare primor- 
dială. În Absolut se întîlnește o eternă unitate dintre 
subiect şi obiect care, pentru a se dezvolta, nu este 
obligată să parcurgă şirul potenţelor naturii și spiritului 
ce constituie, astfel, doar diferite reflexii ale sale în 
mediul experienţei. Goethe va îmbrăţișa şi el această 
idee a lui Schelling. Întreaga doctrină a Absolutului a 
lui Schelling pare a fi, cum arată R. Kroner, subminată 

de o contradicţie internă fundamentală. „Pe de o parte, 
cl afirmă în modul cel mai hotărît că în Absolut nu 
există nici o separare, că toate deosebirile și opoziţiile 
sînt mai degrabă un proces al conștiinței deja separată 
de Absolut; pe de altă parte, el trebuie, pentru a putea 
înțelege conștiința însăși, să atribuie o separare în 
Absolut. "2 

Pentru a ajunge la Absolut omului îi stă la îndemînă 
„intuiţia intelectuală“; examinată din punctul de vedere 
al conţinutului ei aceasta se înfățișează drept o po- 
tentare la maximum a tuturor capacităţilor interioare ale 
omului, răpit într-o însuflețire în care entuziasmul 
estetic se împletește cu extazul religios, adică o 
prețioasă și rară facultate ce nu stă la îndemîna oricui. 
Ca efect al „intuiţiei intelectuale“, omul realizează 
Absolutul în propria conștiință; elementele conștiinței 
sale individuale perseverează în direcția unei potenţări 
a propriilor disponibilități pînă la limita extremă unde 
se confundă în conștiința Absolutului însuși. Pentru 
individ, intuiţia Absolutului înseamnă conștiința de 
sine pe care Absolutul, ca identitate superioară a 
tuturor formelor de existenţă, o dobîndește.prin inter- 
mediul conștiinței individuale. Intelectuală în aspectul 
ei exterior, în forma ei, intuiţia este considerată în 
conţinutul ei, mai degrabă, ca una de factură estetică, 
poetică. Se resimte aici nostalgia după climatul unui 
regim spiritual ce aparține trecutului îndepărtat la care 
Schelling vrea să se întoarcă atît prin concepţia 
înrudirii dintre filozofie și religie, ca în epoca inițială 
a cugetării mistice, cît și prin aceea a pierderii tuturor 
în oceanul de viață primară al poeziei. În fond, este o 
formă tipică a nostalgiei originilor ce chinuie sufletul 
romantic al lui Schelling. De altfel, ideea fusese cu 

claritate exprimată în finalul din System des transzen- 
dentalen Idealismus (Sistemul idealismului transcen- 
dental) — 1800: „Dacă însă doar arta este cea care 
poate ajunge să obiectiveze cu o valabilitate universală 
ceea ce filozoful nu poate să înfățișeze decît în mod 
subiectiv, atunci ne putem aștepta, spre a trage de aici 
și această concluzie, că filozofia, născută și hrănită de 
către poezie în copilăria științei, și, o dată cu filozofia, 
toate acele ştiinţe pe care ea le duce către perfecțiune 
să se reîntoarcă, după împlinirea lor, ca tot atîtea fluvii 
izolate în oceanul universal al poeziei, din care au 
plecat.“22 Ambiguitatea intuiţiei intelectuale, care 
amestecă filozofia cu poezia, nu i-a trecut neobservată 
lui Hegel care, în Prefaţa la Fenomenologia spiritului 
(1807), într-o polemică cu Schelling, fără a se pomeni 
niciodată numele acestuia, denunţă eroarea sa de prin- 
cipiu: „La fel astăzi, o filozofie naturală, care se crede 
prea bună pentru concept și care, prin lipsa acestuia, 
se consideră drept o cunoaștere intuitivă şi poetică, 
aduce pe piață combinații arbitrare ale unei imaginații 
dezorganizate doar prin gînd, plăsmuiri care nu sînt 
nici pește, nici came, nici filozofie, nici poezie.“23 
După ce în lucrarea sa Diferenţa dintre sistemul filo- 
zofic al lui Fichte și al lui Schelling Hegel găsise 
întrucîtva cuvinte de laudă pentru Schelling, deoarece 
afirmase prin Absolut unitatea dintre subiect și obiect, 
natură și spirit, identitate și diferență, acum Hegel îi 
reproşează celui la început lăudat că refuză o construc- 
ție pe cale dialectică, conceptuală a Absolutului. 
Obţinut astfel, pe o cale iraţională ce nu face uz de 
dialectică, în lipsa unei veritabile negativităţi, Absolutul 
devine un abis în a cărui goliciune totul este înghițit 
într-o totală indiferență. În acest gol, diferitele conţinu- 

turi furnizate de experiență sînt introduse din afară. 
Lui Schelling, Absolutul ca subiect al devenirii, ca 
viață ce devine ceea ce este, devenind mereu altceva 
decît este, îi scapă. Intuiţia intelectuală, ca adevăratul 
organon la care este împinsă să apeleze cunoașterea 
filozofică, reprezintă pentru Hegel doar un dar rezervat 
unor individualități înzestrate cu dărnicie de natură; 
această favoare atît de rară a naturii face din respec- 
tivele individualități, de fapt, niște aleși, după mode- 
lul artistului creator care este și el un marcat, de 
divinitate. Cu aceasta, pentru Hegel se deschid larg 
porţile bunului plac scăpat oricărui control al raţiunii. 
Se nimerește în plin subiectivism: dacă cineva nu este 
de acord cu concepţiile filozofului genial, poate primi 
replica acestuia că, nefiind înzestrat cu misteriosul 
geniu, se află în imposibilitate de a înțelege respec- 
tivele concepţii. Unitatea contrariilor obiectiv-subiec- 
tiv, finit-infinit, care se lasă surprinsă în intuiţia 
intelectuală, este, după Hegel, ea însăși blocată în finit 
și subiectiv, mărginită între limitele intuiției indivi- 
duale, pe cînd adevărata cale de acces la unitate poate 
fi asigurată numai la nivelul conceptului general, sin- 
gurul capabil de o argumentare cu valabilitate generală. 
Intuiţia intelectuală a Absolutului reprezintă una din 
laturile neîndoielnic slabe ale construcţiei filozofice a 
lui Schelling. Procedînd printr-o exagerare tipică, 
G. Lukâcs24 va găsi rădăcinile întregului iraționalism 
german, dar și ale tuturor consecinţelor sale tragice în 
plan practic, în conceptul de intuiţie intelectuală vehi- 
culat de Schelling. 

Intuiţia intelectuală nu poate constitui o încoronare 
a cunoașterii realității — datorită ei filozofia rămîne 
condamnată la regimul începuturilor sale, cînd se 

înfrățise cu religia într-o alianță intelectuală ce nu putea 
oferi un instrument propice de investigare a realităţii. 
Neputinţa ei se vädeste în incapacitatea de a aborda 
probleme de esenţă, ce nu pot primi o dezlegare mul- 
țumitoare: cum apare Relativul din sînul Absolutului ? 
Datorită cărei necesități Absolutul infinit originar se 
desface în diversitatea lucrurilor individuale care al- 
cătuiesc realitatea sensibilă ? Prin acţiunea cărei puteri 
Absolutul originar, etern şi neschimbător, este constrîns 
să-şi abandoneze aceste atribute esenţiale ale sale 
pentru a ieși din sine, spre a da naștere Universului 
care, în raport cu cauza sa eternă și neschimbătoare, este 
trecător și schimbător ? Totuși, cu o remarcabilă pătrun- 
dere filozofică, interpretările făcute de N. Hartmann 
găsesc ocazia de a pune într-o lumină favorabilă, pozi- 
tivă, unele aspecte ale concepției schellingiene a Abso- 
lutului ca mijloc de fundamentare a unei noi formule 
a filozofării, ce manifestă adeziune la valoarea cog- 
nitivă a raţiunii omenești. „Filozofia năzuiește către 
esența lucrurilor care rezidă în Absolut; or, Absolutul 
este rațiunea. Dincolo de rațiune nu există nimic și 
totul se află în ea. Este absolut una și în mod absolut 
egală cu ea însăși. Legea sa supremă este principiul 
identităţii. Apoi, întrucît include fiecare existență, iden- 
titatea este, de asemenea, suprema lege a existenţei. 
Acest principiu constituie în același timp expresia sin- 
gurei cunoștințe necondiționate. Cunoștinţa necon- 
diționată nu este demonstrată, ci este legitimată de 
faptul că al ei conținut este gîndit. Ţine de natura 
identităţii absolute să existe. Dar, întrucît rațiunea e 
același lucru cu ea însăși, existența aparține deci naturii 
rațiunii.““25 

Bruno... poate fi considerată acea operă a lui Schelling 
care poartă cea mai evidentă amprentă a spiritului 
romantic, ce, prin el, pășește aici pe una din treptele 
cele mai înalte în gîndirea epocii. Schelling vine către 
lumea romantismului literar și filozofic prin ideile că 
lumea se înfățișează ca o operă de artă frumoasă și 
că arta este o creație, iar artistul are o natură creatoare. 
W. Windelband va aprecia în istoria sa a filozofiei 
modeme că ideea unităţii dintre filozofie și poezie este 
una tipic romantică. Temeiul înrudirii poeziei cu filo- 
zofia nu este dat de identitatea mijloacelor specifice 
la care apelează fiecare dintre ele, ci rezidă în obiectul 
lor comun, Totul. Asemenea idei apar în mod frecvent 
în gîndirea romanticilor. Natura ca operă de artă, pro- 
dusă de un creator divin, constituie o plinătate și 
o varietate fără sfîrşit, detaliere infinită a aceluiași 
principiu creator originar. „Toate jocurile sacre ale 
artei — declară Lothario în Discuţie despre poezie a lui 
Fr. Schlegel — nu sînt decît reproduceri aproximative 
ale infinitului joc al lumii, ale operei de artă, care se 
autogenerează veşnic.“?6 Pentru Schelling, motivarea 
identității dintre filozofie şi poezie se află în unitatea 
adevărului cu frumosul: conceptele eteme ale lucrurilor 
sînt și frumoase, căci numai eternul este frumos: 
lucrurile pot fi cunoscute cu udevărat numai prin con- 
ceptele lor eterne, în care frumosul și adevărul sînt 
una. Pătruns de entuziasmul estetic specific spiritului 
romantic, Schelling identifică în artă mijlocul cel mai 
înalt de cunoaștere a realităţii. Conceput ca putere, 
spiritul se manifestă sub forma a trei activităţi funda- 
mentale: cunoaștere, acțiune, artă. În acest context, 
arta, ca mijlocul cel mai înalt de cunoaștere a realității, 

constituie totodată st idealul ultim către care trebuie 
să tindă filozofia însăși. Intuiţia artistică înseamnă 
încununarea întregii vieți spirituale a omului și spre o 
asemenea concluzie Schelling este purtat deja în finalul 
estetic din Sistemul idealismului transcendental. 
„Dacă intuiţia estetică nu este decît cea transcen- 
dentală devenită obiectivă, se înțelege de la sine că 
arta este unicul organon autentic și veșnic al filozofiei 
și, totodată, unicul document care adeverește neîncetat 
ceea ce filozofia nu poate să exteriorizeze, anume in- 
conștientul din cadrul acţiunii și al producerii, precum 
și identitatea lui originară cu conștientul. Pentru filozof 
arta este supremă tocmai întrucît parcă îi deschide 
tărîmul cel mai sfînt, unde arde ca într-o singură 
flacără, în veșnică și originară reunire, ceea ce e sepa- 
rat în natură și în istorie și ceea ce trebuie să se evite 
etern atît în viață și în acțiune, cît și în gîndire. Per- 
spectiva pe care filozoful și-o creează în mod artificial 
asupra naturii este pentru artă perspectiva originară și 
naturală. “27 O preferință manifestă faţă de artă și locul 
pe care ea este menită să-l ocupe în ierarhia valorilor 
spiritului reprezintă acum, așadar, concluzia firească 
a filozofiei lui Schelling. În maniera proprie roman- 
tismului, întocmai ca pentru un Novalis28 bunăoară, 
totul este, la modul cel mai propriu, poezie drept „con- 
știința de sine a universului“2?. Revine și la Schelling 
metafora carteziană a „marii cărți a lumii“ (le grand 
livre du monde). Dar, pe cînd pentru cel care ne-a dat 
admirabilul Discurs asupra metodei, marea carte a na- 
turii este scrisă în limbaj matematic, astfel încît cel care 
vrea s-o citească trebuie să se uite în ea cu ochi de 
matematician30, pentru un Schelling, posedat de duhul 

romantismului, „ceea ce numim natură este un poem 
închis într-o tainică şi mirabilă scriere“31. Marea carte 
a naturii fiind scrisă de acțiunea forțelor active în 
cadrul ei, natura nu poate fi „citită“ decît de acela care 
descifrează sensul acestor forțe. Natura desemnează 
stadiul ce premerge spiritului, constituie preistoria spiri- 
tului. Cine poate privi adînc cu ochii spiritului său în 
procesualitatea naturii, în caracterul inconștient al aces- 
teia, va întrezări marile desfăşurări conştiente în care 
se vor angaja, în viitor, forțele spiritului. Cum observa 
H H6ffding : „Pentru el, ca și pentru Novalis, totul este 
propriu-zis poezie; procesul naturii este o poezie incon- 
știentă care ajunge la conștiință în om și pentru om.32 

Concretizarea acestui entuziasm estetic de factură 
tipic romantică rezidă într-o intuiţie estetică a realității 
înseși potrivit căreia universul reprezintă o operă de 
artă, în întregime armonios întocmită, purtînd însem- 
nele unei perfecțiuni divine. Schelling dă o satisfacție 
înclinaţiei romantice către sincretism: ca o totalitate 
organică străbătută de rațiune pînă în ultimele sale 
colțuri universul se înfățișează ca fiind, în același timp, 
adevărat, însă şi bun și frumos, iar un univers astfel 
alcătuit este disputat, deopotrivă, de preocupările 
științei dar și ale religiei și artei. „Universul constituie 
o imensă operă de artă, o capodoperă estetică. În artă 
se întrezărește mai bine decît în natură in-diferența sau 
identitatea idealului cu realul și la celelalte contrarii : 
o radioasă, insondabilă unitate și singularitate, exal- 
tarea materiei, strălucirea formei, a Ideii. Pentru o filo- 
zofie marcată de schema organicităţii, arta nu este 
numai un «document», ci organonul.'*33 

Dacă finalitatea dialogului rezidă în scoaterea unei 
concluzii care să exprime un adevăr comun, universal, 
în care toți participanţii la dialog să poată recunoaște 
o parte din propriul lor adevăr, există, pe de altă parte, 
în orice dialog ceva mai adînc, care ţine de însăși 
natura sa şi care la maestrul tuturor maeștrilor, la 
Platon, stăpîn absolut al dialogului, se traduce în ten- 
dința de a te abţine să conduci discuţia către dez- 
nodămîntul unei concluzii decisive. Datorită acestei 
împrejurări concluzia nescoasă a dialogului nu poate 
bloca procesul viu al gîndirii în convenţia unui adevăr 
comod pentru toţi, care să însemne, totodată, și stin- 
gerea dialogului, ci întreţine dialogul, în continuare, 
pe linia menirii sale firești ca mijloc de perpetuă 
căutare a adevărului, așa cum îl concepea, de altfel, și 
Platon. Ca dialog, Bruno... nu exceptează de la această 
Situaţie; să fie aici încă o latură, nemărturisită, a 
influenței lui Platon asupra lui Schelling? In cazul lui 
Schelling, dialogul însuși este frînt, Bruno... rămînînd 
neterminat. Imprejurare favorabilă, dintr-un punct de 
vedere, pentru cititor, căruia i se întinde oferta de a se 
transpune din ipostaza de spectator al unui dialog real, 
efectiv, în participant la un dialog imaginar pe care 
fiecare îl poate continua în planul propriei sale gîndiri, 
cu mijloacele propriei sale fantezii filozofice, dacă, 
desigur, este dotat cu așa ceva, ducînd mai departe un 
fir de cea mai autentică substanță meditativă pe care 
gîndirea lui Schelling s-a ferit să-l tragă pînă la capăt. 

BRUNO SAU DESPRE PRINCIPIUL DIVIN 
ȘI PRINCIPIUL NATURAL AL LUCRURILOR 


— Un dialog — 


ANSELMO: Vrei să ne repeţi, Lucian, afirmaţiile cu 
privire la adevăr și frumos pe care le-ai făcut ieri, în 
timp ce vorbeam despre natura misterelor ? 

LUCIAN: Părerea mea a fost că în multe opere se 
poate afla adevărul cel mai înalt, fără ca prin aceasta să 
trebuiască să le recunoaștem și calitatea de a fi frumoase. 

ANSELMO: Tu însă, Alexander, ai explicat, dimpo- 
trivă, că adevărul singur satisface toate cerințele artei 
și că numai prin acesta o operă devine în realitate 
frumoasă. 

ALEXANDER: Da, aşa am susținut. 

ANSELMO: Nu v-ar face plăcere să reluăm această 
discuţie și să rezolvăm acum disputa, care a rămas fără 
rezultat cînd timpul ne-a despărţit ? Căci, în mod fericit, 
o coincidenţă tainică şi nu o înţelegere evidentă ne-a 
adunat iarăși aici. 

Lucian: Este binevenit fiecare val al discuţiei care 
ne duce înapoi în curentul dezbaterii. 

ALEXANDER: Mereu mai profund, în miezul lucru- 
rilor, pătrunde emulaţia discuţiei în comun care, 
începînd încet și înaintînd lent, se intensifică în adînc 

şi, în cele din urmă, îi smulge cu sine pe participanți, 
umplîndu-i pe toţi de plăcere. 

ANSELMO: La originea discuţiei au stat, nu-i așa, cele 
spuse de noi despre mistere și mitologie precum și 
despre relaţia dintre filozofie și poezie? 

LUCIAN: Da, așa este. 

ANSELMO: Întrucât continuăm această dispută, nu vi 
se pare că ar fi bine în același timp ca discuţia să revină 
la originea sa pentru ca după aceasta, netulburaţi, să 
construim mai departe pe o bază sigură? 

ALEXANDER: Excelent. 

ANSELMO: Deci tu, Lucian, întrucît ţi se pare posibil 
ca o operă să deţină perfecțiunea celui mai înalt adevăr 
fără ca să fie frumoasă, se pare că numești adevăr ceva 
căruia noi, filozofii, poate nici nu i-am da acest nume. 
Tu însă, Alexander, întrucît ești de acord că o operă 
poate să fie frumoasă numai prin adevărul ei, pui la 
îndoială că ar putea exista un asemenea punct în care 
amândouă însușirile sînt la fel de necondiționate, încît 
nici una nu depinde de cealaltă sau nu se subordonează 
celeilalte, fiecare fiind pentru sine ceea ce este mai 
înalt, astfel că, pur și simplu, sînt una și aceeaşi; la fel 
că una poate fi așezată în locul celeilalte și că opera 
care exprimă acel punct poate fi considerată într-un 
mod în întregime identic din perspectiva ambelor carac- 
teristici. Nu socotiți deci că este necesar ca, înainte de 
toate, să ne punem de acord ce anume poate fi numit 
adevăr și, apoi, de asemenea, ce poate fi numit frumos, 
pentru ca să nu așezăm în același rînd cu frumosul 
ceva care numai într-un mod subordonat poate fi 
socotit frumos sau — considerînd acest adevăr, care 
nu există în sine, incomparabil cu frumosul — să nu 

pierdem totodată din vedere ceea ce este în realitate 
adevăr? 

LUCIAN: O materie și un obiect demne de a fi dez- 
bătute. 

ANSELMO: Mă întorc, astfel, către tine, minunatule, 
dacă tu ești mulțumit, tu, cel care ai atribuit întîietate 
adevărului și nu frumosului, fără să te întristezi cît de 
puțini se numără printre aceia care îi suportă figura 
severă sau privirea de egidă.! 

ALEXANDER: Te urmez cu mare plăcere, prietene, 
pentru a cădea de acord cu tine în ceea ce privește 
ideea de adevăr. 

ANSELMO: Punînd deci adevărul deasupra tuturor, 
chiar și a frumosului însuși, vei putea cu atît mai puțin, 
prietene, să stai la îndoială dacă îi atribui în continuare 
cele mai înalte calități și dacă eşti de acord ca acest 
nume respectabil să fie folosit pentru toate cele care, 
în general, se înțeleg prin el. 

ALEXANDER: Desigur. 

ANSELMO: Prin urmare, tu nu vei atribui calitatea de 
adevăr nici unei astfel de cunoașteri care se. însoțește 
doar cu o certitudine prezentă sau, în general, trecătoare. 

ALEXANDER: În nici un caz. 

ANSELMO: Pe această bază, tu nu vei atribui niciodată 
calitatea de adevăr unei cunoașteri care ne este dată 
numai prin afecțiunile nemijlocite ale trupului sau care 
se referă nemijlocit numai la acestea. 

ALEXANDER: Imposibil, întrucît știu că aceasta, îm- 
preună cu obiectul care o suferă sînt supuse condiţiilor 
timpului. 

ANSELMO: Pe aceeași bază, nu vei atribui adevărul 
nici unei cunoașteri confuze, neclare, improprii față de 
lucrul, așa cum este acesta în sine. 

ANSELMO: Nu, deoarece fiecare astfel de cunoaștere 
este doar sensibilă și dată prin afecțiuni. 

ANSELMO: Însă, pe de altă parte, vei desemna cu 
numele sublim de adevăr ceea ce, în general, are, ce-i 
drept, o certitudine durabilă, și totuși numai una subor- 
donată, în măsura în care ar avea o valabilitate doar 
pentru un mod de cercetare omenesc sau pentru oricare 
altul ce nu este cel mai înalt? 

ALEXANDER: Nu as face nici aceasta, dacă așa ceva 
ar exista. 

ANSELMO: Te îndoieşti că așa ceva ar exista. Să 
vedem deci ce opui tu la ceea ce fiecare dintre noi am 
numit trecător sau în ce găsești tu certitudinea ne- 
trecătoare. 

ALEXANDER: În mod necesar, în acel adevăr care este 
valabil nu numai pentru lucrurile singulare, ci pentru 
toate și nu numai pentru un timp determinat, ci pentru 
toate timpurile. 

ANSELMO: Vrei, într-adevăr, să găsești certitudinea 
durabilă în ceea ce, de fapt, are valabilitate în orice 
timp și totuși, mai ales, în raport cu timpul? Nu este 
evident că adevărul care este valabil, mai cu seamă, în 
timp și pentru lucrurile aflate în timp este netrecător 
numai în raport cu lucrurile care ele însele nu apar ca 
eterne, deci un asemenea adevăr nu este cercetat în 
întregime și în sine? Este însă de neconceput ca ceea 
ce este valabil numai pentru finit, chiar dacă în raport 
cu acesta este valabil numai în general, să aibă o va- 
loare mai înaltă decît finitul însuși și că noi i-am putea 
atribui ceva mai mult decît un adevăr relativ, întrucît 

el stă şi cade deodată cu finitul. Căci care dintre oa- 
meni va nega că orice efect este precedat de cauza sa şi 
că această certitudine este neîndoielnică în mod nemij- 
locit numai prin relația cunoașterii cu obiectul cunoaș- 
terii, fără a mai fi verificată prin obiecte. Dacă însă 
același principiu nu are nici o valoare în afară de relația 
cu finitul în sine, atunci este imposibil și să i se cuvină 
adevărul. Căci nu eşti de acord cu mine că ceea ce are 
certitudine numai pentru un mod de cercetare inferior 
nu poate fi socotit ca fiind adevărat în mod real? 

ALEXANDER: Firește. 

ANSELMO: Însă pe de altă parte, nu poți tăgădui 
faptul că cunoașterea finitului și temporalului, ca atare, 
are loc numai în cunoașterea finită, nu însă în cea 
absolută. Sau vei fi mulțumit cu un adevăr care con- 
tează ca adevărat numai pentru cunoașterea existențelor 
finite și nu pur și simplu sau, de asemenea, cu privire 
la Dumnezeu şi la cunoașterea cea mai înaltă? Sau 
străduințele noastre nu merg toate spre cunoașterea 
lucrurilor în felul în care sînt prefigurate în fiecare 
intelect arhetipal? și din care noi zărim în intelectul 
nostru numai imaginile? 

ALEXANDER : Este greu de negat. 

ANSELMO: Însă această cea mai înaltă cunoaștere o 
poți gîndi, oare, ca dependentă de condiţii temporale ? 

ALEXANDER: Imposibil. 

ANSELMO: Sau numai ca determinată prin noțiuni 
care, deși generale și infinite în sine, se raportează 
totuși doar la timp și la infinit? 

ALEXANDER: Într-adevăr, nu ca determinată de ase- 
menea concepte dar, probabil, ca determinînd aceste 
concepte. 

ANSELMO: Aici, aceasta este pentru noi indiferent; 
căci în cunoașterea finită ne înfățișăm nouă înșine nu 
ca determinînd acele noţiuni ci ca determinaţi prin ele 
ȘI, dacă apărem ca determinînd, atunci evident printr-o 
cunoaștere mai înaltă. De aceea noi trebuie, în orice 
caz, să acceptăm drept un principiu stabilit că, în 
general, acelei cunoașteri care se referă la timp sau la 
existența în timp a lucrurilor nu îi revine un adevăr 
absolut, nici cînd presupunem că această cunoaștere 
însăși nu se naște în timp și este valabilă pentru timpul 
infinit la fel ca pentru toate lucrurile în timp; căci 
adevărul absolut presupune o cunoaștere mai înaltă, 
de un asemenea fel, încît să fie independentă de orice 
timp și fără nici o relaţie cu timpul, în sine însăși, 
așadar existînd, pur și simplu, în eternitate?. A 

ALEXANDER: Aceasta derivă inevitabil din prima pre- 
supoziţie. 

ANSELMO: Numai după ce prin gîndirea noastră am 
ajuns, mai întîi, la existenţa atemporală a lucrurilor și 
a conceptelor eterne ale acestora, vom fi ajuns pe 
culmea adevărului însuși și numai atunci vom cunoaște 
și reprezenta cu adevărat lucrurile. 

ALEXANDER: Nu pot să neg aceasta, deși tu încă nu 
ne-ai arătat cum putem ajunge acolo. 

ANSELMO: Această problemă nici nu ne interesează 
aici; noi avem grijă numai de ideea de adevăr și con- 
siderăm că nu este demn să-l așezi mai jos sau să-l 
cobori de pe înălțimea sa numai pentru a-l face mai 
ușor accesibil celor mulţi. — Eşti de acord însă ca noi 
să continuăm cercetarea noastră în acest fel? 

ALEXANDER: Desigur. 

ANSELMO: Să luăm atunci, mai departe, în cercetare 
deosebirea dintre cunoașterea eternă și temporală. Con- 
sideri că cele pe care noi le desemnăm ca fiind greșite, 
false, nedesăvîrșite și așa mai departe sînt cu adevărat, 
în sine, așa, sau că ar fi cu putință ca ele să fie așa 
numai datorită modului nostru de a le cerceta? 

ALEXANDER: Nu pot gîndi, de exemplu, că imperfec- 
țiunea unui lucru omenesc oarecare nu ar avea loc 
într-adevăr cu privire la acel lucru; şi nici că ceea ce noi 
gîndim ca fiind cu necesitate fals nu ar fi într-adevăr 
eronat. 

ANSELMO: O, prietene, nu lăsa să-ți scape sensul 
întrebării. Eu nu vorbesc despre ce sînt operele privite 
fiecare separat, rupte de întreg. Dacă unii, în locul unei 
opere desăvîrșite, ar produce un lucru absurd, iar alții ar 
așeza, întotdeauna, în locul principiilor adevărate, altele 
false, acestea, cercetate cu adevărat, nu sînt nici 
absurde și nici eronate. Mai departe, dacă unii, alcătuiți 
așa cum sînt, ar putea face ceva desăvîrşit şi ceilalți, 
cu totul alții, ceva fără sens și neghiob, aceasta s-ar 
putea numi, mai degrabă, o greșeală sau o adevărată 
absurditate a naturii, or nici una dintre ele nu poate fi 
cu putință. Căci nimeni nu produce ceea ce nu urmează 
cu necesitate, în parte din particularităţile naturii sale 
proprii, în parte din influenţele care se exercită din 
afară asupra lui, astfel că fiecare exprimă, unul prin 
eroarea, celălalt prin nedesăvîrşirea operei sale, un 
adevăr de cel mai înalt grad și o împlinire de cea mai 
înaltă treaptă, confirmînd tocmai prin exemplul pro- 
priu că în natură nu poate exista nici un fel de minciună. 

ALEXANDER: Se pare că tu cazi în capcana propriilor 
tale vorbe. Căci faptul că eroarea unora este adevăr, și 

imperfecţiunea celorlalți este perfecțiune urmează, 
firește, din absurditatea ce ţine chiar de natura lor. 

ANSELMO: Ceea ce, iarăși, privit în sine, nu consti- 
tuie nici o absurditate. Căci, după ce unul a fost con- 
ceput, de exemplu, de un astfel de tată și celălalt a fost 
determinat de asemenea influenţe din afară, alcătuirea 
lor actuală este în întregime necesară potrivit cu legi- 
tatea și ordinea generală a lucrurilor. 

ALEXANDER: După acest punct de vedere va trebui 
acum să te ferești să îngădui un început al imper- 
fecțiunii. 

ANSELMO: Fireşte, așa cum, în general, este cu 
neputinţă să gîndești un început al lucrurilor tempo- 
rale. Orice imperfecţiune se petrece numai în acea 
concepţie al cărei principiu îl constituie chiar legea 
cauzei și a determinării și nu potrivit cu concepţia mai 
înaltă după care nu se admite, în nici un chip, un 
început al finitului și de aceea se consideră că 
nedesăvîrșitul din etemitate este cuprins în desăvârșit, 
ceea ce, de fapt, înseamnă să se admită că el însuși 
este desăvârșit. Nu ţi se pare însă că ceea ce noi am 
restrîns pînă acum mai mult la operele omului, anume 
că nimic nu este, considerat în sine, insuficient, 
nedesăvîrșit, dizarmonios trebuie extins și asupra 
operelor naturii și, în general, asupra tuturor lucrurilor ? 

ALEXANDER: Așa mi se pare. 

ANSELMO: Și, dimpotrivă, nu gîndești că lucrurile 
sînt imperfecte doar considerate din punctul de vedere 
al timpului? Sau nu este așa? 

ALEXANDER: Așa este. 

ANSELMO: Atunci, hai să mergem mai departe și 
spune-mi dacă nu ar trebui presupus că naturii creatoare 

îi este prescris în toate produsele sale, nu numai în 
întreg ci și în părți, un tip după care ea formează atît 
speciile cît și indivizii? 

ALEXANDER: Este evident că noi vedem nu numai 
cum diferitele specii de animale și de plante exprimă, 
mai de aproape sau mai de departe, aceeași formă de 
bază ci, de asemenea, cum în indivizii speciei se repetă 
întocmai aceeași structură. 

ANSELMO: Fiind o oglindă vie în care lucrurile sînt 
prefigurate, noi numim natura model originar, dar, 
reliefînd fiecare model în substanță, o numim pro- 
ducătoare; atunci spune-mi pe care dintre ele trebuie 
s-o gîndim ca fiind supusă legii timpului și mecanis- 
mului, pe natura ca model originar sau pe natura 
producătoare 74 

ALEXANDER: După cîte mi se pare, nu natura ca 
model originar, căci modelul originar al fiecărei creații 
trebuie gîndit ca fiind întotdeauna egal cu sine și 
neschimbător, ba chiar ca etern și, în felul acesta, ca 
ceva care nu este în nici un chip supus timpului, ca 
ceva care nici nu se naște și nici nu piere. 

ANSELMO: Deci lucrurile aflate în natura producă- 
toare sînt acelea care se pun în serviciul zădărniciei, nu 
voluntar, ci în mod forțat. Însă fiecare model etern al 
lucrurilor este precum fiii și copiii nemijlociţi ai lui 
Dumnezeu, de aceea se și spune, într-o anumită scriere 
sfîntă5, că creaţia dorește și pretinde pentru sine măreția 
de a fi copilul lui Dumnezeu și tocmai aceasta consti- 
tuie superioritatea modelelor eterne. Căci este necesar 
ca fiecare lucru să fie mult mai măreț și mai important 
în natura ca model originar sau în Dumnezeu, decît în 
sine însuși, întrucît este eliberat de determinările tem- 


39 


porale. De exemplu, Pămîntul creat nu este pămîntul 
adevărat ci numai o copie a Pămîntului în măsura în 
care acesta nu este creat şi nici nu s-a născut cîndva 
pentru ca apoi să piară. Însă prin ideea Pămîntului se 
înțelege, de asemenea, ideea tuturor lucrurilor cuprinse 
în el sau a celor chemate la existență de către el. Deci 
nu există pe Pămînt nici un om, un animal, o plantă sau 
o piatră ale căror imagini să nu strălucească în arta și 
înțelepciunea vie a naturii, cu mult mai măreț decît în 
amprentele moarte ale lumii create. Dacă această viață 
preformată a lucrurilor nici nu a început vreodată și 
nici nu va conteni vreodată, în schimb viața lor post- 
formată se supune legii timpului — nu în mod liber și 
în conformitate cu natura sa proprie doar, ci născîndu-se 
și pierind sub constrîngerile condiţiilor —, atunci va 
trebui să cădem de acord că pe cît de puţin este ceva 
imperfect și incomplet în existenţa sa eternă, tot pe atît 
de puțin se poate naște o perfecţiune, de orice fel ar fi ea, 
în mod temporal și că mai degrabă, privind în mod tem- 
poral, toate sînt, cu necesitate, imperfecte și cu lipsuri. 

ALEXANDER: Nu ne poate împiedica nimic să afir- 
măm aceasta. 

ANSELMO: Dar, spune-mi, consideri că frumosul este 
o perfecţiune, iar lipsa frumosului o imperfecţiune? 

ALEXANDER: Firește, și anume consider că numai fru- 
mosul care constituie expresia exterioară a perfecțiunii 
organice este cea mai necondiționată perfecțiune pe 
care un lucru ar putea s-o aibă, căci orice altă per- 
fecţiune a unui lucru este apreciată după măsura în 
care se conformează unui scop exterior lui, în timp ce 
frumosul reprezintă ceea ce este privit în el însuși, fără 
nici o legătură cu un motiv din afara lui. 

ANSELMO: Deci cu atît mai mult trebuie să-mi dai 
dreptate, căci dintre toate perfecţiunile frumosul 
pretinde cea mai mare independență faţă de împreju- 
rările exterioare, el nu se naște în nici un fel în timp, 
iar pe de altă parte, nimic nu poate fi numit frumos 
din punctul de vedere al timpului. 

ALEXANDER: După această părere ne-am afla într-o 
mare eroare atunci cînd avem obiceiul să numim fru- 
moase anumite lucruri din natură sau artă. 

ANSELMO: Nici eu nu tăgăduiesc existența frumo- 
sului în general ci numai existența sa în timp. Pe dea- 
supra, aș putea să-ți răspund precum Socrate lui Platon 
că atunci cînd zărește frumosul sensibil, cel care s-a 
inițiat mai de demult în mistere nu va fi prin nimic 
altceva imboldit să-și reprezinte atît de ușor frumosul 
în sine și pentru sine, care poartă același nume cu fru- 
mosul sensibil; însă acela care a fost inițiat mai curînd 
Și care zărește numai un chip divin, unde frumosul sau, 
mai degrabă, modelul necorporal, este reprodus ca 
imitație, se miră; și, mai întîi, se înspăimîntă, deoarece 
odinioară a mai trecut printr-o spaimă asemănătoare, 
apoi îl adoră ca pe o divinitate. Primii, cei care au 
văzut deja frumosul însuși în sine și pentru sine, sînt, 
de asemenea, obișnuiți să vadă modelul în amprentele 
imperfecte, pentru ca, nederanjaţi de lipsurile pe care 
natura potrivnică le opune prin constrîngerile cauzelor, 
să iubească tot ceea ce le aduce aminte de fericirea 
anterioară a contemplării. Ceea ce în fiecare formă vie 
contrazice modelul frumuseţii poate fi priceput din 
principiul naturii, însă niciodată ceea ce corespunde 
în el frumosului; căci acesta din urmă este prin firea 
sa anterior și temeiul său se află în însăși natura ideală 


41 


și în acea unitate pe care noi trebuie să o presupunem 


? 
a 


între natura producătoare și natura ca model originar 
și care se dezvăluie și prin aceea că frumosul pășește 
în față, pretutindeni unde cursul naturii îi permite 
aceasta, însă el însuși nu se naște niciodată și peste tot 
unde pare să se nască — dar întotdeauna numai pare — 
el poate să ia naștere numai pentru că există într-a- 
devăr. Astfel, dacă tu consideri că o operă sau un lucru 
deţin atributul frumosului, atunci numai această operă 
este născută, nu și frumosul care, după firea sa — deci, 
chiar în mijlocul timpului — este etern. Așadar, 
socotindu-ne concluziile, se pare nu numai că acele 
concepte eterne sînt mai măreţe și mai frumoase decît 
lucrurile însele, ci și că, mai degrabă, numai ele sin- 
gure sînt frumoase, căci conceptul etern al unui lucru 
este în mod necesar frumos. 

ALEXANDER: Împotriva acestei concluzii nu este 
nimic de obiectat. Căci, dacă frumosul este ceva atem- 
poral atunci, în mod necesar, fiecare lucru este frumos 
numai prin conceptul său etern; dacă frumosul nu se 
poate naște niciodată, atunci, în mod necesar, el este 
primul, pozitivul, substanţa lucrurilor însele; dacă ceea 
ce se opune frumosului este numai negare și limitare, 
atunci, în mod necesar, acesta nu poate pătrunde în 
acea regiune unde nu întîlnim nimic care să nu fie 
realitate; deci conceptele eterne ale lucrurilor sînt în 
mod necesar singurele frumoase. 

ANSELMO: Nu am căzut noi de acord, mai înainte, că 
tocmai aceste concepte eterne ale lucrurilor sînt sin- 
gurele și în mod absolut adevărate, celelalte fiind doar 
în mod înşelător, sau numai relativ, adevărate şi că a 

cunoaşte lucrurile în mod absolut adevărat înseamnă a 
le cunoaște prin conceptele lor eterne? 

ALEXANDER: Firește, ne-am pus de acord. 

ANSELMO: Deci nu am prezentat noi cu aceasta cea 
mai înaltă unitate a adevărului și a frumosului ? 

ALEXANDER: Nu pot să te contrazic după ce m-ai 
prins în laţul acestor concluzii. 

ANSELMO: Ai avut deplină dreptate cînd ai decis că 
opera de artă este frumoasă numai prin adevărul ei, 
căci eu cred că prin adevăr nu ai înțeles ceva mai rău 
sau mai lipsit de valoare decît cel al modelelor origi- 
nare intelectuale ale lucrurilor. Pe lîngă acesta noi mai 
avem încă un adevăr subordonat şi înșelător, care și-a 
împrumutat doar numele de la celălalt, fără a fi însă 
identic cu el prin obiectul său, și care constă într-o 
cunoaștere, în parte, confuză și neclară, întotdeauna 
însă doar temporală.? Acest fel de adevăr, care în forme 
se împacă și cu imperfectul și temporalul, cu ceea ce 
acestora le este impus cu sila din afară, fără a se fi 
dezvoltat plin de viață din conceptul lor, poate fi făcut 
regulă și normă a frumosului numai de către acela care 
nu a zărit niciodată frumosul nemuritor și sfînt. Din 
imitarea acestui adevăr se nasc acele opere în care noi 
admirăm doar arta cu care este realizat naturalul, însă 
fără ca acesta să poată fi legat cu divinul. Despre acest 
adevăr nu se poate spune nici măcar, cum a făcut odată 
Lucian, că este subordonat frumosului ci, mai degrabă, 
că nu are chiar nimic comun cu acesta. Pe de altă parte, 
nici un adevăr înalt nu stă într-o relaţie întîmplătoare 
cu frumosul, după cum nici acesta cu adevărul, întrucît 
adevărul care nu este, totodată, și frumos nu este nici 
adevăr, tot aşa cum nici frumosul care nu este și adevăr 

nu poate fi frumos, și pentru aceasta, după cum mi se 
pare, avem exemple evidente în operele care ne încon- 
joară. Căci nu vedem cum cei mai mulți dintre artiști 
oscilează între două extreme? Unul care, întrucît vrea 
să dea naștere numai adevărului dar, în locul acestuia, 
se lasă cu totul în voia naturalului crud, se leagă în 
întregime de acesta și, dimpotrivă, pierde ceea ce nu-i 
poate fi dat prin nici o experiență; celălalt, căruia îi 
lipseşte în întregime adevărul, dă naștere la aparența 
goală şi debilă a formei; pe care nepricepuții o admiră 
ca fiind frumosul. 

Numai că, prieteni, după ce noi am dovedit cea mai 
înaltă unitate dintre frumos și adevăr, mi se pare că 
am dovedit-o şi pe cea dintre filozofie și poezie; căci 
după ce altceva se străduiește prima, dacă nu tocmai 
după acel adevăr etern identic cu frumosul, a doua 
însă, după acel frumos nenăscut și nepieritor, care este 
unul și același cu adevărul? Dar, dragul meu prieten, 
îţi face oare plăcere să desfășurăm, mai departe, această 
relaţie pentru a ajunge, astfel, înapoi la începutul 
discuţiei noastre? 

ALEXANDER : Desigur, doresc acest lucru. 

ANSELMO: Deci în una și aceeași idee este contem- 
plat frumosul cel mai înalt și adevărul cel mai înalt al 
fiecărui lucru. 

ALEXANDER: Ne-am înțeles cu privire la aceasta. 

ANSELMO: lar această idee este cea a eternului. 

ALEXANDER: Nu este alta. 

ANSELMO: Întrucît în această idee adevărul și fru- 
mosul se identifică în mod necesar ele sînt identice și 
în acele opere care imită această idee. 

ALEXANDER: În mod necesar. 

ANSELMO: Dar ce consideri tu că este ceea ce pro- 
duce asemenea opere? 

ALEXANDER: Mi se pare greu de spus. 

ANSELMO: O astfel de operă este în mod necesar 
finită? 

ALEXANDER : Fireşte. 

ANSELMO: Însă noi am spus că finitul este perfect 
prin aceea că se leagă de infinit. 

ALEXANDER: Corect. 

ANSELMO: Dar prin ce crezi tu că finitul poate fi 
legat de infinit? 

ALEXANDER: Evident, numai prin ceva datorită căruia 
mai înainte a fost unul cu el. 

ANSELMO: Deci acesta nu poate fi decît eternul 
însuși. 

ALEXANDER: Este clar. 

ANSELMO: Conform cu aceasta numai ceva care este 
etern poate da naștere unei asemenea opere ce repre- 
zintă frumosul cel mai înalt? 

ALEXANDER: Așa se pare. 

ANSELMO: Dar prin ceva considerat pur și simplu 
etern, sau prin etern, în măsura în care se referă nemij- 
locit la individul care produce? 

ALEXANDER: Cel din urmă. 

ANSELMO: Dar tu ce crezi, prin ce anume ceea ce 
este etern se referă la individ? 

ALEXANDER: Nu pot pricepe aceasta dintr-o dată. 

ANSELMO: Nu am spus noi că toate lucrurile sînt în 
Dumnezeu numai prin conceptele lor eteme? 

ALEXANDER: Desigur. 

ANSELMO: Ceea ce este etern se referă, prin urmare, 
la fiecare lucru prin conceptul etern al acelui lucru, 

deci la individul care produce se referă prin conceptul 
etem al individului, care se află în Dumnezeu și este 
identic cu sufletul precum acesta este una cu trupul. 

ALEXANDER: Considerăm deci acest concept etern al 
individului ca pe cel care dă naștere unei opere în care 
este reprezentat frumosul cel mai înalt. 

ANSELMO: Indiscutabil. Și acest frumos care este 
reprezentat în operă nu este iarăși eternul însuși ? 

ALEXANDER: Fără îndoială. 

ANSELMO: Dar eternul considerat pur și simplu? 

ALEXANDER: Nu mi se pare, căci putem spune că 
ceea ce este etern produce opera numai în măsura în 
care eternul constituie conceptul etern al individului 
și se referă nemijlocit la acesta. 

ANSELMO: Deci în ceea ce este produs, infinitul 
însuși nu va fi reprezentat în sine, ci în măsura în care 
se referă la lucruri singulare sau este conceptul unor 
asemenea lucruri. 

ALEXANDER : Așa este. 

ANSELMO: Însă la ce lucruri se referă, la acelea care 
sînt legate de conceptul etern al individului sau la 
acelea care nu sînt? 

ALEXANDER: Cu necesitate la cele care sînt legate de 
conceptul etern al individului. 

ANSELMO: Dar acest concept nu va avea în mod 
necesar o desăvîrşire cu atît mai splendidă cu cît în 
Dumnezeu va fi legat mai aproape de conceptul tuturor 
celorlalte lucruri? 

ALEXANDER: Indiscutabil. 

ANSELMO: Oare din aceasta nu rezultă că și cel care 
produce poate să reprezinte celelalte lucruri ca și cum 
acestea ar fi el însuși, cu atît mai bine cu cît, înde- 
părtîndu-se în întregime de individualitatea sa, acest 

concept al său poate fi considerat ca fiind aproape 
organic; dimpotrivă, cu cît conceptul său este mai 
imperfect și mai singular, și cel care dă naștere este cu 
atît mai puţin capabil să evidenţieze altceva decît pe 
sine, oricît de schimbătoare ar fi formele ?8 

ALEXANDER: Toate acestea sînt suficient de clare. 

ANSELMO: Dar, de asemenea, din aceasta nu se 
lămurește pînă la evidenţă că factorul producător 
reprezintă nu frumosul în sine și pentru sine, ci numai 
frumosul lucrurilor deci, întotdeauna, numai frumosul 
concret? 

ALEXANDER: Evident. 

ANSELMO: Dar factorul producător nu seamănă și în 
aceasta cu acela a cărui consecinţă este ? Căci și acela, 
adică Dumnezeu, nu ne dezvăluie frumosul pretutindeni 
în lumea sensibilă, aşa cum acesta este în el însuşi? Şi 
Dumnezeu nu dă o viață proprie și independentă mai 
degrabă ideilor lucrurilor care sînt în El prin aceea că 
le face să existe ca suflete ale unor corpuri singulare? 
Și oare nu tocmai datorită acestui concept etern al indi- 
vidului acea operă pe care o produce are o viață dublă”, 
una independentă, în sine însăși, și cealaltă în cel care 
o produce? 

ALEXANDER: În mod necesar. 

ANSELMO: Deci, acea operă care nu trăiește în ea 
însăși, ci durează independent de cel care o produce, 
pentru sine, nici nu va fi considerată de noi drept o 
operă al cărei suflet este conceptul etern. 

ALEXANDER: Aceasta este cu neputinţă. 

ANSELMO: Dar nu am stabilit noi ulterior că fiecare 
lucru este frumos în conceptul său etern ? Deci factorul 
producător al unui lucru, așa cum am acceptat aceasta, 

și produsul sînt identici, adică amîndoi sînt frumoși. 
Deci, frumosul este produs de frumos, iar divinul de 
divin. 

ALEXANDER: Aceasta este evident. 

ANSELMO: În individul care produce, frumosul și di- 
vinul se raportează nemijlocit numai la acest individ; 
deci este de gîndit că prin aceasta se află în el și ideea 
frumosului și a divinului în sine și pentru sine sau că 
această idee există mai degrabă, în mod necesar, în 
altceva, adică tot în individ, dar nu întrucît îl privim 
drept conceptul nemijlocit al individului, ci în măsura 
în care îl considerăm drept individ pur și simplu? 

ALEXANDER: În mod necesar ultima. 

ANSELMO: De aici nu se poate mai departe înțelege 
că aceia care sînt capabili să dea naștere unor opere fru- 
moase stăpînesc, adesea, cel mai puţin ideea frumo- 
Sului și adevărului în sine și pentru sine, tocmai pentru 
că ei sînt cei stăpîniţi de această idee? 

ALEXANDER: Este natural să fie așa.!0 

ANSELMO: Întrucît nu recunoaște divinul ca atare, 
cel care produce apare, în mod necesar, mai mult ca un 
profan decît ca un inițiat. Deși nu o recunoaște, el este 
capabil prin natura sa să practice cele divine și, fără să 
o ştie, dezvăluie pentru cei care înțeleg aceasta cel mai 
ascuns dintre toate secretele: unitatea dintre esență 
divină și interioritatea celei mai fericite naturi, în care 
nu există nici o contradicţie; de aceea, încă din cea 
mai îndepărtată Antichitate poeţii au fost adoraţi ca 
interpreți ai zeilor, ca oameni mînați și însuflețiți de 
aceștia. Nu ţi se pare că orice cunoaștere care ne arată 
ideile numai în lucruri și nu în ele însele trebuie numită 
de noi exoterică și, dimpotrivă, aceea care ne arată 

modelele originare ale lucrurilor, în sine și pentru sine 
însăși, trebuie numită pe bună dreptate, ezoterică?!! 

ALEXANDER: Așa mi se pare, cu adevărat. 

ANSELMO: Cel care produce nu va reprezenta însă 
niciodată frumosul însuși, în sine și pentru sine, ci 
lucruri frumoase. 

ALEXANDER: Indiscutabil. 

ANSELMO: Deci arta sa este, în mod necesar, exo- 
terică. 

ALEXANDER: Se înțelege de la sine. 

ANSELMO: În schimb, filozoful se străduiește să 
cunoască nu lucrurile singulare adevărate și frumoase, 
ci adevărul și frumosul în sine și pentru sine. 

ALEXANDER: Așa este. 

ANSELMO: El practică deci din interior același ser- 
viciu divin pe care cel care produce îl exersează din 
exterior, fără a ști însă aceasta. 

ALEXANDER: Evident. 

ANSELMO: Dar principiul celui care filozofează nu 
este conceptul etern, în măsura în care se referă nemij- 
locit la individ, ci acesta considerat pur și simplu și în 
sine. 

ALEXANDER: E ceea ce va trebui să conchidem. 

ANSELMO: Şi filozofia, după natura sa, este, în mod 
necesar, ezoterică și acest lucru nu trebuie ținut în 
secret, ci este așa mai degrabă prin sine însuși. 

ALEXANDER : Este clar. 

ANSELMO: Însă nu trebuie să considerăm ca fiind 
esenţa conceptului de mistere tocmai faptul că acestea 
sînt ezoterice mai mult prin ele însele decît prin cere- 
monialul lor exterior? 

ALEXANDER: Mi se pare că pentru aceasta înșiși 
anticii ne-au dat deja un exemplu. 

ANSELMO: Absolut sigur, căci întreaga Eladă putea 
să participe la mistere, și participarea la ele era socotită 
o fericire generală, astfel încît și Sofocle îl introduce pe 
unul din personajele sale cu cuvintele: 


„O, muritorilor, fericit este acela care 

Mai întîi privind aceste sfinte taine 

Aşa umbla pe-ndelete înspre Hades! 

Căci partea sa este a trăi doar acolo; 

Pe cînd pentru ceilalți totul este doar nefericire“, 


iar Aristofan, în Broaștele! pune în gura corului celor 
fericiţi retrași pentru totdeauna aceste cuvinte: 


„Și să afle: de-i atîta soare 

Și-atîta veselie de lumină, 

E numai pentru noi! Căci ne-am pătruns 
De sfintele mistere şi trăim 

În cinste, fără să jignim pe nimeni, 

Nici pe străini şi nici pe cetăţeni“, 


deci, astfel, ele nu încetează să fie secrete şi ca atare 
au fost stimate și riguros respectate; din aceasta noi 
putem trage concluzia că în natura lor a existat ceva 
care, chiar dacă a fost împărtășit unei mari mulțimi, nu 
a putut fi totuși pîngărit. 

Scopul tuturor misterelor nu este altul decît acela de 
a arăta oamenilor modelul originar a tot ceea ce ei sînt 
obișnuiți să vadă altfel, numai drept copie, așa cum, în cele 
din urmă, Polyhymnio ne-a explicat ieri cu mult temei. 


! Aristofan, Teatru, ESPLA, Bucureşti, 1956, trad. E. Ca- 
milar și H Mihăescu. 

La întoarcerea din oraș, cînd am discutat cu privire la 
conţinutul misterelor, el ne-a spus că ne străduim 
degeaba să descoperim fie învățături mai sfinte, fie 
simboluri și semne mai importante decît acelea pe care 
anticii le-au arătat și reprezentat. Cît privește primele, 
a zis el, oamenii au învățat din mistere mai întîi că în 
afara lucrurilor care se schimbă neîncetat și se prefac 
în multiple forme mai există ceva neschimbător, uni- 
form, indivizibil şi că ceea ce seamănă mai mult cu 
divinul și nemuritorul este sufletul, iar ceea ce este cel 
mai asemănător cu multiformul, divizibilul și mereu 
schimbătorul este corpul. Lucrurile singulare, prin ceea 
ce este în ele distinctiv și specific, se separă de iden- 
ticul cu sine, în sine și pentru sine, cu toate că pot 
aduce în temporalitate amprenta și oarecum întipărirea 
acelui indivizibil pur și simplu, datorită căruia acestea 
sînt identice cu ele însele și individuale. Dacă noi 
observăm această asemănare a lucrurilor concrete cu 
identicul cu sine și în sine şi percepem faptul că acestea 
se străduiesc, fiecare, să fie într-adevăr asemănătoare 
cu unitatea, însă fără a realiza vreodată, în întregime, 
această asemănare — trebuie să recunoaștem că mode- 
lul originar al identicului cu sine, în sine și pentru sine, 
al indivizibilului pur și simplu, l-am primit într-un mod 
atemporal, aproape din naștere, prin care s-a exprimat 
una din stările sufletului, premergătoare celei prezente, 
cînd sufletul era părtaș la contemplarea nemijlocită a 
ideilor și imaginilor originare ale lucrurilor și din care 
el a fost smuls numai prin unirea cu corpul și trecerea 
la existenţa temporală.!2 De aceea, misterele au fost 
înfățișate ca o asemenea instituţie care, prin purificarea 
sufletului, îi duc pe cei ce iau parte la ele la reamintirea 
ideilor contemplate odinioară în ele însele, adevărate, 
frumoase și bune și, prin aceasta, la suprema fericire. 

Acum, dacă sublima filozofie constă în cunoaşterea 
eternului și neschimbătorului, atunci învățătura mis- 
terelor nu constituie decît filozofia cea mai înaltă, sfîntă 
și aleasă, care ne-a fost transmisă din cea mai în- 
depărtată Antichitate; în felul acesta, după părerea 
noastră, într-adevăr misterele se raportează la mito- 
logie, la fel cum filozofia se raportează la poezie și, de 
aceea, pe bună dreptate, am decis că trebuie să lăsăm 
mitologia pe seama poeţilor, iar îndrumarea misterelor 
pe cea a filozofilor. După ce, din nou, am adus discuția 
înapoi pînă în acest punct, trebuie să ne decidem dacă 
vrem să o continuăm și dacă da, în ce direcţie. 

Lucian: At de frumoase piste s-au deschis discuţiei 
noastre, încît nu se poate să stăm indiferenți. 

ALEXANDER: Așa mi se pare și mie. 

ANSELMO: Ascultaţi dară propunerea mea. Mi se pare 
deci că mai departe ar trebui să vorbim despre orga- 
nizarea misterelor și specificul mitologiei și cred, 
într-adevăr, că cel mai cuviincios ar fi ca acela care pînă 
acum a fost prezent doar ca un oaspete al discuţiei 
noastre, Bruno, să ne spună ce crede el, care anume 
filozofie trebuie învățată prin mistere, care este aceea 
ce conţine un impuls către o viață fericită st divină, 
căci, pe bună dreptate, aceasta o putem pretinde de la 
o învățătură sfîntă; apoi, Polyhymnio să preia firul de 
acolo unde l-a lăsat Bruno și să ne descrie simbolurile 
și acţiunile prin care o asemenea învățătură poate fi 
expusă; în sfîrșit, după cum se nimerește, unul dintre 
noi sau noi toți împreună să ducem pînă la capăt 
discuţia despre mitologie şi poezie. 

BRUNO: Aș părea un nerecunoscător dacă eu, cel atît 
de des și de îndestulător găzduit de voi, nu v-aș împăr- 
tăşi, atît de bine pe cît îmi stă cu putință, din ale mele. 

Întrucît nu vreau să resping îndatorirea ce mi s-a 
dat, mă întorc deci, mai întîi, nu către cei care deţin pu- 
terea misterelor pămîntești, ci către conducătorii secre- 
telor eterne, care sînt sărbătoriţi de lumina stelelor, de 
rotirea sferelor, iar pe pămînt de moartea și renașterea 
speciilor şi de aceea implor, mai întîi, să mă lăsaţi să 
ajung la contemplarea invulnerabilului, simplului, 
sănătosului și fericitului, mai apoi, să mă eliberaţi de 
răul de care suferă cei mai mulţi, mai tare sau mai slab, 
în viață deopotrivă ca și în artă, gîndire și acţiune, încît 
fac tot posibilul să se sustragă stăruitoarei sorți care a 
dispus ca lumea să nu fie numai viață ci și moarte și, 
iarăși, nu numai corp ci și suflet, iar universul, la fel 
ca și omul, să se supună în întregime aceluiași destin 
pentru ca să nu fie numai finit sau numai infinit ci 
compus, nemuritor și muritor. 

Apoi însă mă adresez vouă, rugîndu-vă să mă scu- 
zap dacă nu vă vorbesc despre filozofia pe care o con- 
sider drept cea mai bună pentru a fi învățată prin 
mistere ci, mai degrabă, despre cea pe care o știu că 
este cea adevărată; și, mai mult, nici nu o prezint în ea 
însăși ci prezint numai fundamentul și domeniul pe 
care ea trebuie să fie construită și ridicată. Apoi vă 
rog, de asemenea, să-mi îngăduiţi să dezvolt gîndurile 
dispoziţiilor mele sufletești, nu singur și într-un discurs 
continuu, ci, cum adesea ne-am obișnuit, întrebînd sau 
chiar răspunzînd, după cum se nimerește, și să-mi per- 
miteţi mai ales să aleg pe unul dintre voi care, fie îmi 
răspunde la ce-am întrebat, fie, întrebîndu-mă, îmi 
primește răspunsul. Dacă voi sînteți mulțumiți și este 
și el cu aceasta, eu îl rog pe Lucian al nostru să împartă 
discuţia cu mine, după preferință, în felul în care lui îi 

convine. La temelia discuţiei însă să așezăm — căci ce 
lucru mai potrivit asupra căruia toți să fim de acord aș 
putea găsi eu sau am putea găsi noi — ceva la care 
ne-ai condus tu, Anselmo: ideea aceluia în care toate 
opoziţiile nu atît se unesc cît, mai degrabă, sînt sin- 
gulare şi nu atît se anulează Cît, mai degrabă, nu sînt 
deloc separate. 

Înainte de toate deci preamăresc ca fiind Primul 
ceea ce premerge tuturor căci, făcînd abstracţie de 
aceasta, numai două posibilități ar fi cu putință: să 
punem ca fiind Primul fie unitatea pe care am opus-o 
contradicţiei, dar atunci unitatea însăși am gîndi-o ca 
pe o contradicţie; fie opoziţiile, dar atunci ar trebui să 
le gîndim fără unitate, ceea ce este imposibil, căci tot 
ceea ce se contrazice pe sine este contradictoriu cu 
adevărat și în mod real numai prin aceea că trebuie să 
se afle în unul și același lucru.!3 

Lucian: Fereşte-te, o preabunule (căci eu vreau să 
dau curs invitaţiei tale și să-ți aduc din timp aminte) 
ca nu cumva chiar de la început să te încurci în con- 
traziceri. Căci dacă unitatea stă, în mod necesar, în 
opoziție cu contradicţia, ea poate fi atît de puţin gîndită 
fără contradicţie pe cît aceasta fără unitate, încît este 
imposibil să gîndim unitatea fără să o punem în legă- 
tură cu o contradicție. 

Bruno: Numai dé un lucru se pare că ai uitat, minu- 
natule; anume că, dacă socotim ca fiind Primul unitatea 
tuturor contrariilor, iar unitatea însăși formează, într-a- 
devăr, cea mai înaltă opoziţie cu ceea ce tu numești con- 
tradicție, noi putem face ca această unitate să fie mai 
înaltă numai atunci cînd gîndim că ea cuprinde atît 
acea contradicţie cît şi unitatea care i se opune și de- 

terminăm acea unitate ca pe una în care unitatea și con- 
tradicţia, cel identic cu sine și cel diferit de sine sînt una. 

LUCIAN: Într-adevăr, se pare că ai ieşit foarte bine din 
această cursă, întrucît ai stabilit o unitate care să lege 
din nou unitatea cu opusul însuși. Cum știi tu însă să 
admiţi opusul avînd în vedere această unitate, fără ca 
tocmai din această cauză opusul să nu fie dat în relaţie 
cu această unitate? Se pare că în nici un fel nu poți să 
ujungi la o asemenea unitate pură care să nu fie afectată 
de diferenţă.!4 

BRUNO: Se pare, într-adevăr, prietene, că tu spui că 
diferenţa tulbură atît unitatea care se opune diferenţei, 
cît și acea unitate mai înaltă în care diferenţa însăși 
este una cu unitatea, numai că, în legătură cu oricare 
dintre cele două crezi acest lucru, eu gîndesc că te pot 
convinge de contrariul. Dacă spui că în ceea ce privește 
această unitate mai înaltă unitatea și diferența stau în 
opoziţie una cu alta, deci că însăși această unitate mai 
înaltă ar fi împovărată de o contradicţie, atunci eu tre- 
buie să tăgăduiesc aceasta din cauză că unitatea și 
diferența nu sînt contrare în această privință. Dar tu 
poate vrei să spui că diferența afectează numai acea 
unitate care îi este opusă, după cum și ea este opusă 
acelei unităţi, nu însă această unitate mai înaltă în 
raport cu care această contradicţie însăși nu este cu 
putință. Sau nu este așa? 

Lucian: Sînt de acord cu cele afirmate. 

Bruno: Tu spui că unitatea ar fi afectată întrucît ea 
se opune diferenţei ? 

Lucian: Desigur. 

BRUNO: Dar cum se opune: în întregime sau numai 
relativ ? 

Lucian: Ce numegti tu a se opune în întregime şi ce 
relativ ? 

BRUNO: Spun că se opune relativ ceea ce poate 
înceta de a mai fi opus într-un oarecare al treilea spre 
a alcătui o unitate. Gîndeşte-te numai la două corpuri 
avînd o natură opusă care se pot amesteca și dau naş- 
tere, în felul acesta, la un al treilea și, astfel, vei avea 
un exemplu pentru întîiul caz. Gîndeşte-te numai la un 
obiect şi la imaginea reflectată de oglindă a obiectului 
și vei avea un exemplu pentru cel din urmă caz. Căci 
poți tu să gîndești un al treilea, în care imaginea să 
poată trece în obiect şi obiectul în imagine, fără să fie 
separate cu necesitate în eternitate și în întregime 
tocmai pentru aceea că unul este obiect, iar celălalt 
imagine? 

LUCIAN: Firește. 

BRUNO: În ce fel trebuie deci să concepi opoziția 
dintre unitate și diferență? 

Lucian: După părerea ta, în mod necesar în cel din 
urmă fel, căci ești de acord ca ele să fie una numai în 
ceva mai înalt în raport cu ele. 

BRUNO: Excelent, însă tu consideri această unitate ca 
fiind desființată. Doar ai spus că unitatea este în mod 
necesar afectată în măsura în care se opune diferenţei ? 

LUCIAN: Aşa este. A 

BRUNO: Însă unitatea se opune diferenței, numai 
dacă gîndim unitatea mai înaltă ca fiind desființată; 
deci tu le poți-gîndi ca fiind opuse numai în mod relativ. 

LUCIAN: Într-adevăr. 

BRUNO: Întrucât sînt numai în mod relativ opuse, ele 
vor putea fi una, numai în mod relativ, limitîndu-se și 

îngrădindu-se reciproc, la fel ca cele două corpuri 
pomenite mai sus. 

LUCIAN: În mod necesar. 

BRUNO: Și numai întrucît se limitează și se îngrădesc 
reciproc unitatea va fi într-adevăr afectată şi, prin 
aceasta, pe bună dreptate, înţelegi că ea este părtașă, 
la diferenţă. 

Lucian: Pe deplin corect. 

BRUNO: Întrucât ești de acord că unitatea este afectată 
de diferență, tu accepţi, în mod necesar, o relație de 
cauză şi efect între cele două, întocmai ca aceia care, 
filozofînd la nimereală, admit cînd una cînd alta, cînd 
una acționînd asupra celeilalte cînd invers, lăsîndu-le 
însă pe amîndouă flexibile una față de cealaltă. 

Lucian: Zeii să mă ferească să fiu nevoit a lua asta 
în serios. 

BRUNO: Atunci, tu nu poți lua în serios nici că uni- 
tatea pe care noi o contrapunem opoziției este în mod 
necesar afectată. 

LUCIAN: Firește că nu. Dar cum vine aceasta — nu 
rezultă din părerea ta că poate fi în mod absolut uni- 
tate tocmai ceea ce este în mod absolut opus, și invers? 

Bruno: Fireşte, asta rezultă. Ia aminte doar la ce 
te-ai gîndit deja și spune-mi dacă poţi concepe o uni- 
tate mai desăvîrșită decît cea dintre obiect și imaginea 
sa, cu toate că este imposibil ca amîndouă să se 
întîlnească vreodată într-un al treilea? De aceea, în 
mod necesar, tu accepţi că ele se unesc în ceva mai 
înalt, prin care ceea ce face ca imaginea să fie imagine, 
iar obiectul să fie obiect, adică lumina și corpul, sînt 
din nou una. Imaginează-ți deci o asemenea soartă și 
ordine a lumii în așa fel încît, în general, dacă există 

obiect este si imagine și dacă există imagine este și 
obiect, și atunci tocmai de aceea și pe această bază 
cele două vor fi împreună în mod necesar și pretutin- 
deni, pentru că nicăieri ele nu sînt împreună. Căci ceea 
ce este opus și unit în mod absolut și infinit nu poate 
fi decît unit infinit. Ceea ce este însă unit infinit nu 
poate fi despărţit în nimic și niciodată; deci ceea ce nu 
este despărţit niciodată și în nimic fiind pur și simplu 
sudat laolaltă este tocmai de aceea pur și simplu opus. 
Deci tu trebuie să separi acea unitate pe care o afec- 
tează diferența de cea în care unitatea și opusul sînt 
una și trebuie să o laşi să devină o existență pentru 
sine, iar diferenţa să i-o opui în mod relativ; aceasta 
însă nu-ţi este cu putință, căci ea nu este nimic în afara 
acestei unităţi absolute și, de fapt, există numai în ea 
și tot ceea ce se poate afirma despre ea poate fi spus 
numai din punctul de vedere al acestei unități absolute. 
În privinţa acestei unităţi absolute nu se poate închipui 
ca unitatea să fie afectată de diferență, căci în această 
privință unitatea nu este opusă deloc diferenţei. Aici, 
așadar, totul este transparent, căci în privința unităţii 
absolute, întrucît ea nu unește finitul cu infinitul ci 
numai le conţine nedespărțite, nu există obscuritate și 
nici amestec; aceasta o recunoști și tu, după cum ai și 
mărturisit-o, de altfel. 

LUCIAN: Eşti însă convins că prin ceea ce numesti 
unitate a unităţii şi opusului ai suprimat toate con- 
tradicţiile și dacă da, atunci cum se raportează la 
aceasta celelalte contradicții cu care voi sînteţi obișnuiți 
în filozofie? 

BRUNO: Cum să nu fiu convins de cele de mai 
înainte dacă una din cele două este în mod necesar 

udevărată: fie toate contrariile pe care le-am stabilit 
sînt cuprinse în ceea ce noi numim contradicție, fie în 
ceea ce numim unitate și opoziție. Dar întrucît pari că 
te îndoiești de aceasta și ca să răspund o dată cu aceasta 
și la cealaltă întrebare a ta, numește-ne acea con- 
tradicție pe care o consideri a fi cea mai înaltă. 

LUCIAN: Eu as spune că nici una nu poate fi mai 
înaltă decît cea dintre ideal și real, așa cum cea mai 
înaltă unitate trebuie s-o considerăm pe cea dintre 
temeiul ideal și cel real. 

Bruno: Nu putem fi încă mulțumiți cu aceasta, ci tre- 
buie să te rog să ne spui cum îţi reprezinți unitatea 
dintre temeiul ideal și cel real. 

Lucian: Ca unitate a gîndirii şi a intuiției. 

BRUNO: Nu te voi provoca, prietene, la nici o dispută 
cu privire la această determinare, nici nu te voi întreba 
dacă nu concepi cumva acea unitate însăși, din nou, ca 
ceva ideal sau ca ceva real (căci cum s-ar putea să fie 
opus față de una din cele două ceea ce este deasupra 
amâîndurora) şi nici nu voi iscodi dacă ceea ce ai numit 
intuiție nu este deja în sine o unitate a idealului și a 
realului. Să lăsăm acum toate acestea și să cercetăm, 
în continuare, mai degrabă, ce înţelegi tu prin unitatea 
însăși a intuiției şi a gîndirii. Căci mi se pare că exprimi 
prin aceasta exact ceea ce noi am numit unitate a opu- 
sului și a unităţii, a finitului și a infinitului. Spune-mi 
deci, minunatule, dacă nu consideri intuiţia ca fiind în 
întregime determinată pentru fiecare caz în parte și 
dacă nu afirmi că intuiţia, determinată în orice privință, 
formează o unitate cu gîndirea? Căci numai în acest 
mod îmi pot imagina o opoziţie cît și unitate a lor. 

LUCIAN: Într-adevăr aşa este. 

BRUNO: În mod necesar înţelegi intuiţia ca fiind 
determinată prin ceva anume. 

LUCIAN: Desigur, și anume determinată printr-o altă 
intuiție, aceasta iarăși printr-o alta și așa mai departe 
la infinit. 

BRUNO: Dar cum poți gîndi o intuiţie ca fiind deter- 
minată prin alta, dacă nu adem că aceasta e diferită 
de aceea și aceea de aceasta, deci fără să concepi o 
diferență în întreaga sferă a intuiţiei, datorită căreia 
fiecare să fie ceva deosebit și nici una complet identică 
cu cealaltă ? 

LUCIAN: Este imposibil altfel decît spui tu. 

BRUNO: Închipuie-ţi în schimb un concept, acela al 
unei plante sau al unei figuri sau a ceea ce vrei tu și 
spune-mi dacă acest concept se schimbă și este deter- 
minat la fel cum se schimbă și sînt determinate 
intuiţiile tale, atunci cînd priveşti mai multe plante și 
mai multe figuri una după alta, sau dacă nu cumva, 
mai degrabă, acest concept rămîne neschimbat, același, 
corespunzînd plantelor și figurilor atît de diferite într-un 
mod perfect identic, adică, dacă nu este in-diferent față 
de toate acestea? 

LUCIAN: Ultima idee este cea adevărată. 

BRUNO: Așadar, tu ai determinat intuiţia ca fiind 
ceea ce în mod necesar este subordonat diferenței, iar 
conceptul ca fiind ceea ce este in-diferent. 

LUCIAN: Așa este. 

Bruno: Mai departe, concepi intuiţia prin calitatea 
particularului, iar noțiunea prin cea a generalului. 

LUCIAN: Mi-e clar că este așa. 

BRUNO: Ce idee înaltă și minunată ai exprimat prin 
acea unitate dintre intuiție și gîndire! Căci poate fi 

gîndit ceva mai măreț și excelent decît ceea ce de la 
natură este astfel încît în el generalul presupune și 
determină particularul, iar conceptul obiectele, așa că 
în acesta însuși cele două nu sînt despărțite; și cît de 
departe te-ai avîntat prin această idee deasupra 
cunoașterii finite în care toate acestea sînt despărțite, 
și cît de mult chiar dincolo de presupusa cunoaștere a 
filozofilor închipuiţi, care se gîndesc mai întîi la uni- 
tate și apoi la diversitate și o opun pe una în întregime 
celeilalte ! Să ne ținem cu tărie de această idee; fără să 
amestecăm în ea altceva și fără să slăbim din rigoarea 
cu care am gîndit-o pînă acum, să admitem între 
gîndire și intuiție o asemenea unitate, încît ceea ce se 
exprimă în una să fie exprimat cu necesitate și în 
cealaltă și amîndouă să nu fie una doar într-un al 
treilea, ci în sine și înaintea oricărei separări; și nu în 
același timp cît, mai degrabă, în exact același mod, să 
fie trăsături ale tuturor celorlalte care provin din măreția 
acelei naturi care, luată în sine, nu este nici una nici 
cealaltă și nici amîndouă în același timp, ci unitatea 
lor. Dar nu vezi că ceea ce numim unitate a intuiției și 
a gîndirii include și unitatea finitului și a infinitului și 
invers, astfel că noi am făcut sub diferite expresii din 
unul și același lucru principiul cel mai înalt? 

Lucian: Cred că este în întregime clar. Căci fiecare 
concept poartă în sine o infinitate, întrucît corespunde 
unui șir infinit de lucruri, la fel ca și singularului, pe 
cînd specificul, ca obiect al: intuiţiei, este în mod 
necesar singular și finit, astfel încît în mod necesar noi 
admitem o dată cu unitatea conceptului și a intuiţiei și 
unitatea dintre finit şi infinit. Întrucît acest obiect ni se 
pare excelent pentru cercetare, te rog totuși să urmăm 

mai departe această investigaţie şi să observăm, în spe- 
cial, felul și modul cum în acesta se unesc realul și 
idealul, finitul şi infinitul. 

Bruno: Cu dreptate spui că acest obiect este exce- 
lent tocmai pentru cercetare, ba chiar ar fi cu mult mai 
potrivit să spui că el singur este demn de o investigație 
filozofică şi că numai aceasta se ocupă de el; căci nu. 
este oare evident că aceeași înclinaţie de a așeza infi- 
nitul în finit şi din nou finitul în infinit este dominantă 
în orice discuţie și investigaţie filozofică? Această 
formă de a gîndi este externă ca și esenţa a ceea ce se 
exprimă prin ea și nu a început acum și nici nu va 
înceta vreodată; ea este trăsătura nemuritoare, care 
niciodată nu îmbătrînește, a oricărei cercetări, cum 
spune Socrate la Platon**. Tînărul care o gustă pentru 
prima oară se bucură de parcă ar fi găsit piatra filo- 
zofală și, entuziasmat de fericirea sa, se apucă de orice 
cercetare cu plăcere pentru ca ba să cuprindă în unitatea 
conceptului tot ceea ce îi apare în faţă, ba să desfacă 
și să împartă totul în mai multe. Această formă a 
cercetării constituie un dar al zeilor către oameni, pe 
care Prometeu l-a adus pe pămînt împreună cu cel mai 
pur foc al cerului. În această organizare a lucrurilor, 
dacă ceea ce respectăm ca etern este alcătuit și din finit 
și din infinit, iar ceea ce este într-adevăr separat tre- 
buie să fie, în schimb, fie una fie alta din cele două, 
atunci este necesar ca o idee să corespundă tuturor și, 
astfel, toate să fie cuprinse într-o idee. Căci ideea se 
deosebește de concept, căruia esenţa sa i se potrivește 
numai în parte prin faptul că acela este pur și simplu 
infinit și, tocmai din această cauză, este opus multitu- 
dinii, iar aceasta, dimpotrivă, întrucît unește multi- 

tudinea și unitatea, finitul și infinitul, se comportă exact 
la fel faţă de fiecare. Mai devreme am învăţat că filo- 
zofia se ocupă numai de conceptele eterne ale 
lucrurilor, astfel că unicul obiect al oricărei filozofii va 
fi Ideea tuturor Ideilor, iar aceasta nu este nimic altceva 
decît cea prin care se exprimă că diferitul este de 
nedespărţit de unitate, iar intuiţia de gîndire. Natura 
acestei unităţi este altceva decît natura frumosului și a 
adevărului însuși. Căci este frumos acela în care, la 
fel ca în formele zeilor, generalul și singularul, specia 
şi individul sînt în mod absolut unul. Însă şi adevărul 
este la fel și, deoarece considerăm această idee ca 
suprema măsură a adevărului, vom considera ca fiind 
absolut adevărat numai ce este adevărat avînd în vedere 
această idee, iar ca adevăruri doar relative și înșelătoare 
pe cele cărora, în această privinţă, nu le revine nici un 
adevăr. Așadar, cu atît mai mult vom continua cerce- 
tarea noastră cu privire la felul în care se unesc finitul 
și infinitul în acest cel mai înalt. Deci trebuie mai întîi 
să ne amintim că am admis o absolută inseparabilitate 
a celor doi, căci nici unul și nici altul nu este într-a- 
devăr esența Absolutului — tocmai de aceea el este 
Absolut și, avînd în vedere acest Absolut, tot ceea ce 
există, fiind ideal, este nemijlocit și real și, fiind real, 
este nemijlocit și ideal. Apare însă evident că nu acesta 
este cazul în cunoașterea noastră; aici, ceea ce este 
ideal, conceptul, apare mai degrabă ca pură posibilitate 
și ceea ce este real sau lucrul apare ca realitate; și oare 
aceasta nu este valabil pentru toate conceptele posi- 
bile prin care noi exprimăm această opoziţie dintre 
ideal și real? Nu putem spune, de exemplu, că în acela 
în care idealul nu este despărţit de real și realul de 

ideal, multitudinea este și ea legată, în mod absolut, cu 
unitatea, limita cu nelimitatul și invers ? 

Lucian: Este așa, într-adevăr. 

BRUNO: Nu este însă evident că în ceea ce privește 
cunoașterea finită, unitatea conţine numai posibilitatea 
infinită iar multitudinea, dimpotrivă, realitatea lu- 
crurilor și, mai departe, că în realitatea fără granițe 
zărim posibilitatea infinită a oricărei realități, iar în 
limită, dimpotrivă, realitatea aceleiași, astfel că aici 
negația devine punere și punerea, dimpotrivă, negaţie? 
La fel, ceea ce considerăm în orice lucru drept esență, 
substanța, conţine, cît privește această cunoaștere, 
numai posibilitatea unei existente, în schimb ceea ce 
este numai întîmplător și este numit accidens, reali- 
tatea; într-un cuvînt, în intelectul finit — prin com- 
paraţie cu ideea cea mai înaltă și cu modul în care 
aceasta conţine toate lucrurile — totul apare răsturnat, 
ca pus cu capul în jos, asemănător cu felul în care 
lucrurile se văd reflectate pe suprafaţa apei. 

LUCIAN: Tot ceea ce spui este greu de pus la 
îndoială. 

BRUNO: De aceea nu vom conchide oare mai departe 
cu îndreptăţire că, o dată cu opoziţia dintre real și ideal 
am admis, pentru toate conceptele noastre, și opoziţia 
dintre posibilitate și realitate și că toate conceptele, 
care se bazează pe această opoziţie sau provin din ea, 
nu sînt mai puțin false decît această opoziție însăși și 
fără nici o importanţă în raport cu ideea cea mai înaltă? 

Lucian: Este necesar să tragem această concluzie. 

Bruno: Putem să considerăm ca o perfecțiune sau 
ca o imperfecţiune a naturii noastre faptul că putem 
gîndi ceea ce nu este, că, așadar, în general, avem un 


64 


concept al nonexistenţei alături de acela al existenţei, 
sau că putem judeca, atît, că ceva nu este, cît și că este. 

Lucian: Este imposibil să considerăm aceasta drept 
o perfecţiune în comparaţie cu ideea cea mai înaltă. 
Deoarece conceptul de nonexistență presupune o 
gîndire care nu se exprimă în intuiţie, ceea ce este 
imposibil în Absolut, căci, în privința Absolutului, ceea 
ce se exprimă într-unul trebuie să fie exprimat nemij- 
locit și în celălalt. 

Bruxo: Deci, în privinţa celei mai înalte idei, ne 
putem gîndi la o deosebire între existenţă și nonexis- 
tenţă la fel de puţin ca la conceptul de imposibilitate. 

Lucian: Nici la acesta, căci ar înse:mnna o con- 
iradicţie între concept și intuiție, ceea ce, din punctul 
de vedere al Absolutului, este tot de neconceput. 

BRUNO: Dar noi nu am stabilit deja că idealul apare 
deja ca ideal de nelimitat, așadar, și orice concept luat 
în sine este infinit; și cum gîndești tu această infini- 
tate, ca pe una care s-a creat în timp și deci prin natura 
sa nu poate fi niciodată împlinită, sau ca pe una pur și 
simplu prezentă, o infinitate împlinită în sine? 

Lucian: O gîndesc în ultimul fel dacă, în confor- 
mitate cu natura sa, conceptul este infinit. 

BRUNO: De aceea este de înțeles de ce se bucură, în 
legătură cu aceasta, cei lipsiţi de experienţă, de parcă 
ar fi făcut cea mai mare descoperire, atunci cînd își 
dau seama că, pentru a realiza conceptul lor de tri- 
unghi (un spaţiu închis între trei linii) ca pe ceva infinit, 
nu au nevoie nici de intuiţia tuturor triunghiurilor care 
au fost vreodată sau vor fi, dar nici de intuiţia tuturor 
felurilor de triunghiuri — a celor cu laturi egale și 
inegale, cu unghiuri egale şi inegale ș.a.m.d. — și pot 

fi siguri, în ciuda celor de mai sus, că conceptul tuturor 
triunghiurilor posibile — care au fost, sînt acum sau 
vor fi în viitor, fără deosebire de felul lor — le cuprinde 
pe toate în sine și este potrivit, în același mod, tuturor. 
Însă în concept, în sine și pentru sine, este, după cum 
știm, ce-i drept, inclusă posibilitatea infinită a tuturor 
lucrurilor care îi corespund în infinitatea timpului, însă 
numai ca posibilitate, așa încît, cu toate că are o natură 
total independentă de timp, din această cauză conceptul 
nu poate fi considerat ca absolut. 

LUCIAN: Într-adevăr aşa este. 

Bruno: Conform cu esenţa sa, am determinat Abso- 
lutul ca fiind ceva care nu poate fi nici ideal și nici 
real, nici gîndire şi nici existenţă. Însă în relație cu 
lucrurile, este necesar ca el să fie și unul și celălalt, la 
fel de infinit, căci în ceea ce privește Absolutul, cum 
am spus, tot ceea ce există este ideal, fiind real, după 
cum, de asemenea, este real, fiind ideal. 

LUCIAN: Pe deplin corect. 

BRUNO: Putem determina acum idealitatea infinită ca 
o gîndire infinită, opunîndu-i acesteia ceea ce tu ai 
numit intuiție. 

LUCIAN: Sînt pe deplin de acord cu aceasta. 

BRUNO: Şi oare nu trebuie să considerăm că în 
gîndirea infinită conceptele tuturor lucrurilor — întrucît 
fiecare concept este, conform cu natura sa, infinit — sînt 
infinite, pur și simplu și fără nici o relaţie cu timpul? 

Lucian: Trebuie. 

BRUNO: Deci trebuie să considerăm gîndirea infinită, 
în opoziţie cu intuiţia, ca posibilitatea infinită a tuturor 
lucrurilor, întotdeauna egală cu sine, fără nici o relație 
cu timpul. 

LUCIAN: În mod necesar. 

BRUNO: Întrucît însă în Absolut gîndirea şi intuiţia 
sînt pur și simplu una, în el — ca supremă unitate a 
gîndirii și intuiției — lucrurile se exprimă nu numai ca 
fiind infinite prin conceptele lor, ci și ca eterne prin 
ideea lor, ca ceva fără nici o relaţie cu timpul, fie chiar 
şi în privinţa opunerii faţă de el, în ele exprimîndu-se 
absoluta unitate a posibilităţii şi a realității. Căci dacă 
tu așezi intuiţia în aceeași relaţie cu gîndirea în care alții 
pun existența sau realitatea, atunci — considerată ca 
realitate infinită — intuiţia cuprinde în sine, pe seama 
gîndirii infinite, posibilitatea tuturor lucrurilor, numai 
că, datorită absolutei unități a intuiţiei și a gîndirii, o 
dată cu intuiţia este admisă, în mod nemijlocit, și rea- 
litatea identică cu intuiţia; întrucît conceptele sînt infi- 
nite, între concept și intuiţie nu intervine nimic care să 
le despartă, deci în idei trebuie să se exprime, în mod 
infinit, nu numai conceptele lucrurilor, ci, totodată, și 
intuiţiile, și anume astfel, încît intuiţiile să corespundă 
în întregime conceptelor. 

Lucian: Dar nu noi înșine am stabilit mai înainte că 
fiecare intuiție este determinată printr-o altă intuiţie, 
care iarăși este determinată de alta, și așa mai departe 
la infinit? 

BRUNO: Pe deplin adevărat căci, considerînd finitul 
ca intuiţie, am putut admite numai între intuiţii o 
legătură cauzală. 

LUCIAN: Dar cum poţi să împaci această existenţă 
eternă a lucrurilor în ideile lor cu infinita determinare 
a lucrurilor unele prin altele care, cum se vede, se 
referă numai la existenţa lor în timp? 

BRUNO: Să vedem. Consideri conceptul ca infinit, 
intuiţia ca finită, amîndouă însă ca una în idee și total 
neseparate, sau nu este așa? 

LUCIAN: Așa este. 

BRUNO: Ideea însă este singura reală în sine? 

LUCIAN: Întocmai. | 

Bruno: Prin urmare, în ceea ce privește ideea, adică 
în realitate, nici infinitul și nici finitul nu sînt ceva în 
sine și independent de distincţiile făcute de noi. Dacă 
nici unul nu este ceea ce este în sine, ci fiecare numai 
prin opusul său, atunci nici unul nu poate fi apreciat 
mai puţin decît celălalt, nu putem renunţa la nici unul 
în favoarea celuilalt. 

Lucian: Ar fi imposibil. 

Bruno: Este deci necesar ca, dacă infinitul este, și 
finitul să fie împreună cu el și nedespărțit de el în ceea 
ce am admis ca etern. 

Lucian: Este evident, căci altfel ar trebui să admitem 
numai infinitul însuși; acesta însă este infinit numai 
prin opoziţie cu finitul. 

BRUNO: Însă finitul, spui tu, este, în mod necesar, 
mereu ceva determinat și în această calitate este deter- 
minat de un alt finit, care din nou este determinat de 
un altul și așa la infinit. 

Lucian: Corect. 

BRUNO: Însă în idee acest finit la infinit este unul şi 
în mod nemijlocit legat cu infinitul în sine și pentru sine 
însuși. 

LUCIAN: Așa am presupus. 

BRUNO: Acest infinit în sine și pentru sine nu este 
însă conceptul? 

Lucian: Ba da, recunosc. 

BRUNO: Conceptului nu poate să-i fie identic sau 
corespunzător absolut nimic finit, ci numai ceva infinit. 

Lucian: Este clar. 

BRUNO: Însă un infinit în timp? 

Lucian: Imposibil, după cîte mi se pare; căci nici un 
timp — nici chiar unul infinit — nu creează ceea ce 
este infinit, independent de orice timp, și nici un infinit, 
care se raportează la acesta, nu poate fi identic sau 
corespunzător cu acesta. 

BRUNO: Deci un finit care este un infinit atemporal ? 

LUCIAN: Așa rezultă. 

BRUNO: Însă infinit atemporal este numai conceptul ? 

LUCIAN: Am admis deja acest lucru. 

BRUNO: Un finit etern infinit este deci ceva care este 
infinit în sine și pentru sine însuși, adică în conformi- 
tate cu esența sa. 

LUCIAN: Şi aceasta am acceptat-o deja. 

BRUNO: Însă un asemenea finit care conform cu 
esenţa sa este infinit nu poate înceta niciodată și în 
nici un fel să fie finit. 

Lucian: Niciodată. 

BRUNO: Mai departe, întrucît este infinit nu în timp, 
ci în sine și pentru sine însuși, nu poate înceta să fie 
infinit finit nici dacă înlăturăm din el timpul. 

Lucian: Nici aceasta. 

BRUNO: Deci, întrucît este în Absolut iar în acesta 
este prezent într-un mod atemporal, încetează la fel de 
puțin să fie finit în sine. 

Lucian: La fel de puțin. Însă cu toate că mie acestea 
mi se par în întregime evidente, te rog să le exprimăm, 
în continuare, mai profund, căci ele ţin de lucrurile 

cele mai obscure și care nu pot fi cuprinse imediat, la 
prima vedere. 

BRUNO: Gîndirea infinită este deci separată de idee 
numai datorită distincţiei noastre în care gîndirea 
infinită este una, fără nici o mijlocire cu finitul însuși. 
Dacă privim acum din punctul de vedere al posibilităţii, 
atunci în gîndirea infinită totul este una, fără deosebiri 
temporale sau între lucruri, însă din punctul de vedere 
al realităţii, gîndirea infinită nu este una ci multiplă și 
în mod necesar și infinit finită. Însă şi finitul în sine 
și pentru sine depășește orice timp, nu mai puţin decît 
infinitul în sine și pentru sine; finitul în sine și pentru 
sine poate obține la fel de puţin infinitul său — precum 
îşi poate pierde finitul prin negarea timpului. Nu avem 
nevoie de timp pentru a gîndi un finit infinit, în și pe 
lîngă Absolut, deși dacă îl gîndim independent de 
Absolut este necesar să se prelungească într-un timp 
infinit. Însă nici într-un timp infinit, finitul infinit nu 
va fi mai infinit într-un mod finit decît este după natura 
sa, fie și pentru o clipă, chiar și dacă numai în această 
clipă ar fi în relaţie cu Absolutul. Tu poţi aduce aceasta 
mai aproape de intuiţie în felul următor. 

Fiecare finit, ca atare, își are temeiul existenţei nu 
în el însuși ci, în mod necesar, în afară de sine; este 
vorba deci de o realitate a cărei posibilitate se află în 
altceva. Pe de altă parte, el conţine, din infinit de multe 
altele, numai posibilitatea fără realitate, și tocmai din 
această cauză el însuși este cu necesitate și la infinit 
imperfect. Însă în ceea ce privește Absolutul acesta 
este în întregime de negîndit. Căci în Absolut — în 
măsura în care considerăm forma care este identică cu 
esenţa însăși — realul este absolut identic cu idealul; 

este absolut identic cu el în mod real sau conform cu 
natura lucrului, deși, conform cu conceptul său, realul 
se opune cu necesitate și în eternitate idealului, precum 
copia modelului; conform cu conceptul său, acela este 
cu necesitate finit. Așadar, dacă tu cercetezi finitul 
numai după conceptul său, atunci acesta se prezintă cu 
necesitate și în infinit drept singular și, cum constituie 
o realitate a cărei posibilitate se află în altceva, el însuși 
conţine posibilitatea infinită a altor singulari care, pe 
aceleași motive, conțin, la rîndul lor, posibilitatea infinită 
a altor singulari sam. d. la infinit. Însă în mod real, 
adică privind în absolută unitate cu infinitul, posibilita- 
tea infinită a celorlalți singulari pe care o conţine finitul 
se leagă mai întîi nemijlocit cu realitatea, după aceea, 
din același motiv — adică, întrucît finitul este real — po- 
sibilitatea sa se leagă nemijlocit de el însuși; totul, 
întrucît se află în Dumnezeu, este deci el însuși absolut, 
în afara oricărui timp și are o viaţă eternă. Singularul 
este tocmai prin aceea singular și este distinct tocmai 
prin faptul că el cuprinde numai posibilitatea celorlalte 
singulare, nu și realitatea lor, sau doar o asemenea 
realitate a cărei posibilitate nu este în ea însăși. Dar la 
orice finit te-ai gîndi — și în ceea ce îl privește, orice 
diferență dintre posibilitate și realitate ai presupune — 
deoarece finitul este în Absolut, în el nici realitatea nu 
este separată de posibilitatea sa și nici aceasta de aceea; 
aşa cum, o dată cu posibilitatea infinită a întregului 
corp, care este conținută în fiecare parte a corpului 
organic, este dată, nemijlocit, și realitatea — fără nici 
o legătură cu timpul — dacă această infinită posibili- 
tate este considerată avînd în vedere întregul corp și 
după cum, invers, posibilitatea nici unei părți organic 

singulare nu se află în celelalte părți ale trupului, 
înaintea sau în afara părţii respective, ci numai nemij- 
locit cu această parte împreună. Cum părţile singulare 
ale corpului organic sînt tot atît de puţin singulare pe 
cît ceea ce e singular este singular în Absolut, pe de 
altă parte, părţile singulare ale corpului organic nu 
încetează să fie singulare prin aceea că sînt considerate 
în mod ideal sau pentru sine, deși cercetate în mod real 
nu sînt singulare și aceasta seamănă cu felul în care 
finitul rămîne singular întrucît este în Absolut, de aceea 
deci felul în care singularul este legat în corpul organic 
cu întregul ne aduce, dintre toate lucrurile cunoscute 
și văzute, cel mai aproape de modul cum finitul se află 
în infinit. De aceea, în Absolut, relația dintre finit și 
infinit nu este cea dintre cauză și efect, ci aceea pe 
care o oarecare parte a unui corp organic o are față de 
o altă parte singulară; numai că, în Absolut, această 
legătură a finitului cu infinitul este infinit mai desăvîr- 
șită decît cea dintr-un corp organic, pentru că fiecare 
parte a acestuia conţine și o asemenea posibilitate a 
cărei realitate se află în afara sa, și faţă de care respec- 
tiva parte se raportează asemenea cauzei faţă de efect; 
și corpul organic nu este decît imaginea unui model 
care se află în Absolut și tocmai de aceea, fiecare reali- 
tate este legată de posibilitatea sa și fiecare posibilitate 
de realitatea sa. 

Deoarece universul adevărat este o abundență infini- 
tă, nimic nu este în el unul în afara celuilalt, separat; 
totul este, în mod absolut, unul și întrepătruns și, toc- 
mai de aceea, el se întinde în imagine, cu necesitate, 
într-un timp fără limite, asemănător cu unitatea atem- 
porală dintre posibilitate și realitate într-un corp 

organic căci, descompus în reflexii, pretinde pentru 
devenirea sa un timp care nu poate să aibă nici început 
şi nici sfîrșit.15 Așadar, finitul în sine nu se află nicăieri 
în afara Absolutului și orice finit este singular numai 
pentru sine, căci ceea ce în infinit este în mod atem- 
poral ideal în Absolut este și real; dacă această relaţie 
a posibilităţii este aceea de cauză și efect, atunci finitul 
presupune pentru sine însuși această relaţie și dacă 
relaţia nu este în afara timpului, atunci ea însăși pre- 
supune și timpul, și anume îl presupune ca trecut 
pentru acela căruia îi conține numai realitatea, nu și 
posibilitatea, și ca viitor pentru acela căruia îi conţine 
doar posibilitatea fără realitate; conceptul finitului pre- 
supune deci timpul finit sau o presupune acea posibi- 
litate care este conținută în finit, iar această posibilitate 
se referă la o realitate singulară oarecare și este deter- 
minată în felul acesta, încît determinarea sa exclude 
atît ceea ce a trecut cît şi ceea ce va veni. Așadar, în 
Absolut, existența și nonexistenţa sînt, dimpotrivă, 
nemijlocit legate una de alta. Căci lucrurile care nu 
există deja și conceptele lor nu se află în etern altfel 
decît lucrurile care există și conceptele lor, adică într-un 
mod etern. În schimb, lucrurile care există și conceptele 
acestor lucruri nu se află în Absolut altfel decît 
lucrurile care nu există și conceptele lor, adică prin 
ideile lor. Orice altă existenţă este însă aparență. 

În Dumnezeu, conceptul nici unui singular nu este 
separat de acela al tuturor lucrurilor care sînt, au fost 
sau vor fi; căci cu privire la Dumnezeu însuși, aceste 
deosebiri nu au nici o importanţă. Posibilitatea infinită, 
de exemplu cea din conceptul unui om, este legată în 
El nu numai cu realitatea infinită a tuturor celorlalți 

oameni, ci și cu realitatea tuturor celor care reies de aici 
ca reale, de aceea viața prefigurată în Dumnezeu a sin- 
gularului este pură, neconfuză și mult mai fericită decît 
viața sa proprie, căci și ceea ce apare în singular ca 
impur și confuz servește la întrezărirea măreției şi 
divinității întregului în ființa etemă. 

Deci, prietene, dacă noi privim acea unitate pe care 
ai stabilit-o în sensul adevărat și cel mai adînc, atunci 
nu vom fi de părere că dăm într-adevăr peste ea, în 
vreun fel, în cunoașterea finită, ci trebuie să credem că 
ea se află, mult mai sus, deasupra acesteia. Şi în esența 
acelui Unu, care în nici o opoziţie nu este nici unul și 
nici celălalt din lucrurile opuse, noi îl vom cunoaște pe 
tatăl etern și invizibil al tuturor lucrurilor care, el însuși 
neieșind niciodată din eternitatea sa, înțelege infinitul 
și finitul în unul și același act al cunoașterii divine: 
infinitul, ce-i drept, este spiritul, care este unitatea 
tuturor lucrurilor, finitul însă — deși este în sine, de 
fapt, identic cu infinitul — este prin propria voinţă un 
Dumnezeu suferind și supus condiţiilor timpului. Eu 
cred că am arătat cum aceste trei au putut deveni una 
într-o Unică Existenţă și, de asemenea, cum poate 
coexista finitul, ca finit și într-un fel atemporal, lîngă 
infinit. 

Lucan: Prietene, tu ne-ai adus atît de adînc în natura 
a ceea ce nu poate fi priceput și te-ai înălțat atît de 
mult deasupra conștiinței, încît acum aș vrea să văd 
doar cum te întorci de aici iar la ea. 

Bruno: Cu toate că nu știu, preabunule, dacă îmi 
faci sau nu un reproș atunci cînd spui că m-am înălțat 
atît de mult deasupra conștiinței, vreau să-ţi spun totuși 
că eu nu o consider drept o greșeală, căci spune-mi mai 

întîi dacă am făcut altceva decît să iau în înțelesul ei cel 
mai înalt ideea pe care tu ai fixat-o ca principiu. 

LUCIAN: Într-adevăr, nu ai făcut altceva; dar ai făcut-o 
în așa fel, încît acea unitate la care ai ajuns încetează 
a mai fi un principiu al cunoașterii și tocmai de aceea, 
după cîte mi se pare, și un principiu al filozofiei care 
este ştiinţa cunoaşterii.15 

Bruno: Cu privire la aceasta sînt, într-adevăr, pe 
deplin de acord cu tine, dar mă tem că prin cunoaștere 
tu înţelegi o cunoaștere oarecare subordonată care, 
tocmai pe acest motiv, necesită un principiu subor- 
donat. De aceea, înainte de toate, hai să vedem unde 
cauţi tu cunoașterea. 

Lucian: Deci eu așez cunoașterea tocmai în acea 
unitate a gîndirii și a intuiţiei înseși de la care am 
pornit. 

BRUNO: Și determini această unitate ca principiu al 
cunoașterii? 

LUCIAN: Așa este. 

Bruno: Haide, prietene, să vedem cum gîndești tu 
această unitate, în măsura în care ea constituie prin- 
cipiul cunoașterii și în măsura în care ea este cu- 
noaşterea însăși. Înainte de toate spune-mi, te rog, vrei 
ca idealul și realul să fie în principiul cunoașterii una, 
așa cum am stabilit că sînt una în Absolut, sau gîndești 
această unitate a fi de alt fel, întrucît ea se găsește în 
principiul cunoașterii de același fel? Atunci nu ne 
deosebim în privința aceasta, și tu vei afirma despre 
principiul cunoașterii tocmai ceea ce noi susţinem cu 
privire la Absolut. Numai că atunci ești pe deplin de 
acord cu mine, dar nu și cu tine însuţi. Și dacă, după 
tine, în principiul cunoașterii se exprimă aceeași uni- 

tate absolută, care după noi apare și în Absolut, atunci, 
prin cunoașterea însăși, vei depăși cu cunoașterea atît 
cunoașterea cît și conștiința. 

LUCIAN: Tu treci cu vederea faptul că noi luăm uni- 
tatea, în măsura în care ea este principiu al cunoașterii, 
într-adevăr, drept ceva absolut, dar o ştim ca absolut 
tocmai în relaţia sa cu cunoașterea însăși și o recu- 
noaștem ca principiu al cunoașterii. 

Bruno: Nu știu dacă te înţeleg bine. Cunoașterea 
ca unitate a gîndirii cu intuiţia este conștiință. Însă 
principiul conștiinței este aceeași unitate, doar că 
gîndită pur sau în mod absolut; ea este conștiința 
absolută, pe cînd cealaltă — conștiința derivată sau 
întemeiată. Deci părerea ta ar fi că în filozofie nu avem 
nici un motiv să trecem peste conștiința pură care este 
dată în conștiința întemeiată sau să privim conștiința 
pură altfel decît în relaţie cu conștiința al cărui prin- 
cipiu ea este? 

LUCIAN: Părerea mea este că înţelegi prea bine. 

Bruno: Afirmi deci cu necesitate și că unitatea este 
alta în conștiința întemeiată decît în conștiința absolută. 

Lucian: Cu aceeași necesitate ca și faptul că, în ge- 
neral, unitatea este o alta în principiu decît în aceea al 
cărei principiu este. 

Bruno: Dar în conștiința absolută unitatea este 
aceeaşi cu cea în Absolutul considerat ca atare. 

Lucian: Corect. 

Bruno: Dar nu am gîndit noi unitatea ca fiind 
absolută în Absolut? 

Lucian: Desigur. 

BRUNO: În cunoaștere însă nu este absolută. 

LUCIAN: Fireşte. 

BRUNO: Prin urmare, este relativă. 

LUCIAN: Ai în întregime dreptate. 

BRUNO: Dacă este relativă, atunci este necesar ca 
cele două, idealul și realul, să fie separabile. 

LUCIAN: Este necesar. 

Bruno: Dar noi am gîndit că în Absolut cele două 
sînt pe deplin inseparabile, pe deplin in-diferente. 

Lucian: Așa am gîndit. 

BRUNO: Dar dacă idealul și raționalul sînt insepara- 
bile, pur și simplu una, atunci nu este posibilă nici o 
determinare prin care unul, de exemplu idealul, să fie 
considerat ca ideal, fără ca prin aceeași determinare şi 
celălalt, realul, să fie considerat ca real și invers. 

LUCIAN: Aceasta nu se poate nega. 

Bruno: Deci niciodată nu se poate lua în considerare 
nici ceva pur ideal și nici ceva pur real? 

Lucian: Niciodată. 

BRUNO: Ci întotdeauna numai o relativă unitate a 
celor două? 

LUCIAN: Indiscutabil. 

Bruno: Deci, așa cum în etern idealul și realul sînt 
una, tot așa fiecare se separă de unitatea absolută numai 
prin celălalt, realul numai prin ideal, sau idealul numai 
prin real. Acolo unde această legătură nu există, nu 
este nici idealul și nici realul, ci numai absoluta lor 
unitate. Eşti de acord cu aceasta? 

Lucian: Fără nici o îndoială. 

BRUNO: Deci recunoști și inevitabilitatea faptului că, 
imediat ce se admite, în general, o unitate relativă oare- 
care, de exemplu aceea că realul se separă prin ideal, 
se admite nemijlocit și în mod necesar și opusul său, 
deci idealul ca ceva ce se separă datorită relaţiei cu 
realul; așadar, dacă facem abstracţie de unitatea 

absolută, fie și numai în general, această unitate 
supremă trebuie să apară, în mod necesar, separată în 
două puncte: unul în care idealul este presupus ca atare 
datorită realului și altul în care realul este presupus ca 
atare datorită idealului. 

Lucan: Toate acestea nu pot fi negate, după cum se 
lasă nemijlocit demonstrat și că, în general, imediat ce 
este pusă o conștiință, fie și numai a mea însămi, fie- 
care dintre separările determinate de tine este necesară. 

Bruno: Cunoașterea este însă o unitate relativă? 

LUCIAN: Așa am presupus. 

BRUNO: Deci îi stă în faţă o altă unitate. 

LUCIAN: Şi cu aceasta sînt de acord. 

Bruno: Cum numești ceea ce stă în opoziţie cu 
cunoașterea, deci ceea ce nu cunosc? 

Lucian: Existenţa. 

Bruno: Deci existenţa este o unitate relativă la fel 
ca și cunoașterea. 

LUCIAN: Aceasta derivă din cele de mai înainte. 

Bruno: Cunoașterea este tot atît de puţin o ideali- 
tate pură, pe cît de puţin este existenţa o realitate pură. 

LUCIAN: Corect. 

Bruno: Nici una însă din cele două unităţi nu este 
ceva în sine, căci fiecare există prin cealaltă. 

LUCIAN: Așa se pare. 

Bruno: Este evident; căci poţi să admiţi la fel de 
puțin o cunoaștere fără să te gîndești nemijlocit la o 
existență, precum și o existenţă fără să te gîndești 
nemijlocit, în același timp, la o cunoaștere. 

Lucian: Este evident. 

Bruno: Nici una din cele două unităţi nu poate deci 
să fie principiul celeilalte. 

Lucian: Nici una. 

Bruno: Cunoașterea, în măsura în care este o uni- 
tate relativă, este la fel de puțin principiul existenţei pe 
cît de puţin este existenţa principiul cunoașterii, în 
măsura în care constituie o unitate relativă. 

Lucian: De acord. 

Bruno: Nu poţi să dizolvi deci nici una dintre aceste 
determinaţii în cealaltă, căci una stă sau cade datorită 
celeilalte, așa că luînd-o pe una o suprimi și pe cealaltă. 

Lucian: Firește, și aceasta nici nu este părerea mea. 

Bruno: Tu mai degrabă vrei să le dizolvi pe amîn- 
două în conștiința absolută. 

Lucian: Ai nimerit-o. 

Bruno: Unitatea este însă conștiință absolută numai 
în măsura în care tu o cercetezi ca principiu al unei 
oarecare unităţi relative, determinate, care este cu- 
noașterea. 

Lucian: Firește. 

Bruno: Nu există nici un motiv pentru a trata prefe- 
renţial unitatea absolută ca principiu al uneia dintre 
cele două unităţi relative, de exemplu al cunoașterii și 
a suprima opoziţiile relative în unitatea astfel con- 
cepută, căci unitatea absolută este în același fel prin- 
cipiu al celor două unităţi relative și fie o cercetezi în 
sine și în ceea ce privește relația sa cu cunoașterea și, 
atunci, în general, nu ai nici un motiv să o restrîngi 
numai la această relaţie, fie nu o cercetezi în sine, dar 
atunci, în același fel, ai motiv și să o privești în relaţie 
cu unitatea relativă aflată în opoziţie cu cunoașterea, 
căci cealaltă unitate nu este mai puţin reală și are 
aceeași origine ca aceasta. De ce nu faci din unitatea 
absolută ceva, mai degrabă, general, pretutindeni 

prezent, atotcuprinzător şi de ce nu o lași mai bine să 
se răspîndească pretutindeni decît să o admiţi numai în 
relaţie cu cunoașterea? Căci numai atunci eu cred că 
într-adevăr o cunoşti în sine și ai o intuiţie intelec- 
tuală!? cu privire la unitate dacă, mai întîi, o eliberezi 
de relaţia sa cu conştiinţa. În lucruri nu vezi nimic 
altceva decît imaginile transpuse ale acestei unităţi 
absolute, iar în cunoașterea însăși, în măsura în care este 
o unitate relativă, nu vezi altceva decît o imagine 
deplasată într-o altă direcţie a acelei cunoașteri absolute 
în care existenţa este la fel de puțin determinată prin 
gîndire ca și gîndirea prin existență. 

LUCIAN: În legătură cu aceasta, prietene, putem acum 
cu ușurință să ajungem la o înțelegere, căci și noi am 
trimis filozofia înapoi la conștiință, numai pentru a 
recunoaște că opoziţia dintre cunoaștere și existență, sau 
cum vrei să o numim, nu are nici un adevăr în afara 
conștiinței, căci, făcînd abstracţie de conștiință, o exis- 
tentă ca atare este la fel de puţin ca o cunoaștere ca 
atare. Dacă așa cum tu însuţi spui, tot ceea ce, de 
obicei, este considerat drept real, se sprijină pe mutarea 
din loc sau relativa desfacere și refacere a acelei unități 
și fiecare desfacere însăși nu este decît ideală și în 
conștiință, atunci poţi să vezi de ce această doctrină 
este idealism: nu pentru că realul este determinat prin 
ideal, ci deoarece opoziţia dintre cele două nu poate fi 
decît ideală. 

BRUNO: Cu aceasta, firește, sînt de acord. 

Lucian: Numai că, prietene, deși am căzut de acord, 
ce-i drept, că acea separare este, în privinţa ideii celei 
mai înalte, în afara oricărui adevăr, tu nu ai dezvoltat 
în nici un chip, ba chiar ai lăsat în întregime neatinsă 

problema cum putem să privim nu doar ca posibilă ci 
şi ca necesară acea ieșire din etern care se leagă de 
apariția conștiinței. - 

Bruno: Pe bună dreptate pretinzi să vorbesc aici 
despre aceasta. Întrucît vrei, într-adevăr, de la început 
să cunoști unitatea absolută în relaţie cu unitatea rela- 
livă a cunoașterii, îți scapă acea întrebare, care nu con- 
slituie decît un caz special al cercetării generale, 
referitor la felul cum apare, în general, finitul din etem. 
O, preabunule, din punctul de vedere al eternului însuși 
şi fără să presupun orice altceva în afară de ideea cea 
mai înaltă, părerea ta pare să fie că eu ajung la origi- 
nea adevăratei conștiințe și a deosebirii și separării 
admise o dată cu ea. Căci și această separare, împreună 
cu tot ceea ce o însoțește, este cuprinsă în cea mai 
înaltă idee și oricît de mult ar lărgi individualul cer- 
curile existenței sale, ele sînt conținute și închise în 
sine de acest etern și nici una nu depășește cercul de 
metal care le cuprinde pe toate. 

- Deci amintește-ţi că în acea unitate cea mai înaltă 
— pe care noi am considerat-o drept abisul sfînt, din 
care toate ies şi în care toate se întorc, în privința căreia 
esenţa este și formă, iar forma și esenţă — nu este 
înainte de toate altceva decît infinitul absolut, dar acest 
infinit nu se opune finitului infinit și prezentului atem- 
poral, nici nu se limitează pe sine prin acest finit și 
nici nu îl limitează pe acesta, ci, pur și simplu, îi cores- 
punde fiindu-i suficient; cele două sînt ca un singur 
lucru și pot fi distinse numai în ceea ce apare și numai 
acolo sînt diferite deci, conform cu natura lucrurilor, 
sînt în întregime una, dar conform conceptului lor, 
deosebite în eternitate, precum gîndirea și existenţa, 

idealul și realul. Însă în această unitate absolută, nici 
unul nu poate fi deosebit de celălalt, căci, așa cum am 
arătat, în aceasta totul este perfect și absolut, iar 
lucrurile se deosebesc numai prin imperfecţiunile și 
limitele lor, care provin din diferențele de esenţă și 
formă; în această cea mai desăvîrșită natură însă, forma 
și esenţa sînt întotdeauna identice, căci în această 
esenţă, care conţine finitul nu ca finit ci ca infinit, nu 
există nici o deosebire între finit și infinit, iar relativa 
deosebire între formă și conţinut se constituie numai 
în finit. 

Însă finitul, cu toate că în mod real este pe deplin 
egal cu infinitul, nu încetează, în mod ideal, să fie finit, 
astfel că unitatea absolută conţine totodată și diferența 
[Differenz] tuturor formelor, numai că aici ea nu se 
separă de in-diferență [/ndifferenz], căci dacă consi- 
derăm această unitate în raport cu ea însăși nu se poate 
introduce în ea nici o distincţie, dar întrucît este consi- 
derat în el însuși fiecare lucru își capătă viața sa proprie 
din ea și — chiar dacă numai în mod ideal — fiecare 
poate să treacă într-o existență separată. În felul acesta, 
în acea unitate eternă, doarme ca într-un unic germene, 
infinit fecund, întreg universul — abundența formelor 
sale, bogăţia vieţii și deplinătatea proceselor sale infi- 
nite în timp, aici însă pur și simplu concomitent date; 
în acea unitate eternă, trecutul și viitorul, amîndouă 
fără capăt pentru finit, sînt aici împreună, nedespărțite 
unul de celălalt, sub același înveliș comun. Mai înainte, 
prietene, eu am explicat destul de clar cum finitul este 
cuprins în acel etern absolut, pe care și noi la fel ca alții 
l-am putea numi și eternitate rațională, fără ca pentru 
sine însuși acesta să înceteze să fie finit. Deci finitul, 

cu toate că pentru el însuși este finit, însă totodată se 
uflă în infinit, dar ca finit — deşi nu în raport cu infi- 
nitul ci considerat în raport cu sine însuşi — este totuși 
diferenţa relativă dintre ideal și real şi cu această dife- 
ren relativă se presupune mai întîi pe sine însuși și 
timpul său, iar apoi și realitatea tuturor lucrurilor, a căror 
posibilitate este conținută în conceptul său propriu. 

Poţi înțelege aceasta și mai nemijlocit din ceea ce 
ai acceptat mai înainte tu însuţi, anume din faptul că 
unitatea dintre gîndire și intuiţie este pretutindeni 
prezentă, generală, iar de aici urmează că nici un lucru 
sau nici o esenţă nu poate exista fără această insepa- 
rabilitate, că nici una din ele nu poate fi lucrul sau 
esența astfel determinate, fără identitatea determinată 
dintre gîndire si intuiţie și, după ce ai determinat 
gîndirea ca diferenţă iar intuiţia ca in-diferență, nu 
există un lucru sau o esenţă în care diferența să nu fie 
expresia intuiției iar in-diferenţa expresia gîndirii și 
uneia îi corespunde ceea ce numim corp, iar celeilalte 
ceea ce numim suflet. 

Deci toate lucrurile, care din eternitate se află în 
acea finitate atemporală, existentă în infinit, trăiesc 
prin existența lor nemijlocit în idee și sînt, mai mult sau 
mai puțin, capabile să realizeze starea prin care, deși 
nu în privința eternului ci numai pentru sine, se pot 
despărți de finitul atemporal, pentru a ajunge la exis- 
tența temporală. Să nu crezi deci că lucrurile indivi- 
duale, multitudinea formelor fiinţelor vii sau toate pe 
care le mai distingi tu și sînt în realitate despărțite așa 
cum le vezi, sînt conținute în universul în sine și pentru 
sine, ci, mai degrabă, trebuie să-ţi imaginezi că lu- 
crurile se despart unele de altele numai pentru tine, 

însă înaintea lor și a fiecărei esențe se dezvăluie uni- 
tatea în măsura în care esenţa însăși se separă de uni- 
tate: de exemplu, piatra pe care o vezi se află în 
absolută identitate cu toate lucrurile, pentru ea nu se 
separă nimic, nimic nu pășește înainte din noaptea 
închisă; în schimb, animalului, a cărui viaţă este în el 
însuși, întregul i se deschide mai mult sau mai puțin, 
cu cît viața sa este mai mult sau mai puţin individuală 
Și, în sfârșit, își revarsă întreaga bogăţie în faţa omului. 
Îndepărtează numai această relativă identitate și o să 
vezi cum toate se întorc iarăși, împreună, în unitate. 

Nu ti se pare însă că tocmai aceste cercetări ne pot 
convinge că existenţa tuturor esenţelorit o putem înțe- 
lege din unul și același fundament, că deci există numai 
o singură formulă pentru cunoașterea tuturor lucrurilor, 
și anume că fiecare lucru se desparte de întreg numai 
datorită relativei opoziții a finitului și a infinitului; 
însă, prin ceea ce le uneşte pe amîndouă, fiecare lucru 
poartă în sine pecetea și, oarecum, o copie a eternului, 
căci întrucît unitatea finitului cu infinitul, a realului cu 
idealul în perfecțiunea sa este forma eternă, iar ca 
formă totodată și esența Absolutului, rezultă că în 
lucruri — acolo unde se înfăptuieşte în ele această uni- 
tate relativă — apare o răsfrîngere a acelui cel mai înalt, 
în care ideea este și substanța, iar forma, pur și simplu, 
este și realul. 

Așadar, legile oricărui finit se lasă înțelese cu 
deplină generalitate din acea relativă identitate și 
opoziţie a finitului cu infinitul pe care o numim cunvaș- 
tere, dacă formează o unitate și opoziţie vie, dar care 
este de același fel cu cunoașterea și atunci cînd se 
exprimă prin lucruri. 

Spun însă acestea numai în mod general și nu m-aș 
mira deloc dacă cineva ar găsi că nu sînt destul de 
clare fără să le fi aplicat și în cazul individualului. 

Deci așa mi se pare că trebuie să gîndim despre 
universul vizibil și despre încorporarea ideilor. 

În ceea ce ai numit intuiţie în sine nu există nici o 
diferență, decît numai atunci cînd ea se opune gîndirii. 
Deși în sine și pentru sine este independentă de orice 
formă și figură, intuiţia este totuși receptivă la toate, 
este fertilizată din eternitate de gîndirea infinită prin 
toate formele și deosebirile lucrurilor și, în mod infinit, 
ca corespunde gîndirii infinite, fiind legată cu aceasta 
într-o asemenea unitate absolută, în care orice multi- 
plicitate este nimicită și, tocmai întrucît această unitate 
cuprinde totul în sine, nimic nu poate fi separat de ea. 
Deci intuiţia și gîndirea se separă pînă a ajunge la 
opoziţie numai în ceea ce priveşte lucrurile singulare 
însele, dar nu și în privinţa a ceea ce este cel mai înalt, 
unde gîndirea si intuiţia, cum spui tu, sînt una — căci 
numai în lucrurile singulare intuiţia nu satisface 
gîndirea; dar, separîndu-se, ele trag cu sine în tempo- 
ralitate și ideea în care amîndouă, originar, au fost una 
și apoi ideea apare aici ca reală, astfel că este aici a treia 
în loc să fie, ca acolo, prima. 

Însă nici gîndirea în sine şi nici intuiţia nu sînt 
supuse temporalităţii, ci fiecare numai prin relativa 
despărţire și unire una de și una cu cealaltă. Căci ceea 
ce, în privința tuturor lucrurilor, este sensibil la 
diferență — așa cum aceasta ni s-a transmis deja de 
către cei vechi — nu este altceva decît principiul 
matern, iar conceptul sau gîndirea infinită este prin- 
cipiul patern; cel de-al treilea însă, care a provenit din 

cele două, este născut și are felul de a fi al unui născut 
și, luînd parte deopotrivă la natura amîndurora, în felul 
său trecător, unește în sine din nou gîndirea și exis- 
tenta, imită în mod înșelător realitatea absolută în care 
și-a găsit originea; dar, în el însuși, este cu necesitate 
singular, însă este singular și ceva determinat numai 
prin relativa opoziţie a realului și idealului, dintre care 
nici unul nu este în sine muritor, ci fiecare devine 
muritor prin celălalt și așa lucrul în sine sau realul este 
redat temporalităţii. 

Cel născut este deci finit, cu necesitate și în infinit, 
însă el este așa numai în relațiile lui. Căci în realitate, 
finitul nu există niciodată în sine ci numai unitatea 
finitului cu infinitul. Deci fiecare finit cercetat pentru 
sine — împreună cu acela prin care este real — este 
iarăși ideritic cu această unitate însăși, dar, prin ceea 
ce este formă în el, nu este altceva decît unitatea rela- 
tivă a finitului cu infinitul. Cu cît un lucru este mai 
desăvîrşit, cu atît mai mult acesta se străduiește să 
prezinte infinitul deja în ceea ce este finit în el însuși, 
ca în felul acesta să facă, pe cît este cu putință, iden- 
tice finitul în sine cu infinitul în sine și pentru sine. 
Cu cît se apropie deci finitul într-o esenţă oarecare de 
natura infinitului, cu atît mai mult preia această esență 
asupra sa caracterul netrecător al întregului, cu atît 
apare mai durabilă și statornică, mai desăvîrșită 
în sine și avînd mai puţin nevoie de ceea ce este în 
afara ei. 

De acest fel sînt stelele și toate corpurile cerești, 
ale căror idei, dintre toate cîte se află în Dumnezeu, sînt 
cele mai desăvîrșite, căci ele exprimă cel mai bine că 
finitul și infinitul sînt împreună în Dumnezeu. 

Mă gîndesc însă în legătură cu corpurile cerești la 
ucea unitate originară a lor, din care a provenit, mai 
întîi, această multitudine și separabilitate a lucrurilor 
singulare la fel ca infinita multitudine a tuturor lucru- 
rilor din absoluta unitate. Dacă spunem deci despre 
ucele corpuri cerești nu numai că se străduiesc să 
exprime în sine întregul univers ci că, în realitate, îl și 
exprimă, atunci, într-adevăr, toate corpurile cerești sînt 
capabile de aceleași nenumărate transformări, la fel ca 
şi corpurile organice, dar în ele însele sînt nealterabile 
şi netrecătoare, în plus libere, independente ca și ideile 
lucrurilor, despărțite, suficiente sieși, cu alte cuvinte, 
animale fericite și, în comparaţie cu oamenii muritori, 
niște zei nemuritori.!? 

Ține însă minte și următoarele pentru a înțelege 
cum de ele sînt așa. 

Ideea fiecărui corp ceresc este absolută, eliberată 
de timp, într-adevăr perfectă. Însă ceea ce unește în 
fenomen finitul existent în ele cu infinitul şi dă naștere 
acelei realități derivate despre care noi am vorbit mai 
înainte este copia nemijlocită a ideii înseși și această 
copie este la fel de puțin capabilă să admită diferența 
ca şi ideea și transpune veșnic, în același mod, gene- 
ralul în singular iar singularul în general. Deși copia- 
ideii, în sine, apare într-adevăr ca unitatea pur și 
Simplu, nu este ceva născut și nici determinat, însă în 
relaţie cu opusul dă la iveală unitatea. 

Contradicţia, precum o ştii, este aceea a finitului cu 
infinitul. Și finitul însuși se raportează la infinit, într-a- 
devăr, precum diferența la in-diferenţă. 

Însă infinitului pentru sine nu îi revine nici o reali- 
tate, mai mult, el are cu substanța o asemenea relaţie, 

că numai înmulțit cu pătratul său devine asemănător cu 
ea. Ce înțeleg eu însă prin pătratul finitului poți ghici 
tu în parte deja din cele anterior spuse și după aceasta 
am să ţi-o spun și mai clar. 

Căci ceea ce noi am numit finitul aflat în lucruri 
este opus infinitului. Și, întrucît se raportează nemij- 
locit la acest finit, infinitul este numai infinitul acestui 
finit: nu unitatea infinită a tot ce este finit, ci numai 
unitatea relativă a acestui finit sau conceptul care, ca 
suflet al finitului, se raportează numai la acesta. 

În fiecare lucru, de această unitate relativă ca gene- 
ral se leagă finitul ca particular; această legătură ia 
naștere datorită aceluia în care unitatea și opusul nu sînt 
despărțite şi lucrul particular se separă de totalitatea 
lucrurilor datorită acestei unităţi relative, mulțumită ei 
perseverează în separaţia sa și este pentru totdeauna 
același, deosebit de celelalte, identic numai cu el însuși. 

Însă prima condiţie ca infinitul în sine şi pentru 
sine, excluzînd toate celelalte, să poată fi infinitul unui 
anumit finit este ca acest finit însuși să fie pur şi simplu 
finit și nu infinit. 

Dar nu numai infinitul se află aici în relație cu 
finitul, ci şi ceea ce le unește pe amîndouă și despre 
care am presupus că este o copie a eternului. 

Însă ceea ce iese la iveală din relaţia finitului, infini- 
tului şi eternului cu finitul, dacă cele două devin 
absolut identice, nu este altceva decît spaţiul, imaginea 
totdeauna liniștită, niciodată în mișcare, a eternului. 
Însă conceptul care se raportează pe sine nemijlocit la 
finit se exprimă, în lucru, prin prima dimensiune sau 
prin lungimea pură. Poţi recunoaște că în întindere 
linia este cea care corespunde conceptului din gîndire 

şi din faptul că, cercetată pentru sine, ea este infinită 
şi nu conţine în sine nici un fundament pentru finit, 
apoi și din faptul că ea este modul cel mai înalt și mai 
pur de a separa din universalitatea spaţiului sufletul 
tuturor figurilor, ai de aceea geometrii, incapabili de a 
o deriva sau de a o lăsa să se nască din totalitate, au 
pretins, oarecum pentru a și-o apropia, că ar fi mai 
mult o acţiune decît o existență. 

Acest act al separării este, întrucîtva, o afectare a 
unității generale și cu aceasta se suprimă tot ceea ce 
apare ca separat în ceea ce încă nu era separabil; căci 
dacă unitatea actului este relativă și opusă particularități, 
atunci, în această unitate, subiectul și obiectul nu pot fi 
puse ca o identitate absolută ci numai ca una relativă. 

Aceasta este exprimat în lucru prin ceea ce face ca 
lucrul să fie identic cu el însuși și legat cu sine, după 
cum vedem că, din cauza relativei identități a naturii 
lor, fierul este atras de magnet și fiecare lucru de ceea 
ce este cel mai îndeaproape înrudit cu el sau ase- 
mănător cu natura lui. 

Numai că, întrucît unitatea relativă nu poate exista 
decît în relaţie cu un finit anume sau cu diferenţa, 
prima dimensiune este unită în mod necesar cu a doua. 

Vezi, așadar, că unitatea absolută a opusului și a uni- 
tăţii este eternul, după cum cea în care unitatea și 
opusul sînt separate de acela în care amîndouă se unesc 
nu este altceva decît ceea ce se naște. Deci imaginea des- 
fășurată a relaţiilor interne ale Absolutului este schela 
celor trei dimensiuni a căror absolută identitate este 
spaţiul. În cele ce urmează aceasta va deveni şi mai clar. 

Dar, cum am spus noi, în măsura în care se referă, 
nemijlocit, numai la acest finit determinat, conceptul 

este el însuși finit și numai sufletul acestui particular. 
În sine însă este infinit. Finitul stă față de conceptul 
infinit în același raport precum rădăcina faţă de pătratul 
ei. În măsura în care conceptul ca infinit se află în 
afara lucrului, căci acesta nu are în sine timpul său, 
lucrul este în mod necesar subordonat timpului. 

Căci timpul este numai un tablou mereu mișcător, 
permanent nou, într-o armonioasă curgere20, al gîndirii 
infinite și identitatea relativă a unui lucru este numai 
expresia timpului în el. Deci acolo unde identitatea rela- 
tivă devine vie, infinită și activă și apare ca atare, ea 
este timpul însuși și în noi înșine, ce-i drept, ceea ce 
noi numim conștiința de sine. În lucru însă, în măsura 
în care acesta nu este legat în mod absolut de con- 
ceptul infinit, apare numai expresia moartă a acelei 
linii vii, în timp ce actul însuși, care se exprimă prin 
unitatea cu sine însuși, rămîne ascuns la infinit. 

Datorită acestui fel de unitate, care îl face să fie 
identic cu sine și, în acest mod, subiectul și obiectul 
său însuși, lucrul este subordonat și liniei drepte, aşa 
cum este și timpului. 

Dar el este numai pentru sine sau în mod ideal parti- 
cular și în afara conceptului infinit, în schimb poate fi 
real numai prin ceea ce îl unește cu conceptul infinit 
și care îl admite în universalitatea lucrurilor. 

Întrucît lucrul prezintă numai o relativă identitate cu 
sine însuși, generalul și particularul nu se vor uni în el 
altfel decît linia cu unghiul într-un triunghi. 

Întrucît se leagă de conceptul infinit al lucrurilor, 
care se raportează faţă de finitul din el ca pătratul față 
de rădăcina sa — infinitul poate fi legat de un lucru 
numai așa ca pătratul lui. 

Infinitul poate fi legat cu lucrul numai prin acela în 
care generalul şi particularul sînt în mod absolut unul 
Și care, pentru sine însuși, precum o știi, nu este capabil 
de nici o diferență; deci lucrul care există ca atare 
numai prin opoziția generalului cu particularul nu este 
identic, același cu Unul lipsit de contradicții, ci separat, 
mai degrabă în relaţie de diferenţă cu el. De aceea acest 
Unu, în raport cu lucrul, apare nu ca ceea ce există, ci 
ca ceea ce este temeiul existenţei. 

Dacă vom înmulți însă pătratul cu acela căruia îi 
este pătrat se naşte cubul, care este imaginea sensibilă 
a ideii sau unitatea absolută a opusului cu unitatea 
însăşi. 

Vei înțelege deci acestea mai departe în felul 
următor. 

Realul aparent, la fel ca și cel adevărat, este numai 
acela care leagă în sine, cu necesitate, infinitul și 
finitul. Căci atît unitatea pentru sine cît și diferența 
pentru sine sînt numai determinări ideale, și lucrurile 
sînt reale numai într-atît cît exprimă unitatea dintre 
cele două. Dacă unitatea este reprezentată în lucruri 
prin prima și diferența prin a doua dimensiune, atunci 
trebuie ca unitatea celor două să se exprime cel mai 
desăvârşit prin aceea în care amîndouă dispar și care 
este grosimea sau adîncimea. 

Acel principiu, faţă de care lucrurile apar într-adevăr 
într-o relaţie de diferență și care leagă în ele sufletul 
Sau expresia gîndirii infinite cu corpul, nu este altceva 
decît greutatea; dar lucrurile sînt subordonate princi- 
piului greutății numai întrucît cad în afara timpului 
care nu devine viu în ele. În măsura în care ele poartă 

în sine propriul lor timp, sînt independente, vii, libere, 
absolute în ele însele ca și corpurile cerești. 

Greutatea însă (căci este necesar să ştim asta încă 
dinainte), care preia necontenit diferenţa în in-diferența 
generală, este în sine indivizibilă și, de aceea, oricum 
am împărți un oarecare lucru sensibil, greutatea tot nu 
se divide şi, în sine, nici nu scade și nici nu creștezl; 
mai departe, ea este de o.-asemenea natură că nu con- 
stituie altceva decît in-diferența spaţiului și timpului, 
nu poate fi opusă nici uneia dintre cele două şi nu scade 
cu creșterea spaţiului (care este expresia diferenței) 
după cum prin scăderea lui nici nu crește. În mod ideal, 
cu cît se deosebește mai mult un lucru de totalitate, cu 
atît mai mică este în el dorința sau străduința de a se 
întoarce în unitatea tuturor lucrurilor, greutatea însă 
nu se schimbă prin aceasta, ci este nemișcată, rămînînd 
identică în raport cu toate. 

Ceea ce determină lucrurile pentru linia dreaptă și 
pentru conceptul finit este partea anorganică, iar ceea 
ce le dă formă sau le determină pentru judecată şi pre- 
luarea particularului în general este partea organică, iar 
cea care exprimă unitatea absolută a generalului și a 
particularului — partea lor rațională. 

De aceea ceea ce pretindem pentru realitatea 
fiecărui lucru se poate exprima prin trei trepte sau 
potente, așa că fiecare lucru, în felul său, reprezintă 
universul.22 

Însă, cum am stabilit deja, în lucrurile individuale, 
al treilea este primul în sine; acest primul, care 
reprezintă pentru sine cea mai înaltă puritate, claritatea 
neafectată în lucruri, este afectată însă prin ceea ce noi 
am numit, pînă acum, unitate și opoziție, pe care însă, 

dacă este vie, noi o putem numi și conștiință de sine 
şi sensibilitate. 

Numai rațiunea este dimensiunea reală, care con- 
stituie imaginea nemijlocită a eternului, spațiul absolut 
însă doar în relaţie cu diferența. Dar relativa unitate și 
opoziţie care — cum am mai spus — sînt numai deter- 
minări formale, tocmai prin faptul că afectează uni- 
tatea absolută, o fac, totodată, să umple spațiul. 

Pînă acum eu am vorbit despre cele mai multe 
dintre lucrurile imperfecte, care au conceptul infinit în 
afara lor; acum însă, întoarce-te către cercetarea celor 
perfecte pe care alţii le numesc corpuri cerești, iar noi 
vrem să le numim animale sensibile și raționale. Căci 
este evident că timpul le este înnăscut și conceptul 
infinit le-a fost dat ca suflet care le conduce și le 
ordonează mișcările. 

Căci, reprezentînd infinitul prin ceea ce au finit, ele 
exprimă ideea ca idee, și trăiesc, nu ca lucruri subor- 
donate conceptului o viață dependentă și determinată, 
ci o viaţă absolută și divină. 

Din cele stabilite pînă acum, pentru tine nu va fi 
de neînțeles după aceasta că finitul, care este din eter- 
nitate în infinitul în sine și pentru sine, poate să conţină 
abundența infinită a lucrurilor de nenumărat, care este 
iarăși unitatea însăși în care se leagă forța a nenumărate 
lucruri. Conform cu aceeași lege, după care se separă 
de unitatea supremă, unul se împărtășește din per- 
fecțiunea unității originare și, în timp ce el însuși dă 
naștere la infinit de multe lucruri, emană în aceste 
nenumărate lucruri ceea ce el însuși a primit de sus. 

În felul acesta, tot ceea ce există se întemeiază pe 
o unitate din care își trage originea și de care este sepa- 

rat prin relativa opoziție dintre finitul și infinitul din 
el însuși, în timp ce și acea unitate a ieșit, iarăși, 
dintr-una și mai înaltă, care conţine in-diferența tuturor 
lucrurilor care sînt cuprinse în ea. 

Dar un lucru fie are în sine existenţa sa, adică este 
el însuși substanța sa, care numai atunci este posibilă 
dacă finitul este identic în el cu infinitul, așa că în sepa- 
rarea sa poate să reprezinte în sine, cu toate acestea, 
universul, fie nu este el însuși propria sa substanță și 
atunci trebuie să stea permanent în acel loc unde singur 
poate exista și trebuie să se întoarcă în unitatea din 
care a fost luat. 

În general, diferența pură, sau finitul pur într-un 
lucru, este aceea prin care aparenţa unei idei se proiec- 
tează în spațiu, dar aceasta constituie o parte atît de 
infimă a adevăratei idei, încît numai după ce, mai întâi, 
a fost înmulțită de trei ori cu ea însăși, poate fi egală 
cu cea adevărată; iar mai departe mărimea acelei 
diferențe determină mărimea îndepărtării în spațiu a 
unui lucru de imaginea unităţii sale, de aceea această 
îndepărtare are aceeași relație cu imaginea adevărată 
care se proiectează în spațiu ca diferența pură faţă de 
ideea însăși. 

Depărtarea este fie numai reală, fie numai ideală, 
însă este întotdeauna ideală atunci cînd un lucru nu e 
substanța sa proprie, căci și diferitele lucruri care se 
leagă într-un întreg, precum pămîntul, sînt împotriva 
lui ca unitate, deci fiecare posedă o greutate de la o 
anumită depărtare, care determină astfel mărimea 
greutăţii sale proprii. 

Iar timpul, unitatea vie, se leagă, precum o știi, în 
cazul greutăţii de diferență, însă din legătura unităţii cu 

diferența se naște măsura timpului, mișcarea; dacă un 
lucru nu își are substanţa în el însuși, atunci, în mod 
necesar, se mișcă spre ceea ce este, pentru el, existența 
sa; aceasta însă în așa fel, încît timpul mișcării este 
egal nu cu depărtarea (care constituie expresia sen- 
sibilă a diferenţei), ci cu pătratul depărtării și deci și 
invers, în timp ce se mișcă către aceea în care există, 
timpurile se micșorează, iar spaţiile devin egale cu 
pătratele timpurilor. 

Cît privește perfecțiunea supremă, care are existența 
și viaţa în sine, diferenţa sau ceea ce este pur infinit 
rămîne în contradicţie cu infinitul, deși în mod real și 
conform cu substanţa, ea este absolut identică cu aceas- 
ta. Întrucît acest lucru se opune doar în mod ideal infi- 
nitului, infinitul se raportează la el ca pătratul său și 
aceasta determină și linia distanţei dintre copia unității 
şi aceea al cărei finit este. Dar în mod real — sau luînd 
în considerare ceea ce îşi este propria viaţă — finitul 
se leagă într-un asemenea mod de infinit, încât infinitul 
nu se mai raportează la acesta ca pătratul său ci ca pe 
deplin egalul la pe deplin egal. 

În schimb, acest lucru poate fi substanța sa proprie 
numai prin aceea că linia distanței sale devine vie în 
el, însă ea devine vie numai prin aceea că diferența 
sau finitul pur din el ajung egale cu conceptul infinit 
care, întrucît este timpul, unindu-se cu depărtarea, face 
din aceasta o mișcare de rotaţie. 

În felul acesta, sferele își implantează timpul lor 
propriu și ele însele, datorită naturii lor cerești, sînt 
obligate prin mișcările lor de rotaţie să fie imaginea sen- 
sibilă a întregului, care, răspîndindu-se în toate 

existenţele, indiferent de natura lor, revine permanent 
la unitatea sa. 

Căci în sfere, în opoziţie cu lucrurile pămîntești, 
ceea ce le separă una de alta și le îndepărtează de copia 
unității lor și ceea ce le asimilează în conceptul infinit 
nu este rupt sau desfăcut în forțe care se luptă între 
ele, ci amîndouă se unesc în mod armonios în acestea 
și — cum, într-adevăr, numai ele sînt nemuritoare — ele 
singure pot savura chiar și în existența lor separată 
fericirea universului. 

Însă chiar din mișcarea lor circulară, care este nimi- 
cirea tuturor contradicțiilor și unitatea pură, absoluta 
independenţă însăși, emană pacea dumnezeiască a 
adevăratei lumi și maiestatea factorilor motrice primi. 

Observă deci, prietene, sensul legilor ce par să ne fie 
dezvăluite de o inteligență divină.*** 

O existenţă independentă, asemănătoare divinității, 
nu este subordonată însă nici timpului, ci îl constrînge 
să-i fie supus și îl subordonează sieși. Mai departe, ea 
face, în sine, finitul identic cu infinitul și, în felul 
acesta, temperează timpul cel puternic, astfel încît 
acesta devine identic cu ideea adevărată nu prin aceea 
că este înmulțit cu pătratul său, ci cu el însuși. Din 
această temperare a timpului se naște măsura cerească 
a timpului, acea mișcare în care spațiul și timpul sînt 
puse ca mărimi pe deplin egale care, dacă sînt înmulțite 
chiar cu ele însele, dau naștere acestei existente, cu 
caracter divin. 

Deci trebuie să gîndim mișcarea circulară ca fiind în 
întregime simplă și nu compusă — anume, o astfel de 
unitate absolută ale cărei forme pe deplin identice sînt 
și aceea datorită căreia un lucru se află în unitate, adică 

ceea ce, în general, numim greutate, dar și aceea prin 
care el se află în sine însuși, și pe care o numim, de 
obicei, opusul greutăţii; deci trebuie să ne-o închipuim 
ca pe acea unitate absolută în care acestea două sînt 
Unul, același Lucru Unic; căci lucrul, întrucît se află 
în unitate, nici nu poate exista îndepărtat de aceasta și 
în el însuși și, întrucît se află în el însuși, nici nu poate 
fi în unitate decît prin aceea că finitul este legat în el, 
în mod absolut, cu infinitul; dar, odată astfel legate, 
acestea nu pot să se separe niciodată și în nici un fel 
și ceea ce noi am deosebit în lucrul care se mișcă nu 
poate fi, niciodată, unul sau celălalt, ci este, întotdeauna 
și în mod necesar, unitatea însăși a finitului cu infinitul. 

Nici una dintre sfere nu se îndepărtează de unitatea 
finitului și infinitului și nici nu se leagă de ea prin 
altceva decît calitatea sa superioară înnăscută; aceasta 
constă în faptul că din ceea ce le separă ştie să facă 
tocmai unitatea absolută şi iarăşi din unitatea însăși 
ceea ce le face să se separe. 

Dacă cel care se mișcă din el însuși ar fi în stare 
într-un mod perfect identic să asimileze diferența în 
sine în in-diferență și, iarăși, ar putea să pună in-dife- 
rența în diferenţa sa, atunci ar lua naștere acea figură 
care este cea mai desăvîrșită expresie a raţiunii, uni- 
tatea generalului și a particularului, linia circulară. 

Dacă această formă ar fi generală, atunci acele ani- 
male cereşti ar descrie în perioade de timp egale arce 
perfect egale, și acea diferență dintre spațiu și timp, 
pe care o vezi în cădere, în mișcarea particularului 
către unitatea sa, ar fi total distrusă. 

În acest caz, toate animalele cereşti ar fi la fel de 
desăvîrșite: însă frumosul nenăscut, care se dezvăluie 

în ele, a vrut, în general, ca în lucrul prin care devine 
vizibil să rămînă și o urmă a particularului, așa ca în 
felul acesta și ochii sensibili să zărească frumosul de 
care, recunoscîndu-l în lucrurile singulare, să se entuzi- 
asmeze, iar cei nesensibili, conchizînd de la această 
unitate exprimată în diferenţă și indestructibilă, ajung 
la intuiţia frumosului absolut și a esenței sale, în sine 
și pentru sine. 

De aceea, în timp ce figura sa se dezvăluie pentru 
ochii sensibili pe cer, frumosul absolut a și vrut ca 
acea identitate absolută, care conduce mișcările sfere- 
lor, să apară ca fiind separată în două puncte, unde să 
fie exprimată, în fiecare, aceeași unitate a diferenței 
cu in-diferența, însă în una diferenţa in-diferenţei și în 
cealaltă in-diferenta diferenţei; așadar, unitatea adevă- 
rată să fie prezentă numai în conformitate cu lucrul iar 
nu cu aparența. 

În felul acesta, se întîmplă mai întîi că sferele se 
mișcă pe o linie care se întoarce în ea însăși ca și 
cercul, dar nu Tei descriu linia ca acesta în jurul unui 
punct central, ci în jurul a două puncte focale diferite, 
care se ţin unul pe altul în echilibru și dintre care unul 
umple imaginea luminoasă a unităţii din care amîndouă 
au fost luate, celălalt însă, întrucît el este Totul însuși, 
absolut și independent, exprimă ideea fiecăruia, pentru 
ca astfel, în diferență, să poată fi recunoscute unitatea 
fiecărui lucru în parte și destinul său care face ca 
fiecare, ca existență specifică, să fie ceva absolut și, ca 
absolut, ceva specific. 

Numai că diferenţa trebuie să existe doar pentru 
aparență, însă nu în realitate sau în sine, așa că numai 
printr-o artă cu adevărat divină aceste creaturi cerești 

au învăţat ca în cursul mișcărilor lor, fie să se modereze 
și să se reţină, fie să lase și mai libere impulsurile care 
sălășluiesc în ele, pentru ca în același timp să parcurgă 
la o distanță mai mare o curbă mai mică, iar la o 
distanță mai mică una mai mare, deoarece, în felul 
acesta, timpurile și spaţiile devin din nou egale, iar 
distanța, care este vie numai prin egalitatea sa cu 
timpul născut o dată cu existenţele cerești, nu încetează 
să fie vie. 

Prin această înțelepciune, mai înaltă decît cea a 
muritorilor, care în diferență păstrează însăși egali- 
tatea, se întîmplă ca stelele, ale căror drumuri în 
aparență sînt linii circulare suprimate, să descrie dru- 
muri circulare în realitate și conform cu ideea. 

Dacă, prietene, am încerca să expunem potrivit cu 
demnitatea obiectului tot ce am amintit pînă acum 
despre ordinea mișcărilor cerești, aceasta ne-ar con- 
duce și mai departe decît însuși subiectul în interesul 
căruia este angajată această cercetare. Despre acest 
lucru noi putem vorbi și în continuare. Însă vorbirea 
muritorilor nu este capabilă să laude în mod demn 
această înțelepciune cerească sau să măsoare adîncimea 
inteligenței care este privită în aceste mișcări. 

Dacă, prietene, vrei să-ți spun totuși după ce legi sînt 
determinate ordinea, numărul, mărimea și celelalte 
calități cognoscibile ale stelelor, atunci îţi declar că, 
în ceea ce priveşte ordinea, această materie este, ce-i 
drept, în întreg numai multiplu transformată, însă 
înăuntrul acestui întreg avem două regiuni diferite33, 
una în care locuiesc acele sfere cu care timpul se 
împerechează mai desăvîrșit decît cu celelalte și a căror 
unitate se apropie cel mai mult de unitatea absolută, 

cealaltă, unde trăiesc acele sfere care au în ele însele 
timpul într-un mod mai puţin desăvîrșit și sînt mai 
puțin independente. 

Și cum orice lucru, cu care timpul este legat în mod 
viu, poartă în sine și expresia exterioară a acestuia, 
care este linia, iar în ceea ce privește relația cu materia, 
conexiunea și soliditatea, așa și cele mai desăvîrşite 
dintre ele nu sînt exceptate de la aceasta, mai întîi 
pentru că în toate este implantată pecetea timpului, 
linia, pe care noi o numim axa lor24 și ale cărei puncte 
extreme sînt desemnate prin nord și sud; apoi aceasta 
se exprimă și în întreg, căci toate împreună formează 
o linie comună, și după locul pe care ele îl ocupă în 
aceasta arată un grad mai mare sau mai mic al cone- 
xiunii și al unităţii cu ele însele, iar punctele extreme 
ale întregii linii se comportă unul cu celălalt iarăși ca 
sudul și nordul. 

Deci acele sfere care reprezintă în întreg legătura 
dintre sud și nord au fost construite din cea mai solidă 
și durabilă materie, între ele însă sînt astfel ordonate, 
încît în interiorul acelei legături toate regiunile cerului 
se unesc, fiecare legătură fiind reprezentată prin trei 
stele, dintre care prima, care este cel mai puțin înde- 
părtată de copia unităţii, aparţine unei regiuni a cerului, 
alta, cea de a treia, cea mai îndepărtată, aparţine regiunii 
opuse ei; cea mijlocie reprezintă însă in-diferența 
amîndurora în această legătură, astfel că nici una nu se 
deosebește, în mod esenţial, de cealaltă, iar numărul 
tuturor stelelor care se află în interiorul acestei legături 
ar putea ajunge pînă la douăsprezece. 

Acestea sînt cele cărora li s-au dat mișcările cele mai 
desăvîrșite. Cum acestea, luate în totalitate, reprezintă 

legătura dintre sud și nord, tot așa acelea care locuiesc 
în cea de a doua regiune o reprezintă pe cea dintre 
răsărit și apus, însă astfel încît în interiorul acestei 
opoziții înseși toate regiunile cerului — dintre care 
fiecare este în mod necesar o expresie a unui lucru 
corporal — se împletesc și se unesc. 

Aceste din urmă stele, întrucît poartă în sine un fel 
de unitate care are cel mai puţin un caracter absolut 
tocmai pentru că se îndepărtează cel mai puţin de abso- 
luta unitate, se abat mai mult sau mai puţin de la cele mai 
desăvîrșite mișcări. A găsi însă legea numărului lor, 
care crește în mare măsură, este pentru toți cu neputinţă. 

Mai departe, cel care ar medita ar putea să înțeleagă, 
deja pe baza celor discutate pînă acum, după ce ordine 
cresc distanțele între acele stele care poartă în ele o 
viață mai desăvîrșită, dar aceasta este și mai ușor 
pentru acela care ar fi cunoscut secretele triunghiului. 

Cît priveşte însă masele și densitatea, arta cerească 
a preferat ca masele cele mai mari, luate în ansamblu, 
să ocupe mijlocul, cele mai dense să fie cele mai 
apropiate de unitatea tuturor sau de copia unităţii; dar, 
luate și una cîte una, dintre cele trei stele, aparținînd 
Aceleiași Ordini, prima se remarcă mai ales prin den- 
sitatea sa, a doua prin masa cea mai mare și îi urmează 
una care, prin natura sa, se abate în cursul ei mai mult 
decît celelalte două de la linia circulară. 

În general însă, în ceea ce o priveşte pe cea din 
urmă putem stabili următoarea lege: 

În univers lucrurile sînt mai mult sau mai puţin 
desăviîrşite, cu cît este încorporat timpul mai mult sau 
mai puţin în ele. Dar se încorporează în toate cele care 
se remarcă față de celelalte. 

Căci, într-adevăr, noi am spus că în lucrul singular 
linia sau lungimea pură este expresia timpului, de 
aceea, dintre toate lucrurile singulare sau pur și simplu 
corporale, cel care exprimă în sine cel mai desăvîrşit 
lungimea cuprinde în sine și timpul într-un mod mai 
desăvîrşit decît celelalte. Și dacă timpul ca timp este 
legat în el viu și activ, atunci și în conceptul acestui 
lucru trebuie să fie conținută, mai mult sau mai puțin, 
posibilitatea altui lucru. Astfel, noi vedem că acea 
piatră pe care anticii au numit-o, ce-i drept, piatra lui 
Heracles, dar cei de mai tîrziu magnet, deși pare sin- 
gulară, are cunoașterea și simţirea celorlalte lucruri pe 
care le mișcă și ori le trage către sine ori le respinge; 
mai departe, că nici schimbarea anotimpurilor nu este 
străină de această legătură, la fel ca pasărea călătoare, 
care își conduce zborul către o altă zonă și climă și că 
ea este ai un indicator al timpului și, asemeni stelelor 
— numai că mai imperfect și subordonat unităţii, care 
este în afara ei — își are viața sa. Dacă însă, în el, tim- 
pul nu este încorporat mai desăvîrșit, cauza sa se află 
numai în imperfecțiunea corpului său sau în ceea ce este 
în el pură diferență.25 

Deci mai întîi, cu cît un lucru se leagă mai mult de 
timp, cu atît are mai puţin nevoie de unitatea din afara 
lui, căci își este el însuși unitatea, cu atît mai puțin 
poate însă să aparțină celor care sînt subordonate cel 
mai mult gravitaţiei și celor care sînt cele mai dense. 
Tocmai de aceea, lucrurile mai dense au în ele timpul 
într-un mod mai puțin desăvîrşit, acelea care poartă în 
ele mai puțin timp sînt și mai puţin individuale și mai 
puțin despărțite de unitate, sînt deci cu atît mai puțin 

subordonate gravitaţiei, căci aceasta pretinde din partea 
lucrurilor o relaţie de diferență. 

Aplică aceasta la stele și vei înțelege de ce acelea 
în care timpul este mai desăvîrșit încorporat, care sînt 
deci mai desăvîrșite și care și în mișcările lor exprimă 
cel mai desăvârșit egalitatea ce se află în ele, aparțin 
celor mai puţin dense şi, pe de altă parte, vei înțelege 
de ce cele mai dense, care au în ele în mod imperfect 
timpul, se abat mai mult decît celelalte de la cel mai 
frumos fel de mișcare; în sfîrșit, şi de ce cele mai dense 
sînt acele stele care poartă în ele cel mai puţin expresia 
timpului, formei și figurii și cele care sînt cel mai puţin 
dense se abat cel mai mult de la cele mai frumoase 
mişcări; nu pentru că ele au mai puţin nevoie de uni- 
tate, ci pentru că s-au separat mai puţin de ea. 

În aceasta stă deci secretul diversităților care sînt 
observate în corpurile cerești în raport cu perfecțiunea 
și prin care ele imită cele mai frumoase figuri în 
mișcările lor. 

După ce, în felul acesta, totul este ordonat în modul 
cel mai frumos, după măsură și număr, și fiecărei sfere 
i s-a dat o dublă unitate: prima, prin care ar fi absolută 
în sine și seamănă cît se poate de mult cu unirea cea 
mai desăvârșită £ finitului cu infinitul în Dumnezeu, a 
cărei idee am putea-o numi animalul perfect, deci, ar 
fi organică, liberă și vie, cealaltă prin care ar fi primită 
în unitate cu ceea ce este diferenţă în ea; și, mai 
departe, după ce înțelepciunii cerești i-a plăcut ca egali- 
tatea celor două unități să fie păstrată numai în 
diferenţă, s-a încheiat, o dată cu diferența, și separarea 
în lucruri — care ca diferență sînt capabile doar de 
primirea în in-diferenţă și care, datorită felului imper- 

fect de a avea timpul în ele, sînt total subordonate 
gravitaţiei, deci apar ca lucruri moarte și neînsufleţite, 
dar și în acelea în care diferenţa însăși este in-diferență 
și care, avînd în ele mai desăvîrșit timpul și viața, ar 
fi vii și organice și dintre toate existenţele particulare ar 
exprima cel mai desăvîrșit acea unitate a sferelor prin 
care ele își sînt sie universul și sînt libere și raționale. 

Ceea ce este determinat să trăiască în altceva se 
separă de unitatea sa și, în felul acesta, sferele cerești 
sînt populate, totodată, cu fiinţe vii de toate speciile și 
de fiecare grad de perfecțiune care a fost cuprins și în 
unitatea originară, aceasta însă prin aceeași hotărîre 
care face ca drumul lor să se abată, mai mult sau mai 
puțin, de la linia circulară. 

Cu cît o sferă unește într-un mod mai desăvârșit cele 
două unități — aceea prin care devine organică și aceea 
prin care devine anorganică —, cu atît este mai necesar 
să se apropie de imaginea originară a mișcării. 

În mijlocul tuturor însă, în imaginea unităţii lor, se 
aprinde lumina nemuritoare care este ideea tuturor lu- 
crurilor. Aici, ideea — care, de altfel, este forma — este 
identică cu substanţa, ba chiar este substanţa însăși, de 
aceea ideea fiecărui lucru trebuie $ă se exprime în 
aceea datorită căreia, după substanţa lor, toate lucrurile 
universului sînt una. Cu aceasta, pentru ca să fie evi- 
dentă unitatea esenței cu forma, arta cerească a creat 
acea stea care este cuptorul lumii sau, cum spun alții, 
locul de veghe sfînt al lui Zeus, în întregime din masă 
și din lumină; dar cum și această stea a fost luată 
dintr-o unitate mai înaltă și întrucît este ceva particular, 
ceea ce ţine în ea încă de diferenţă a fost exprimat în 

arta cerească prin pete întunecoase, pe care le-a 
răspîndit peste strălucirea luminii sale. 

Insă cum lumina ca idee este, totodată, in-diferența 
spaţiului și timpului, s-a ordonat mai departe astfel ca, 
mai întîi, să străbată spaţiul, în toate direcţiile, fără ca 
să-l umple și să lumineze toate lucrurile prin faptul că 
este făclia și indicatorul timpului și măsura atît a anilor 
cît și a zilelor. 

Căci soarele, în afară de faptul că el este in-diferența 
tuturor lucrurilor care sînt cuprinse în universul său, se 
străduieşte permanent ca dincolo de aceasta să se lege 
de ceea ce în celelalte sfere, care se mișcă în jurul lui, 
este diferență pură, ca unitatea sa relativă proprie să 
continue prin aceste sfere și să crească prin ele însele 
și în felul acesta să devină, într-un cuvînt, una cu ele, 
la fel cum un lucru este unul cu el însuși. 

Numai că, cu cît timpul este mai desăvârșit înnăscut 
într-un lucru cu atît este acel lucru mai identic cu sine; 
de aceea, vedem că pămîntul și prin ceea ce este mort 
în el exprimă caracteristica timpului viu și unește astfel 
diferența prin unitatea conceptului și prin acea linie 
care este expresia conștiinței lui de sine și care în 
fenomen se prezintă, într-adevăr, ca axa ale cărei 
puncte extreme le-am desemnat prin sud și nord. 

În felul acesta, pămîntul, unind în sine particularul 
cu generalul, tinde către soare care, presupunînd 
pămîntul ca particular, face tot posibilul să-l lege cu 
acea expresie a timpului pe care el o are în sine însuși. 

Întrucît pămîntul şi celelalte sfere realizează relativa 
unitate cu sine, care constă în aceea că diferența exis- 
tentă în sfere se unește cu conceptul în direcţia 
lungimii, soarele, căutînd să unească în fiecare speci- 

ficul existent în sine cu conceptul său, se străduiește 
să dea naştere unei unităţi relative, asemănătoare în 
direcția lățimii. 

Insă, prin faptul că aceste sfere s-au străduit prin 
viața lor proprie să se opună soarelui, s-au făcut, mai 
întîi, ziua și noaptea (căci această năzuinţă a soarelui 
a făcut ca fiecare sferă să se miște în jurul ei înseși), 
pe de altă parte, s-a despărțit anul de zi și s-a împie- 
dicat faptul ca timpul viu și înnăscut sferelor particu- 
lare să fie unul și același cu timpul cărora ele le sînt 
subordonate. 

Căci dacă soarele ar deveni, în felul acesta, unul cu 
o sferă — să zicem cu pămîntul —, cum un lucru este 
unul cu el însuși, atunci această sferă s-ar învîrti în 
jurul ei înseși, în același timp în care ar face o mișcare 
de rotaţie în jurul soarelui, așadar, anul ar fi identic cu 
ziua, o jumătate a pămîntului nu ar vedea faţa soarelui 
și nici lumina, după cum observăm că acele sfere mai 
joase, pe care le numim luni, întorc întotdeauna aceeași 
faţă către sfera de care sînt legate și au Un timp pentru 
mișcarea în jurul lor și pentru cea de rotaţie în jurul 
acesteia. 

Astfel, diferența pămîntului, care este însuflețită 
numai prin relația cu conceptul și cu sufletul pămîn- 
tului, legată cu relativa unitate a soarelui, ar muri în 
întregime. 

În felul acesta, așa cum am descris deja, universul 
este împletit cu el însuși și tinde tot mai mult să devină 
asemănător cu sine însuși, Un corp și Un suflet. 

Dar, la fel cum într-un animal sufletul se separă în 
diverse membre, care își ia fiecare din el sufletul său 
particular, și fiecare în parte, deși se unesc într-un tot, 
trăiește pentru sine însuși, în același fel și universul 

devine unul în diversitate și finit în infinitate, întrucît 
fiecare parte a sa își primește timpul său particular, 
însă întregul se naşte ca o asemenea imagine a lui 
Dumnezeu, care își are timpul în mod absolut în sine, 
el însuși fiind în afara timpului, deci un animal astfel 
alcătuit, încît nu poate să moară. 

Prietene, ideea eternă a tuturor lucrurilor corporale 
am numit-o lumină. Dacă, într-un lucru, finitul și 
infinitul devin egale, în el se exprimă și ideea sau acea 
cunoaștere absolută în care nu există nici o opoziție 
între gîndire și existență. Mai departe, în asemenea 
lucruri, forma este și substanţă iar substanţa și formă, 
cele două sînt de nedespărțit. 

Însă cu cât un lucru este mai particular și perseverea- 
ză în particularitatea sa, cu atît mai mult se separă de con- 
ceptul etem al tuturor lucrurilor, care cade în lumina 
exterioară lui, după cum, în timp, și conceptul infinit 
al tuturor lucrurilor se separă de lucru, deci aceste 
lucruri aparţin nu de ceea ce există, ci de ceea ce este 
numai fundamentul existenței, noaptea străveche, 
mama tuturor lucrurilor. 

Lumina, pe care o vedem cu ochii senzoriali, nu este 
in-diferenţa însăși a gîndirii și a existenţei, considerată 
pur și simplu, ci numai una care se referă la o diferență 
ca aceea a pămîntului sau a unei alte sfere; corpurile 
pămîntești sînt, în mod necesar, cu atît mai puțin trans- 
parente, cu cît se separă mai mult de totalitatea 
pămîntului, și cu cît este mai mic gradul separării, cu 
atît, în mod necesar, sînt mai transparente. 

Cît privește însă gradul de animare, eu spun că un 
lucru devine însuflețit în proporția în care el are în sine 
însuși timpul și lumina. 

Forma ca formă nu este sufletul lucrului și, cu cît 
acesta este mai desăviîrșit, cu atît este mai identic cu 
substanța; sufletul însă este conceptul lucrului care, 
chiar considerat finit, este destinat a fi numai sufletul 
lucrurilor existente în mod singular. 

În sufletul fiecărui lucru ajunge numai atît de mult 
din univers cît reprezintă acel lucru din el. Lucrul 
numai corporal, după cum o știm, este în mod necesar 
și în infinitate un particular. 

Dimpotrivă, fiinţa organică, în care lumina și forma 
devin substanţa însăși, conţine în conceptul său în afară 
de aceea a particularului posibilitatea unor infinit de 
multe lucruri; fie posibilitatea sa însăși în infinita pro- 
creare prin reproducere, fie posibilitatea altor lucruri 
care sînt diferite de ea și totuși legate de ea prin miş- 
care fie, în sfîrșit, posibilitatea altor lucruri, care în 
același timp sînt deosebite de ea și totuși în ea, întrucît 
este încorporată în ea însăși ideea, care în relaţie cu o 
diferenţă este intuitivul. 

Numai că ființele organice — deși cuprind în sine 
conceptul infinit și viața și trebuie să ia din exterior 
diferența, care corespunde oricînd primului, și condiția 
vieţii — sînt făcute astfel mai întîi dependente, pline de 
nevoi ai sensibile la boală, apoi supuse bătrîneții și 
muritoare, astfel că, în nici un fel, nu pot ajunge la 
superioritatea lucrurilor cerești. 

Însă unitatea prin care pămîntul își este propria sub- 
stanță există în ele, mai mult sau mai puțin desăvârșit, 
astfel că existențele organice se comportă faţă de uni- 
tate ca şi faţă de temeiul lor, fără a putea fi identice cu 
ea; ele sînt în acţiunile lor, ce-i drept, raționale, nu 
însă prin ele însele, ci prin rațiunea ce sălășluieşte în 

univers, care se manifestă în ele ca forță proprie de 
gravitație. 

Întrucît însă, prin contradicţia dintre ideal și real, 
suflet și corp, existențele organice sînt particulare și în 
mod necesar imperfecte, toate acţiunile lor sînt îndrep- 
tate către unitate, dar nu prin ele însele, ci prin prin- 
cipiul divin care le conduce. Principiul divin le-a dat 
o asemenea unitate cu toate lucrurile care aparțin 
existenţei lor, încît se simt pe sine în aceste lucruri și 
tind, în acest fel, să fie una cu ele. O rază de lumină 
au împrumutat și din arta vie care a construit toate 
lucrurile, au învăţat de la ea, prin acțiuni care se core- 
lează mai mult sau mai puțin, să atingă, în afara lor, 
în opere, care de aceea apar ca dirijate către un scop, 
acea in-diferenţă a gîndirii și existenţei, pe care nu o 
au în sine, căci conceptul care le însuflețește este legat, 
mai mult sau mai puţin, cu conceptul unor alte lucruri. 
A plantat în ele și o rădăcină a muzicii cerești, care 
răsună în întregul univers, în lumină și în sfere, și a 
învățat acele existente organice, care au fost determi- 
nate să locuiască în eter, ca în cîntecul lor, uitînd de 
sine, să se întoarcă în unitate. 

Unitatea a lăsat unele existenţe organice mai libere 
și le-a permis să aibă din ea mai mult în ele însele 
decît în afara lor, asemănător cu o mamă rodnică și 
multiplu înzestrată, care în fiecare din copiii săi se 
reproduce și pe ea însăși, într-unul însă mai mult, în 
altul mai puțin, și numai în Unul se înfățișează în 
întregime. 

În fiecare însă a pus o dată cu diferenţa şi ceea ce 
este în ea însăși, a făcut de neseparat ceea ce în ea este 
inseparabil, căci fiecare calitate specifică a fiinţelor vii 

se naște prin aceea că nici una nu poartă în sine 
întreaga in-diferenţă a unităţii care, fiind conținutul 
oricărei forme, nu poate fi identică cu nici o formă 
specială. 

Numai că esenţa, care nu își are în sine în mod per- 
fect substanța, nici nu poate să se separe în mod per- 
fect de unitate, şi există numai în ea. Despre lucrurile 
numai corporale noi știm însă că au în ele doar o 
expresie moartă a conceptului, iar conceptul viu este 
în afară de ele, în infinit, și că în Absolut numai ele 
ajung la o viaţă exterioară. Însă în univers, fiecărui 
mod pasiv de a fi îi corespunde unul activ, și fiecare 
animal, în afară de faptul că reprezintă un mod special 
de a fi, are și o parte din conceptul viu și din existența 
interioară existente în Absolut; dar numai o parte, și 
chiar și din ceea ce este în ele finit și exprimă mai 
puțin desăvîrșit infinitul, nu este principiul intuitiv 
însuși, ci stă în relaţie de diferenţă cu el. 

Întrucît însă un suflet există după natura infinitului 
în sine și pentru sine, iar corpul finit reprezintă în mod 
infinit universul în finit, va fi evidentă, într-o existență 
temporală, acea identitate absolută, ascunsă în Dumne- 
zeu, a infinitului, drept model, cu finitul infinit — drept 
copie. 

Deci, acela faţă de care sufletul și corpul, gîndirea 
și existenţa sînt absolut unul va purta în sine și sub- 
stanța acelui etern pur și simplu indivizibil, în care 
ideea este totodată și substanta, deși sufletul însuși, 
luat în sine, este cunoaștere infinită, însă, ca suflet al 
acestor existente, este doar posibilitatea infinită a 
tuturor acelora în care se exprimă realitatea acestei 
existenţe. Acesta din urmă, pe care noi l-am determinat 

drept corp, cu toate că el nu este o existenţă finită, ci 
una infinit finită, și exprimă în sine totalitatea, este în 
mod ideal, cu necesitate, particular deci, cu necesitate, 
determinabil în opoziţie cu alte lucruri, care exprimă 
o existenţă finită sau infinită, și în conceptul de corp 
este conținută fie posibilitatea fără realitate, fie reali- 
tatea fără posibilitate a acestora. 

Dacă gîndirea infinită, care devine identică cu 
existența, se exprimă pe sine ca o cunoaștere infinită 
în finit și dacă această gîndire infinită e considerată 
drept sufletul corpului, întrucît corpul este cu necesi- 
tate un lucru particular, atunci gîndirea infinită apare, 
în mod necesar, ca și cum numai în finit ar fi infinită 
și ca şi cum ar fi doar conceptul particular — deși de 
felul cel mai desăvîrșit — al cunoașterii infinite; dim- 
potrivă, cercetată în sine, nu este sufletul acestor lucruri, 
ci conceptul infinit al sufletului însuși și ceea ce este 
comun în toate sufletele. 

Deci, deoarece afirmi ca existentă cunoașterea 
infinită, ideea vie și nemuritoare a oricărui lucru — ac- 
cepti în felul acesta, nemijlocit, opoziţia dintre dife- 
ren și in-diferenţă, căci cunoașterea infinită nu poate 
să aibă loc fără legătură cu un lucru particular și, tot- 
odată, fără un suflet dublu, unul care conţine realitatea 
din cunoașterea infinită și unul care conţine posibili- 
tatea infinită. 

Și dacă, prietene, voi fi capabil să-ţi dovedesc că 
prin această separare conștiința și, totodată, existența 
în timp a lucrurilor pentru conștiință, întreaga lume a 
fenomenelor sînt date, desigur nu în privința Absolu- 
tului, ci a sa însăși și pentru sine, ca toate celelalte 
care țin de lumea imitării, atunci am ajuns la scopul sta- 

bilit de tine: am reușit să deriv, din ideea eternului 
însuși și din unitatea sa interioară, originea conștiinței, 
fără a recunoaște sau a accepta vreo trecere de la infinit 
la finit. 

Însă să stabilim o dată mai înainte ce este ceea ce 
rămîne și ce este ceea ce trebuie să considerăm ca 
nemișcător, întrucît ne referim la mișcător și trans- 
formabil, căci sufletul nu este prea obosit să revină 
mereu la cercetarea a ceea ce este cel mai ales; apoi 
să ne aducem aminte că tot ceea ce pare să se nască sau 
să se desfacă din unitatea originară poate găsi, ce-i 
drept, în sine însuși realitatea existenţei care s-a sepa- 
rat, dar posibilitatea de a fi pentru sine este determinată 
dinainte în unitatea originară, iar existența separată 
este numai ideală, și ca ideală se petrece numai în 
măsura în care un lucru, prin felul său de a fi în 
Absolut, este făcut capabil să fie el însuși unitatea. 

Deci, pe de o parte, lucrurile nu pot fi determinate 
prin durată, decît dacă sînt obiectele unui asemenea 
suflet care este finit, şi a cărui existenţă este deter- 
minată prin durată; pe de altă parte însă, existența 
sufletului nu poate fi determinată ca durată, decît dacă 
sufletul este destinat să fie conceptul unui lucru exis- 
tent particular. De aceea, sufletul este la fel de puțin ceva 
în sine ca și trupul, căci fiecare este temporal numai prin 
celălalt; deoarece numai unitatea celor două — adică 
imaginea originară care este necreată și într-adevăr 
netrecătoare — există în sine, în cea mai fericită natură, 
cea nesupusă duratei, în care nu sînt separate posibili- 
tatea de realitate și gîndirea de existență. Căci nici 
sufletul, care se raportează nemijlocit la corp, nu este 
nemuritor pentru că nici corpul nu este nemuritor — iar 

existenţa sufletului, în general, este determinabilă și de- 
terminată numai prin durată și atît cît corpul există —, 
nici sufletul sufletului însuși, căci acesta se comportă 
faţă de suflet la fel ca acesta faţă de corp. 

Mai departe, întrucît există numai prin relativa 
opoziţie cu trupul și deci nu în sine însuși, sufletul 
apare numai prin această opoziţie și este, așadar, ceva 
determinat să existe numai întrucît este conceptul unei 
existente particulare, dar este determinat să existe nu 
datorită legăturii cu lucrul, ci prin finitudinea sa însăși, 
în virtutea căreia posibilitatea, care în Dumnezeu este 
legată cu realitatea lui, și realitatea, care este legată în 
el cu posibilitatea lui, cad, în privinţa sa, în afara lui 
însuși. Căci acele concepte, care sînt concepte nemij- 
locite ale unor lucruri finite, se comportă ca și cum ar 
fi acestea însele și sînt față de conceptul infinit la fel 
de opuse ca și ele și îi corespund acestuia numai 
întrucît sînt infinitul în finit. 

Deci așa cum un lucru presupune timpul său, întru- 
cît conţine o asemenea realitate a cărei posibilitate este 
în afara sa însăși sau o asemenea posibilitate a cărei 
realitate este în afara sa însăși, tot astfel și conceptul, 
în măsura în care este, pur și simplu, finit. Și la fel ca 
în privința lucrurilor, și în privința conceptelor nemij- 
locite ale lucrurilor acea unitate infinită — în care fie- 
care posibilitate are în mod nemijlocit cu sine și în sine 
realitatea sa, iar fiecare realitate posibilitatea sa — se 
desface în reflexia sa, într-o relaţie de la cauză la efect, 
așa încît fiecare concept pare să fie determinat pentru 
a exista de un alt concept în care întrevedem posibili- 
tatea sa nemijlocită, iar acesta, la rîndul său, de un 
altul de același fel şi așa la infinit. 

Întrucît conceptele finite și lucrurile finite însele 
sînt absolut unul, la fel poate fi exprimată opoziţia fini- 
tului cu infinitul în general ca opoziţia dintre con- 
ceptele finite și conceptul infinit al tuturor conceptelor, 
așa că unul se raportează la celălalt precum realul la 
ideal însuși, iar diferenţa dintre ideal și real este deci 
o diferenţă în sfera conceptelor. 

Dar numai conceptul care este separat de conceptul 
său infinit și cercetat în această separare apare ca deter- 
minat să existe, însă ideea sa sau el însuși, legate cu 
infinitul, se află într-o veșnică comuniune cu Dum- 
nezeu. Dar în conceptul finit, întrucît el este separat de 
Dumnezeu, intră numai ceea ce în Dumnezeu este etern 
și fără timp, ceea ce se separă din totalitate o dată cu 
el, și acesta, la rîndul său, este determinat prin posi- 
bilitatea altor lucruri cu care el însuși este legat de 
Dumnezeu. 

Dacă noi recunoaștem însă legea după care, fie și 
numai pentru sine însuși, sufletul se separă, și ne apare 
ca și cum ar fi determinat pentru existenţă, atunci, cum 
fiecare suflet este o parte a corpului organic infinit care 
se află în idee, am primi cel puţin o imagine îndepărtată 
din armonia acelei lumi pline de strălucire, pe care noi 
aici o recunoaștem numai ca printr-o oglindă. 

Numai că a afla o asemenea lege este tot atît de 
greu pe cît este de imposibil a o explica tuturor. 

Însă a găsi cele mai generale legi cărora li se supune 
lumea absolută în cunoașterea finită este un scop înalt 
al gîndirii. 

De aceea, prietene, îngăduie ca acum să încercăm 
atingerea acelui scop, pornind din acel punct, pe care 
noi l-am desemnat deja mai înainte, adică unde, prin 

relația cunoașterii infinite cu un lucru particular, este 
dată în mod nemijlocit și necesar relativa opoziţie a 
finitului cu infinitul în cunoașterea însăși. Atunci vom 
ujunge să ne întoarcem în modul cel mai sigur, la ceea 
ce este Primul și origine a tuturor lucrurilor, dacă vom 
arăta că orice contradicţie, datorită căreia lucrurile 
finite sînt determinate şi inseparabile, este dată prin 
acea separare care se petrece ea însăși numai în inte- 
riorul lucrurilor separate de el și pentru sine. 

Numai că pentru a fi siguri de problema noastră nu 
ti-ar face plăcere să repetăm cele asupra cărora sîntem 
de acord? 

Lucian: Negreșit. 

Bruno: Deci cunoașterea infinită poate exista numai 
ca sufletul unui lucru care reprezintă finitul, adică uni- 
versul în sine? 

LUCIAN: Așa este; căci fiecare concept, am spus noi, 
există numai prin aceea că el este conceptul unui lucru 
care există. 

BRUNO: Însă fiecare lucru este iarăși, cu necesitate, 
unul singur, și, întrucît există ca atare, este subordonat 
timpului și duratei. l 

LUCIAN: Firește. 

Bruno: Deci nu mai puțin și sufletul, al cărui obiect 
nemijlocit este acest lucru? 

LUCIAN: Întocmai. 

BRUNO: Deci sufletul, care este conceptul -acestui 
lucru (și mai departe vom vorbi doar despre acesta) 
este el însuși, la rîndul său, numai o parte a posibilităţii 
infinite, care este reală fără timp în Dumnezeu; în 
sufletul individual se află numai realitatea din ceea ce 
în Dumnezeu este cuprins ca posibilitate. 

LUCIAN: Cu necesitate. 

Bruno: Nu am acceptat însă că sufletul este însăși 
cunoașterea infinită? 

Lucian: Firește, dar am admis aceasta numai întrucît 
noi îl considerăm în sine: însă, ca suflet al acestui 
lucru, noi îl gîndim, cu necesitate, ca finit și supus 
duratei. 

BRUNO: Deci noi avem, în mod necesar, o concepţie 
dublă asupra sufletului? 

LUCIAN: Fireşte, căci dacă l-am considera numai în 
privința aceluia al cărui concept este, nu l-am admite 
drept cunoaștere infinită, iar dacă l-am considera numai 
ca infinit, nu l-am admite drept concept al unui lucru 
care există, deci nici pe el însuși ca existînd. De aceea 
noi afirmăm, cu necesitate, sufletul ca finit și ca infinit. 

BRUNO: Deci cunoașterea infinită există sau apare 
numai sub forma diferenţei și in-diferenţei. 

LUCIAN: Așa este. 

Bruno: Noi considerăm însă amîndouă ca în mod 
necesar unite : sufletul, în măsura în care el este una cu 
trupul, ba chiar el însuși este trupul, și sufletul, în 
măsura în care el este cunoașterea infinită? 

LUCIAN: Se unesc prin conceptul etern în care finitul 
și infinitul sînt identice. 

BRUNO: Numai această idee se află în Dumnezeu, 
iar opoziția dintre diferenţă și in-diferență numai în 
suflet?6 însuși, în măsura în care acesta există. 

LUCIAN: Într-adevăr, așa este. 

BRUNO: Dar nu tu ai spus că sufletul, considerat 
într-o anumită privință, este unul cu trupul, ba chiar 
trupul însuși ? 

LUCIAN: Așa am spus. 

BRUNO: În ce relație pui deci sufletul, considerat ca 
infinit, cu acela cercetat ca finit? 

LUCIAN: În mod necesar, iarăși, în aceea a sufletului 
cu trupul. 

BRUNO: Deci noi am așezat acum opoziţia dintre 
suflet și trup în suflet însuși. 

LUCIAN: Se pare că da. 

BRUNO: Deci întrucît este finit, trebuie să-i atribuim 
sufletului toate acele relaţii pe care, cu necesitate, le 
atribuim trupului. 

Lucian: Nu putem altfel. 

Bruno: Sufletul însă, în măsura în care se raportează 
la trup, a fost determinat de'noi ca o posibilitate a cărei 
realitate se exprimă în trup. 

LUCIAN: Corect. 

Bruxo: Pentru că am admis sufletul ca fiind con- 
ceptul nemijlocit al trupului, și trupul însuși ca Un 
lucru, nu trebuie deci ca sufletul, deoarece se referă 
nemijlocit la trup, să-l opunem sufletului, întrucît 
acesta este etern, ca realitate a posibilităţii, iar trupul 
sufletului, ca posibilitate a realității ? 

Lucian: Fără îndoială. 

Bruno: Nu este necesar să considerăm acea posi- 
bilitate ca pur și simplu infinită, iar această realitate, 
dimpotrivă, ca finită? 

Lucian: Cum altfel? 

BRUNO: Deci vei fi mulțumit dacă pe aceea o vom 
numi conceptul infinit al cunoașterii, pe aceasta însă, 
întrucît este o gîndire ce privește o existență, cunoaș- 
terea însăși, și anume cunoașterea existentă obiectiv. 

Lucian: De ce nu? 

BRUNO: Însă această cunoaștere obiectivă, întrucît, 
ca finită, apare identică cu trupul, este supusă legăturii 
dintre cauză și efect, fiind, cu necesitate, ceva deter- 
minat la infinit, singular. 

LUCIAN: De netăgăduit. 

BRUNO: Dar ce crezi, prin ce este determinată ? Prin 
ceva în afara ei sau prin ea însăși? 

LUCIAN: În mod necesar, prin ultima. 

BRUNO: Presupui deci în ea o legătură de la cauză 
la efect, și anume o asemenea legătură, încît fiecare cu- 
noaștere singulară este determinată printr-o alta singu- 
lară, aceasta, la rîndul ei iarăși, prin alta și așa la infinit. 

LUCIAN: Așa este. 

BRUNO: Tocmai de aceea, deosebind-o de ceea ce o 
determină, pui fiecare cunoaștere particulară în acest 
şir, deci cu necesitate, în relația de diferenţă ce durează 
la infinit. 

Lucian: Altfel nu se poate. 

BRUNO: Gîndești acel concept infinit al cunoașterii 
ca identic cu el însuși, neschimbător, independent de 
timp, nedeterminat de o asemenea legătură ca aceea 
pe care tocmai am presupus-o. 

Lucian: Cu necesitate. 

BRUNO: Acum pui deci între cunoașterea obiectivă 
și cunoașterea infinită exact aceeași relație ca mai 
înainte între intuiţie și gîndire. 

LUCIAN: Așa se pare. 

BRUNO: Ai pus unitatea idealului cu realul tocmai în 
această unitate a gîndirii și a intuiţiei. 

Lucian: Fireşte. 

BRUNO: Deci vezi că ai scos dintr-un punct parti- 
cular expresia acestei unități dintre ideal și real ca și 

cum ea ar fi limitată la acest punct. Însă aceasta tre- 
buie cu atît mai mult să ne sprijine în determinarea 
acestui punct, pentru a învăța să-i cunoaștem 
importanța. Dacă pui unitatea intuiţiei și a gîndirii, 
admitți deci, cu necesitate, identitatea cunoașterii obiec- 
tive cu conceptul infinit al cunoaşterii ? 

LUCIAN: Așa este. 

BRUNO: Cunoașterea obiectivă este însă finită numai 
în măsura în care se referă la trup ca obiectul său nemij- 
locit, infinită deci în măsura în care se raportează la 
conceptul cunoașterii ? 

Lucian: Conchizi corect. 

BRUNO: Însă conceptul cunoașterii infinite este, de 
asemenea, infinit? 

Lucian: Da. 

Bruno: Raportatul deci şi acela la care îl raportăm 
sînt unul și inseparabile. 

Lucian: Cu necesitate. 

Bruno: Deci infinitul revine la infinit, și cum 
gîndești tu acum că se manifestă această întoarcere a 
infinitului la el însuși și ce expresie are acesta? 

Lucian: Eul. . 

Bruno: Tu ai numit conceptul cu care, ca prin 
minune, ți se deschide lumea. 

Lucian: Desigur, acest concept este expresia celei 
mai mari separări a finitului de finit. 

BRUNO: Însă ce determinări ulterioare obişnuiţi voi 
să dați acestui concept? 

LUCIAN: Ceea ce numim eu este numai unitatea idea- 
lului cu realul, a finitului cu infinitul; această unitate 
este, la rîndul ei, numai activitatea sa proprie.27 Eul 
însuși este, totodată, activitatea prin care se naște; el 

nu este, în consecință, independent de această activi- 
tate și în afara acesteia, ci numai pentru ea însăși și prin 
ea însăși. La fel şi lucrurile eterne în sine ajung în 
cunoașterea obiectivă și temporală, în care ele intră 
sub determinarea timpului, numai prin aceea că gîndirea 
infinită însăși va deveni obiect în finit. 

BRUNO: Însă această devenire obiectivă a gîndirii 
finite nu este exact ceea ce tocmai am numit unitatea 
finitului și a infinitului ? 

LUCIAN: Cu necesitate, căci ceea ce considerăm în 
cunoașterea finită sau în lucruri și ceea ce considerăm 
în conceptul infinit al cunoașterii este unul şi același, 
numai că privit din diferite laturi, acolo obiectiv, aici 
subiectiv. 

BRUNO: În felul acesta, eul se sprijină pe aceea că 
este, în același timp, existență subiectivă și obiectivă, 
infinită și finită. 

Lucian: Fireşte. 

Bruno: Deci și lucrurile finite și care există sînt 
pentru eu numai prin eu; căci tu spui că ele ajung în 
cunoașterea temporală numai prin aceea că infinitul 
devine obiectiv în finit. 

Lucian: Da, tocmai aceasta este părerea mea. 

BRUNO: Vezi cît de exact ne potrivim. Deci cea mai 
înaltă separare a finitului de ceea ce îi este identic se 
petrece acolo unde finitul pășește în unitate și, 
oarecum, în comunitate nemijlocită cu infinitul. Fiind 
însă finit, acesta, adică infinitul, nu poate să facă reală 
în sine acea posibilitate nelimitată care se află în 
gîndirea sa proprie decît în mod finit, și ceea ce este 
model în infinit se reflectă în aceea numai în mod finit. 
Se separă deci ceea ce în etern este posibilitate și reali- 

tate ca absolută unitate; eul se separă în latura obiectivă 
ca realitate, în cea subiectivă ca posibilitate, însă în 
eul însuși, care este unitatea subiectului cu obiectul, 
se reflectă ca o necesitate care este imaginea durabilă 
a armoniei divine a lucrurilor și, totodată, răsfrîngerea 
nemișcătoare a unităţii, din care toate lucrurile sînt 
luate. — Eşti de acord și cu aceasta? 

Lucian: Pe deplin. 

BRUNO: Și nu trebuie, tocmai de aceea, să 
recunoaștem în toate lucrurile cunoscute ca finite 
expresia atît a infinitului care se reflectă în ele cît și 
cea a finitului în care ele se reflectă și, ca a treia, a 
aceleia în care finitul și infinitul sînt unul? — Căci, 
după cum am spus mai înainte, ceea ce este primul în 
Absolut, va fi în copie, cu necesitate, al treilea. 

Lucian: Urmează, în mod incontestabil, ceea ce ai 
conchis. 

BRUNO: Este deci nemijlocit previzibil, fără ca noi 
să ieşim în afara naturii cunoașterii, ce fel de 
determinări și legi au lucrurile finite. Căci nu ești de 
părerea mea și în legătură cu faptul că noi putem numi 
cunoașterea obiectivă pentru sine o știință la fel de 
puțin ca și ceea ce i-am opus? 

LUCIAN: Cunoașterea este, mai degrabă, numai în 
unitatea amîndurora. 

BRUNO: În mod necesar, căci, în afară de faptul că 
este o cunoaștere reală, fiecare știință este legată de 
conceptul acestei științe; cine știe știe nemijlocit și că 
știe, și prima sa știință este una și legată în mod nemij- 
locit cu știința științei sale, precum și cu știința științei 
științei sale, și aici orice cădere în infinit este 
suprimată, căci conceptul științei legat cu știința nu 

este altceva decît principiul conștiinței, este infinitul 
însuși în sine și pentru sine. 

Trebuie să cercetăm pe fiecare pentru sine, ca să 
aducem la ordine aceste relaţii încîlcite, înaintînd din 
interior către afară. Știința deci, cum spui tu, constă în 
unitatea cunoașterii obiective cu conceptul infinit al 
acesteia. Mai înainte însă ai identificat cunoașterea 
obiectivă cu intuiţia și ai afirmat că este, cu necesi- 
tate, finită, determinată în mod temporal și, în opoziție 
cu gîndirea, conține relaţia de diferență. Însă abia dacă 
poți să admiţi numai un finit sau o diferență pură și ori- 
unde le-ai considera așa, asta are loc doar în opoziţie 
cu altceva. Însă clarificarea pînă la capăt a acestei 
esențe, împletită din finit și infinit, este cu putință numai 
pentru acela care recunoaște că totul se află cuprins în 
totul și în particular se află bogăţia întregului, precum 
și felul cum se constituie această conexiune. 

Intuiţia este deci finită, infinită și eternă, numai în 
întreg este subordonată finitului. Finitul în ea este ceea 
ce aparţine sensibilităţii; infinitul însă, ceea ce este în 
ea expresia conștiinței de sine. Primul, în opoziţie cu 
al doilea, este cu necesitate diferență; acesta în opoziție 
cu acela in-diferență, deci sensibilitatea este reală iar 
conștiința de sine ideală; aceea în care idealul și realul, 
in-diferenţa și diferența sînt una este ceea ce imită în 
ea natura realului pur și simplu, a eternului. Deci crezi 
că poți, așa cum ai făcut pînă acum, să opui gîndirii 
acest etern care este în intuiție? 

Lucian: Firește, nu văd cum ar fi posibil. 

Bruno: Tu ai determinat intuiţia ca diferență iar 
gîndirea ca in-diferență? 

Lucian: Negreșit. 

BRUNO: În intuiţie însă, intuiţia nu este nici diferență 
nici in-diferenţă, ci aceea în care amîndouă sînt una. 
Cum s-a întîmplat deci că tu ai opus intuiţia gîndirii şi 
că ai putut să o pui ca fiind reală în unitatea idealului 
cu realul? 

Lucian: Te rog să-mi explici acest lucru. 

BRUNO: Ai vrut să mărginești unitatea idealului cu 
realul la un punct determinat, cum eu tocmai ţi-o 
dovedisem mai înainte, iar din real să faci adevăratul 
opus al idealului, pe cînd această opoziţie este întot- 
deauna numai ideală, şi ceea ce ai determinat ca real 
constă el însuși, la rîndul său, dintr-o unitate a idealu- 
lui cu realul, astfel că ceea ce este într-adevăr real în 
el este unitatea însăși, iar ceea ce se sprijină în el pe 
opoziția dintre ideal și real nu este decît determinarea 
ideală a realului. Deci nu vei găsi nicăieri un real atît 
de pur care să stea în opoziţie cu idealul: în ceea ce 
priveşte, în special, intuiţia, trebuie numai să te întrebi 
pe tine însuţi ce anume intuiești, de fapt, cînd spui că 
intuiești un triunghi, un cerc sau o plantă și, imediat, 
poți să consideri că printr-o asemenea intuiţie, oricare 
ar fi ea, ai admis unitatea dintre gîndire și existență. 
Fără îndoială, conceptul de triunghi, conceptul de cerc, 
conceptul de plantă și tu nu intuiești niciodată altceva 
decît concepte. Temeiul faptului că numești deci 
intuiţie ceea ce, luat în sine, este un concept sau un 
mod de gîndire se află în aceea că tu așezi gîndirea în 
existență; aceea însă prin care admiţi aceasta nu poate 
fi nici gîndire și nici existenţă, ci numai ceva în care 
ele nu sînt despărțite nicăieri. 

Temeiul evidenţei intuiției geometrice este absoluta 
identitate a gîndirii și a existenţei în intuiţie. Cel care 

intuiește, în orice intuiţie, astfel încît nu se arată capabil 
să pună nici o opoziţie între general și special, luat în 
sine, este rațiunea absolută și — făcînd abstracţie de 
ceea ce reflexia aduce în plus în finit — este unitatea 
neafectată, cea mai înaltă claritate și perfecțiune. 

Ceea ce aduce însă reflexia în plus în intuiție este, 
după cum am arătat deja, relativa opoziţie a infinitu- 
lui — care este unitatea din ea — cu finitul, ca diferență 
din ea; infinitul este, într-adevăr, expresia conceptelor 
în intuiţie, finitul al judecăților, cel dintîi este cel care 
presupune prima dimensiune în ea, cel de al doilea — pri- 
ma și a doua dimensiune. 

Ceea ce apare în intuiţie ca netransparent, empiric, 
deci ceea ce nu este pur spaţial și nici identitatea pură 
a gîndirii cu existența este ceea ce apare în ea ca deter- 
minat prin această relativă opoziţie. 

Însă temeiul faptului că în intuiţie finitul, infinitul 
și eternul sînt subordonate finitului se află numai în 
relația nemijlocită a sufletului cu trupul ca lucru par- 
ticular. Căci, în totalitate, trupul și sufletul alcătuiesc 
un singur lucru, amîndouă sînt separate de aceasta 
numai unul în altul și unul prin altul, așa că, în ceea 
ce privește conceptul infinit, este total indiferent dacă 
trupul este determinat ca existenţă finită sau ca un con- 
cept al existenţei finite, însă în conceptul timpului se 
află, cu necesitate, conceptul altor lucruri: așa și acest 
concept, adică sufletul însuși, întrucît el este conceptul 
fiecărui lucru existent în mod particular, apare ca deter- 
minat prin conceptul altor lucruri. În felul acesta, insepa- 
rabilul, care este totodată finitul, infinitul și eternul, 
se subordonează în suflet finitului din el, iar această 
intuiție care este subordonată timpului, în mod necesar 

particulară și distinctă de sine însăși, tu ai opus-o 
gîndirii. Dacă însă intuiţia, pe care ai determinat-o așa, 
nu este adevărata intuiție ci numai aparența obscură a 
acesteia, atunci urmează că acea unitate a gîndirii și a 
intuiției, așa cum a fost ea determinată de tine și con- 
siderată ca cea mai înaltă, este particulară și de un fel 
subordonat și scoasă numai din experiență. Părăsește 
deci această concepţie îngustă, la care nu ai renunțat 
mai înainte, întrucît ai mărginit cea mai înaltă unitate 
la conștiință, și să pornim împreună la drum în oceanul 
liber al Absolutului, unde noi ne mișcăm atît de viu, 
încît cunoaştem nemijlocit adîncimea și înălțimea 
infinită a raţiunii. 

A rămas încă de spus în ce fel trinitatea finitului, 
infinitului și eternului se subordonează în intuiţie fini- 
tului, în gîndire infinitului iar în rațiune eternului. 

În intuiție intră întotdeauna numai o parte a uni- 
versului, însă conceptul sufletului, care este legat de 
suflet nemijlocit, în mod viu, este conceptul infinit al 
tuturor lucrurilor. Separarea acestei cunoașteri obiec- 
tive de acest concept presupune timpul. Însă relația 
cunoașterii finite cu infinitul dă naștere științei care, 
chiar dacă nu este o cunoaștere absolut atemporală, 
este o cunoaștere pentru orice timp. Prin această relație, 
intuiţia, împreună cu ceea ce este în ea finit, infinit și 
etern, va deveni, în mod necesar, totodată infinită și o 
posibilitate infinită a cunoașterii. Infinitul considerat ca 
infinit este însă ceea ce noi numim concept; finitul 
însă, asimilat de infinit, dă naștere judecății, după cum 
finitul pus ca infinit raționamentului. 

Dar în această sferă, totul este infinit, deși numai un 
infinit al intelectului. Conceptul este infinit, judecata 

este infinită, raționamentul este infinit. Căci ele sînt 
valabile pentru toate obiectele și în toate timpurile. 
Fiecare dintre acestea trebuie însă să fie cercetată și în 
mod separat. 

Infinitul aflat în intuiţie, care devine din nou infinit 
în concept, este expresia conceptului infinit al sufletului, 
care este unul cu sufletul; finitul este expresia sufle- 
tului numai în măsura în care sufletul este conceptul 
nemijlocit al trupului și unul cu acesta; eternul, în 
sfîrșit, este expresia acestora, în care acestea două sînt 
unul. Conceptul infinit al sufletului conține, după cum 
știm, posibilitatea infinită a tuturor intuiţiilor, sufletul, 
al cărui obiect este trupul, realitatea infinit-finită și, în 
sfîrşit, aceea în care amîndouă sînt una, necesitatea 
infinită. 

Deci conceptul este infinitul pus ca infinit, de aceea 
el este, totodată, posibilitatea infinită a intuițiilor pentru 
sine, diferite unele de altele, considerate ca infinite; 
judecata însă, deoarece pune finitul ca infinit, este 
determinantul infinit al realităţii, iar raționamentul, 
deoarece presupune eternul, acela al necesității. 

Conceptul însuși este apoi, pe de altă parte, concept, 
deci posibilitate infinită nu numai a infinitului, fini- 
tului și a eternului, ci și a infinitului, finitului și eternu- 
lui subordonate infinitului, finitului și eternului, așa că 
aceste prime trei, multiplicate cu ele însele și pătrunse 
de ele însele, determină numărul conceptelor. În aceasta 
se află o țesătură greu de dezvoltat și o articulație de- 
terminată; dacă vrei să încerci împreună cu mine s-o 
descurcăm, atunci sper că vom ajunge la scop. 

Deci infinitatea conceptului este numai o infinitate 
a reflexiei, schema reflexiei este linia care însămînțează 


126 


timpul în lucrurile prin care se exprimă; dacă îl con- 
siderăm însă viu și activ, precum în cunoașterea 
obiectivă, este timpul însuși. 

Deci ce crezi, prin ce concepte vor fi exprimate 
infinitul, finitul şi eternul întrucît sînt subordonate 
infinitului ? 

LUCIAN: În mod necesar prin concepte temporale, şi 
anume aceasta mi se pare a fi astfel determinată: 

Posibilitatea numai infinită a timpului conţine însăși 
pura unitate, realitatea infinit-finită a timpului, dife- 
rența sau multitudinea; întreaga realitate a timpului, 
determinată prin infinita posibilitate, este totalitatea. 

BRUNO: Excelent, așa că abia dacă este nevoie să 
te fac atent că primul dintre aceste concepte corespunde 
in-diferenţei cantitative sau conceptului însuși, al doilea, 
întrucît presupune că in-diferența este pusă în diferență, 
că diferitul este primit în unitate, judecății, al treilea 
însă, care e totalitatea, se raportează la primele două 
întocmai ca raționamentul la concept și la judecată. 

Dar unitatea nu este unitate și nici multitudinea mul- 
titudine fără ca aceea să treacă în aceasta iar aceasta 
să fie absorbită în aceea: așa se face că aceea în care 
sînt unul este cu necesitate primul, chiar dacă în 
reflexie apare ca al treilea. 

Scoate tu relativul, care este adăugat în reflexie, și 
vei avea astfel cele mai înalte concepte ale rațiunii: 
unitatea absolută, opoziția absolută și absoluta unitate 
a unităţii și opoziţiei, care este în totalitate. 

Infinitul, finitul și eternul, subordonate finitului, 
dau naștere cu el următoarelor concepte: 

Posibilitatea infinită a tuturor realităţilor conține 
pentru reflexie realitatea nelimitată; realitatea realităţii, 

aceea care este absolută nonrealitate, numai limită, 
realitatea realităţii, determinată prin întreaga posibili- 
tate, este în aceea unde nelimitatul și limita sînt pur și 
simplu una și care, considerată absolut, este iarăși 
prima, iar în intuiţie este spaţiul absolut. Este însă evi- 
dent că, după cum prin conceptele temporale lucrurile 
au fost determinate cel mai mult pentru concept, la fel, 
prin conceptele spaţiale, cel mai mult pentru judecată. 
Infinitul și finitul legate cu eternul trebuie să dea 
naștere, fiecare, cîte unui concept geamăn, căci în 
natura eternului în sine și pentru sine s-au unit deja 
acelea ale finitului și infinitului, însă astfel ca, în inte- 
riorul fiecărui concept geamăn, unul din cele două con- 
cepte să participe, în mod necesar, la natura finitului, 
celălalt la a infinitului. 

În infinit deci, forma eternului se exprimă prin două 
concepte, din care unul este în reflexia însăși, pe de o 
parte, posibilitate, iar celălalt realitate, dar amîndouă, 
unite cum sînt, dau naștere necesităţii. 

Numim aceste concepte substanță și accident. Dar 
în finitate sau în realitate, eternul se răsfrînge prin con- 
ceptele de cauză și efect, dintre care, în reflexie, acela 
este numai posibilitatea acțiunii, acesta realitatea sa, iar 
amîndouă legate, necesitatea. Însă în reflexie, între 
posibilitate și realitate pășește timpul și numai în vir- 
tutea acestui concept lucrurile durează. În necesitate, 
în sfârșit, eternul se exprimă prin conceptul determinării 
reciproce generale a lucrurilor, și aceasta este cea mai 
înaltă totalitate care se lasă cunoscută în reflexie. 

Așa cum ne-a devenit acum clar că infinitul, finitul 
și eternul, subordonate finitului sau diferenţei, apar ca 
spaţiu, iar infinitului sau unităţii relative — ca timp, 

așa este evident că această unitate, privită sub forma 
eternului, este rațiunea însăși și ca rațiune se exprimă 
în concept. 

De aici, am putea întrevedea cu ușurință unitatea și 
deosebirea celor trei științe ale aritmeticii, geometriei 
și filozofiei. 

Ar fi o muncă inutilă să dezvoltăm mai departe 
organismul rațiunii reflexive în judecata care, cu 
excepţia diferenţei determinate mai înainte a judecății 
de concept, este la fel ca în concept. 

Însă despre deducția care presupune finitul ca infinit 
ajunge să observăm că, întrucît în fiecare luată în sine 
sînt deja laolaltă posibilitatea, realitatea și necesitatea, 
orice altă diferenţiere a lor în această privință se 
mărginește numai la faptul că unitatea acestor trei, care 
se află în fiecare dintre deducții, este exprimată fie sub 
forma infinitului, fie a finitului, fie a eternului. 

Forma infinită este cea categorică, cea finită este 
cea ipotetică, cea care are cel mai mult din natura eter- 
nului este cea disjunctivă. În fiecare deducție însă, 
împotriva tuturor deosebirilor, premisa majoră, în 
relaţie cu premisa minoră, este întotdeauna categorică 
sau infinită, premisa minoră — ipotetică sau finită, iar 
concluzia — disjunctivă, unindu-le în sine și pe una și 
pe alta. 

LUCIAN: O, ce formă minunată a rațiunii! Ce plăcere 
este să aprofundezi raporturile tale, să recunoști aceeași 
amprentă a eternului, de la eșafodajul lucrurilor cor- 
porale pînă la formele raționamentului. În cunoaşterea 
ta, cercetătorul se adînceşte după ce a recunoscut în 
tine imaginea măreției şi a fericirii. În această răs- 
frîngere se mișcă stelele și aleargă pe drumul ce le-a 

fost prescris, în ea toate lucrurile sînt ceea ce ele apar, 
şi aceasta cu necesitate. Iar temeiul acestei necesități 
stă în natura adevărată a lucrurilor, al cărei secret nu 
îl cunoaște nimeni decît Dumnezeu, iar dintre oameni 
numai cei care îl recunosc. 

Bruno: Dacă vrem să cunoaștem principiile 
lucrurilor care sînt în Dumnezeu și să determinăm 
lucrurile în aparenţa lor, este important, înainte de 
toate, să știm ce aparţine reflexiei, pentru ca să nu 
pățim ca aceia care filozofează la întîmplare și resping 
la nimereală cîte ceva din ceea ce aparține feno- 
menului, luînd însă ca adevărat altele, iar prin aceasta 
desfigurează filozofia şi totodată esența divină. 

În afara Absolutului, a cărui natură nu o cunosc în, 
mod pur, ei acceptă încă multe de care au nevoie pentru 
a putea înfăptui ceea ce ei numesc filozofia lor, fără a 
separa și deosebi ceea ce este adevărat numai în 
aparenţă și ceea ce este în privința lui Dumnezeu. Unii 
chiar merg încă și mai adînc decît aparenţa și acceptă 
o materie căreia îi atribuie forma exteriorităţii reci- 
proce şi multiplicității infinite. Însă, în mod absolut 
sau cu privire la natura divină, nimic nu cade în afara 
acestei naturi înseși prin care este perfect, adică a uni- 
Gu absolute dintre unitate și opoziţie deci, într-adevăr, 
atît opoziția, cît și unitatea sînt în mod absolut iden- 
tice, așa că în ceea ce le privește pe ele însele nu există 
nicăieri separare și nicăieri reflexie. 

Alţii însă determină și lumea fenomenelor aşa ca și 
cum ea ar fi opusă naturii divine, deoarece, în ceea ce 
priveşte aceasta, ea nu este absolut nimic. Căci ceea ce 
noi numim lumea fenomenelor nu este acel finit care 
este legat de idee, într-un mod total nesensibil, cu 

infinitul, ci numai răsfrîngerea acesteia, așa cum acest 
finit există în idee. Şi întrucît, în afară de lucrurile de 
cunoscut, și ideea acestora, care este destinată cunoaș- 
terii universului în imaginea sa sensibilă este conținută 
într-un mod etern în universul în sine și pentru sine, 
ideea — care este, ce-i drept, anterioară lumii feno- 
menelor, dar fără a premerge acesteia în timp, precum 
și unor lucruri particulare străluminate — este, nu în 
funcţie de timp, ci după natura sa, lumina generală, 
care, deși este respinsă de nenumărate lucruri, și 
reflectată de fiecare potrivit cu natura lui proprie, nu 
devine ea însăși multiplă și în claritatea sa neafectată 
strînge în sine toate aceste reflexe. Însă lumea 
adevărată nu este aceea pe care particularul și-o face 
pentru sine în reflexie, și despre care își ia ideea din 
ceea ce este deasupra lui, ci focul ceresc nemișcător și 
armonios, care pluteşte în aer peste toate și le închide 
de jur împrejur pe toate. 

În cele de pînă acum am ajuns să arătăm, prietene, 
cum finitul, infinitul și eternul se subordonează finitu- 
lui în intuiţie și infinitului în gîndire. 

În raportul cunoaşterii obiective față de infinit iau 
naștere toate acele concepte prin care lucrurile sînt 
determinate în mod general și necesar și care, de aceea, 
par să anticipeze obiectele. Dar presupun că nu poți 
să crezi că lucrurile sînt determinate, independent de 
aceste concepte. 

Lucian: Nu cred aceasta cu nici un chip. 

BRUNO: Şi dacă lucrurile nu pot fi separate de aceste 
determinări, atunci ele sînt nimic, independent de 
aceste concepte. 

LUCIAN: Într-adevăr. 

BRUNO: Dar cum numești această unitate a cunoaş- 
terii obiective cu conceptul infinit al acesteia? 

LUCIAN: Știință. 

BRUNO: Lucrurile acestea vor fi deci nimic chiar și 
independent de această știință. 

LUCIAN: În întregime nimic. Ele se nasc numai prin 
știință și sînt însăși această știință. 

BRUNO: Excelent. Vezi cum părerile noastre coincid 
în toate punctele. Deci întreaga lume a fenomenelor 
este de înțeles numai din știința pură luată pentru sine. 

LUCIAN: Așa este. 

BRUNO: Din ce fel de știință însă, dintr-una care este 
în sine reală sau ea însăşi numai aparentă? 

LUCIAN: În mod necesar ultima, dacă, într-adevăr, 
opunerea cunoașterii finite și infinite și egalarea aces- 
tora ţin de fenomene. 

BRUNO: Poţi să te îndoiești de aceasta după cele de 
pînă acum? În această întreagă sferă a cunoașterii, pe 
care am descris-o în cele din urmă, care se naște prin 
aceea că în cunoaștere finitul, infinitul și etemul se 
leagă de infinit, domnește un fel de cunoaștere, în 
întregime subordonat, pe care îl vom numi al reflexiei 
sau intelectului. 

Lucian: Sînt mulțumit de aceasta. 

BRUNO: Şi oare putem socoti cunoașterile dobîndite 
din raționamente niște.adevărate cunoașteri ale rațiunii 
și nu, mai degrabă, numai ale intelectului ? 

Lucian: Firește, cea din urmă. 

BRUNO: Nu poate fi altfel. Căci, dacă pui, ce-i drept, 
în concept in-diferența, în deducție însă unitatea 
amâîndurora, atunci această unitate este una subordonată 
intelectului; căci rațiunea este într-adevăr, în toate, dar 

în intuiţie este subordonată intuiţiei, în intelect inte- 
lectului și dacă în rațiune intelectul și intuiţia sînt în 
mod absolut una, atunci în deducție ai, ce-i drept, în 
premisa majoră ceea ce corespunde intelectului, în 
premisa minoră, intuiţiei, acolo generalul, aici parti- 
cularul, acestea însă numai despărțite pentru intelect și 
chiar în concluzie unite numai pentru rațiune. 

Deci este cea mai nefericită mișcare greșită să luăm 
această rațiune subordonată intelectului ca fiind 
rațiunea însăși. 

LUCIAN: Fără îndoială. 

BRUNO: Însă cei dinaintea noastră au numit logică 
doctrina care se naște prin această subordonare a în- 
tregului intelectului față de rațiune. Dacă urmăm acest 
obicei, trebuie să considerăm logica numai ca o ştiinţă 
a intelectului ? 

LUCIAN: În mod necesar. 

BRUNO: Ce fel de speranță pot avea pentru filozofie 
aceia care o caută în logică? 

Lucian: Nici una. 

Bruno: Dar știința despre etern, care poate fi atinsă 
prin acest mod de cunoaștere, este și rămîne o 
cunoaștere intelectuală? 

LUCIAN: Asa trebuie să gîndim. 

BRUNO: După formă, în cele trei feluri ale deducţiei, 
Absolutul se desface în infinit, finit şi etern, care 
aparțin intelectului, şi în deducțţiile rațiunii care stă în 
serviciul intelectului; după materie, în suflet, lume şi 
Dumnezeu, care toate trei sînt separate unul de altul, 
fiecare este despărțit și arată că pentru intelect este 
separat, în cea mai mare măsură, ceea ce în Absolut 
este, în întregime, unit. 

Deci despre toţi cei care caută filozofia în acest fel 
de cunoaștere, care pe această cale sau în general vor 
să dovedească existența Absolutului, noi vom spune 
că încă nu au salutat nici pragul filozofiei. 

Lucian: Rezonabilă apreciere. 

BRUNO: Mai departe, întrucît considerăm că ceea ce 
cei mai mulți filozofi dinaintea noastră și aproape toți 
care se numesc acum pe sine așa au dat ca fiind al 
rațiunii ţine în realitate de sfera intelectului, noi vom 
socoti drept cea mai înaltă formă de cunoaștere una 
care pentru ei avea un loc pe care nu îl puteau atinge 
și o vom determina ca fiind una prin care găsim finitul 
și infinitul în etem şi nu eternul în finit sau infinit. 

LUCIAN: Acest argument mi se pare desăvîrşit. 

BRUNO: Ce crezi mai departe, ajunge pentru acest 
mod cel mai înalt de cunoaștere că finitul este con- 
siderat, în general, numai ca ideal — căci idealul nu 
este altceva decît infinitul însuși — sau acest mod de 
cunoaștere constă mai degrabă în aceea că nu recu- 
noaștem nimic în afara eternului și că finitul pentru 
sine îl recunoaștem la fel de puţin în sens ideal ca și 
real? 

LUCIAN: Așa reiese. 

BRUNO: Va servi, deci, pretutindeni, numelui filo- 
zofiei un idealism care, după părerea noastră, se referă 
numai la finit? 

LUCIAN: Se pare că nu. 

BRUNO: Se poate considera, în general, o oarecare 
cunoaștere ca absolut adevărată, ca una care determină 
lucrurile așa cum sînt ele determinate în acea cea mai 
înaltă in-diferenţă a idealului și a realului? 

LUCIAN: Imposibil. 

BRUNO: Tot ceea ce, prietene, noi numim real în 
lucruri este așa numai pentru că ia parte la esența 
absolută, dar copiile nu reprezintă esența absolută în 
totala in-diferență în afară de Una în care toate ajung 
la aceeași unitate a gîndirii și a existenţei ca și în 
Absolut; aceasta e rațiunea, care, întrucît se cunoaște 
pe ea însăși în mod general și absolut, și pune ca 
materie și formă a oricărui lucru in-diferenţa care este 
în Absolut, cunoaște, singură, în mod nemijlocit, tot 
ceea ce e divin. Însă cine nu poate părăsi reflectările 
nu va ajunge niciodată la intuiţia unității nemișcătoare 
a rațiunii. 

Căci acel rege și tată al tuturor lucrurilor trăiește, 
în eternă fericire, în afara oricărei contradicții, sigur 
și de neatins în unitatea sa, ca într-o cetate de care nu 
te poți apropia. Interiorul unei asemenea naturi, care 
în sine nu este nici gîndire nici existență, ci unitatea 
acestora, îl poate simți, întrucîtva, numai acela care, 
mai mult sau mai puțin, ia parte la aceasta. Însă acest 
secret interior al esenței sale de a nu conţine în sine 
însuși nimic din vreo gîndire și nici din vreo existență, 
ci de a fi unitatea acestora, care se află deasupra 
amîndurora, fără ca vreuna să-l poată afecta, se dez- 
văluie în natura lucrurilor finite; căci în reflexie forma 
se desparte în ideal și real, nu ca și cum mai înainte 
realul ar fi fost în ideal, ci pentru ca să-l cunoaștem 
ca acela care este numai unitatea acestora, fără să fie 
chiar acestea. 

Conform cu aceasta a cunoaște eternul înseamnă să 
înțelegem că în lucruri existența și gîndirea sînt unite 
numai prin esenţa lor, nu însă să admitem că conceptul 
este efectul lucrurilor sau că lucrul este efectul con- 

ceptelor. Aceasta este cea mai mare îndepărtare de 
adevăr. Căci lucrul și conceptul sînt una nu printr-o 
legătură de la cauză la efect ci, considerate în reali- 
tate, sînt numai diferite perspective asupra unuia și 
aceluiași Absolut; căci nu există nimic care să nu fie 
exprimat, în mod finit și infinit, în etern. 

Cu toate acestea este greu să exprimi prin cuvinte 
muritoare natura acestui etern în sine și pentru sine, 
fiindcă limba o luăm din imagini și este creată de către 
intelect. Căci dacă așa se pare că noi numim, pe bună 
dreptate, ceea ce nu are nici o contradicţie pentru sine 
sau în sine, ci le are pe toate numai sub sine, drept 
Unul, care este aici, atunci urmează că tocmai această 
existență nu stă în opoziţie nici cu ceea ce, în orice 
altă privinţă, determinăm drept caracterul formal al 
existenței, deci cunoașterea; căci de natura Absolu- 
tului aparţine și aceea că în ea forma este esenţa iar 
esenţa forma; dacă Absolutul este, după forma sa, în 
rațiune o cunoaștere absolută, atunci se exprimă în ea 
și după esenţa sa și, în felul acesta, în ceea ce privește 
Absolutul nu rămîne nici o existență care să poată fi 
opusă unei cunoașteri; iar dacă am vrea să determinăm 
Absolutul ca o cunoaștere absolută, atunci nu am 
putea-o face în sensul că această cunoaştere absolută 
o opunem existenţei, căci adevărata existență, consi- 
derată în mod absolut, există numai în idee, în schimb 
ideea este însăși substanţa și existența. 

Însă ca in-diferenţă a cunoaşterii şi a existenţei, 
Absolutul poate fi determinat numai în raport cu 
rațiunea, căci numai în rațiune cunoașterea și existența 
pot fi opuse una alteia. 

Cel mai departe însă de ideea Absolutului ar fi cel 
care ar vrea să determine natura lui prin conceptul de 
activitate, pentru ca să nu-l determine ca existență. 

Căci orice opoziție dintre activitate și existență este 
numai în lumea imaginilor, prin aceea că, făcînd 
abstracţie de eternul pur și simplu în întregime în sine 
și pentru sine, unitatea interioară a acestei esențe a 
Absolutului nu o găsim nici în finit și nici în infinit, 
ci în amîndouă, cu necesitate în același fel, pentru ca, 
în reflexie, din unirea celor două, a lumii finite cu 
lumea infinită, să se nască din nou unitatea ca univers. 

Dar Absolutul nu se poate reflecta nici în finit și 
nici în infinit fără ca în fiecare dintre ele să-și exprime 
întreaga perfecțiune a existenței sale, și unitatea fini- 
tului cu infinitul reflectîndu-se în finit apare ca exis- 
tentă, în infinit însă ca activitate; aceeași unitate însă 
nu apare în Absolut nici ca existență și nici ca activi- 
tate, nici sub forma finitului și nici sub forma infini- 
tului, ci a eternului. 

Căci în Absolut totul este absolut deci, dacă 
perfecțiunea existenţei sale apare în real ca o existență 
infinită, în ideal ca o cunoaștere infinită, atunci atît 
existenţa cît și gîndirea sînt absolute în Absolut, și 
fiecare fiind absolută, nici una nu are o opoziție în 
afară de sine, în cealaltă, ci cunoașterea absolută este 
absoluta existență, absoluta existență este absoluta 
cunoaștere. 

Mai departe, deoarece nelimitarea existenței eteme 
se reflectă în același fel în finit și în infinit, cele două 
lumi în care fenomenul se desface și se desfășoară tre- 
buie să conţină același lucru, căci ele sînt una, deci 

ceea ce se exprimă în finit sau în existenţă trebuie să 
se exprime și în infinit sau în activitate. 

Ceea ce tu vezi exprimîndu-se în lumea reală sau 
naturală ca greutate, în cea ideală se exprimă ca in- 
tuiție, sau ceea ce în lucruri, datorită separării genera- 
lului de particular, apare determinat ca unitate relativă 
și ca opoziţie relativă, în gîndire însă, drept concept și 
drept determinînd judecata, este unul și același; nici 
idealul ca atare nu este cauza unei determinări în real 
și nici realul cauza unei determinări în ideal; nici una 
nu are o valoare mai mare decît cealaltă, nici una nu 
poate fi înțeleasă din cealaltă, după cum nici uneia nu-i 
revine demnitatea de a fi principiu, ci amîndouă, atît 
cunoașterea cât și existența, sînt numai reflexe diferite 
ale unuia și aceluiași Absolut. 

Deci opoziţia dintre general și particular, care constă 
deopotrivă în lucruri și în cunoaștere, se întemeiază 
pe o asemenea unitate care, în realitate sau în sine, nu 
este nici existență și nici cunoaștere, ci amîndouă, 
gîndite în opoziţia lor. 

Acolo însă unde în oricare dintre ele în parte, fie în 
real fie în ideal, se constituie unitatea absolută între 
cele puse în opoziţie, acolo, în real și în ideal, se ex- 
primă nemijlocit in-diferența cunoașterii și existenţei, 
a formei și a esenței. 

Reflectată în ideal sau în gîndire, acea unitate eternă 
a finitului şi a infinitului apare extinsă în timpul fără 
început și fără sfîrşit, în real sau în finit ea se repre- 
zintă, în mod nemijlocit și necesar, desăvîrșită ca uni- 
tate, şi este spațiu; deși numai în real ea apare totuși 
ca cea mai înaltă unitate a cunoașterii cu existența. 
Căci dacă, pe de o parte, spațiul apare ca supremă 


138 


claritate și liniște, ca cea mai înaltă existență care se 
întemeiază și se desăvîrșește în ea însăși și nu iese și 
nu activează în afară de sine, este însă, pe de altă parte, 
intuiție absolută și, totodată, cea mai înaltă idealitate 
și, în măsura în care îl considerăm din punct de vedere 
subiectiv sau obiectiv, întrucît în ceea ce îl priveşte 
opoziţia acestora se strînge în întregime, este cea mai 
înaltă in-diferenţă a activităţii și existenţei înseși. 

Altfel, în fiecare lucru activitatea și existența se 
comportă ca sufletul și trupul; de aceea, nici cunoaște- 
rea absolută, deși există din eternitate în Dumnezeu și 
este chiar Dumnezeu, nu poate fi gîndită ca activitate. 
Căci sufletul și trupul — deci și activitatea și existența 
— sînt numai forme care nu se află în cunoașterea abso- 
lută, ci sînt numai subordonate; și cum esența Absolu- 
tului reflectată în existență nu este altceva decît corpul 
infinit al universului, la fel, reflectată în gîndire sau 
în activitate, ea este cunoașterea infinită, sufletul infinit 
al lumii, în Absolut însă nici activitatea nu se poate 
comporta ca activitate și nici existenţa ca existență. 

De aceea, cine vrea să se apropie oarecum de natura 
supremei perfecțiuni trebuie să găsească expresia 
pentru o activitate, care este atît de liniștită ca cea mai 
adîncă linişte, şi pentru o liniște, care este atît de activă 
ca cea mai înaltă activitate. 

La fel de puțin suficientă este imaginea finitului, 
infinitului și eternului, fie că le cunoaștem în real, fie 
în ideal şi cine nu le zărește în etern nu va vedea 
niciodată adevărul în sine și pentru sine. 

Separarea celor două lumi — a celei care exprimă 
în finit întreaga esență a Absolutului și a celei care o 

exprimă în infinit — este și cea dintre principiul divin 
şi principiul natural al lucrurilor. Căci acesta apare ca 
pasiv, iar celălalt ca activ. Astfel, materia aparţine, de 
exemplu, din cauza naturii ei pasive și receptive, prin- 
cipiului natural, pe cînd lumina pare a fi, datorită na- 
turii ei creatoare și active, de esenţă divină. 

Însuși particularul care, prin modul său de a fi în 
lumea subordonată finitului sau în lumea subordonată 
infinitului, exprimă, în cel mai nemijlocit mod, natura 
Absolutului, poate fi conceput, la fel de puţin ca și Abso- 
lutul, numai ca existență sau numai ca activitate. 

Unde numai sufletul și trupul sînt puse ca identice 
într-un lucru, este în el o amprentă a ideii și, așa cum 
în Absolut ideea însăși este și existenţa și esenţa, la 
fel în aceea, în amprentă, forma este și substanță, iar 
substanţa și formă. 

Între lucrurile reale, organismul este de un aseme- 
nea fel, iar între cele ideale el este din acelea pe care 
arta le produce şi care sînt frumoase35, întrucît acela 
leagă lumina sau ideea eternă exprimată în finit, iar 
aceasta leagă lumina acelei lumini sau ideea etemă 
exprimată în infinit cu materia, în acelaşi mod ca prin- 
cipiul divin cu principiul natural. Numai că organismul, 
deoarece apare cu necesitate ca un lucru particular, are 
cu unitatea absolută o asemenea relaţie ca și corpurile, 
fiind grele, și anume relaţia de diferență. În forma 
organismului deci, activitatea și existența sînt puse 
întotdeauna ca egale, astfel că activul este și existentul 
și existentul este şi activul însă, întrucît organismul 
este singular, identitatea nu provine din el însuși, ci 
este produsă de acea unitate la care el se raportează 
pe sine însuși ca la propriul său temei. De aceea, în 

organism existența și activitatea apar unite nu în cea 
mai înaltă liniște din cea mai înaltă activitate, ci numai 
în activitate ca ceva de mijloc sau comun între existent 
și activ. 

Însă acea lume, în care existența pare să fie pusă prin 
activitate iar finitul prin infinit, va fi opusă naturii, 
unde mai degrabă activitatea este în existență și prin 
existență, şi natura este tratată ca lume a lui Dumnezeu 
și, totodată, ca cetate a lui Dumnezeu pe care a clădit-o 
libertatea. 

Prin această opoziție oamenii au învățat să vadă 
natura în afara lui Dumnezeu, pe Dumnezeu în afara 
naturii și, scoțînd-o pe aceasta de sub sfînta necesi- 
tate, au subordonat-o necesităţii nesfinte pe care au 
numit-o necesitate mecanică și au făcut tocmai astfel 
din lumea ideală locul de acţiune al unei libertăţi ce nu 
are legi. În același timp, determinînd natura ca pe o 
existență numai pasivă, au crezut că și-au cîştigat 
dreptul ca pe Dumnezeu, pe care l-au ridicat deasupra 
naturii ca activitate pură, să-l determine numai ca 
actuozitate, ca și cum nu ar depinde unul din aceste 
concepte de celălalt şi nici unul nu ar avea adevăr 
pentru sine 2 

Însă dacă le spunem că natura nu este în afara lui 
Dumnezeu ci în Dumnezeu, atunci ei înțeleg prin 
aceasta tocmai natura subordonată lui Dumnezeu şi 
lipsită de viață datorită separării de Dumnezeu, ca şi 
cum aceasta ar exista în general și în sine sau ar fi 
altceva decît creaţia lor înșiși. 

Dar partea liberă a lumii este la fel de puţin ca și 
cea naturală ceva separat de cea în care amîndouă sînt, 
în definitiv, nu atît una cît mai degrabă neseparate una 

de cealaltă. Însă este imposibil ca ele să fie acolo unde 
amîndouă sînt una, prin ceea ce ele sînt în afara unității, 
deci una prin necesitate și cealaltă prin libertate. 

Cea mai înaltă putere sau adevăratul Dumnezeu este 
acela în afara căruia natura nu este nimic, după cum 
adevărata natură este aceea care nu este nimic în afara 
lui Dumnezeu. 

A cunoaște nemijlocit și suprasensibil acea sfîntă 
unitate, în care Dumnezeu este neseparat de natură și 
pe care în viață o probăm ca destin, constituie con- 
sacrarea supremei beatitudini pe care o găsim numai 
în contemplarea celui mai desăvârșit. 

Promisiunea pe care v-am făcut-o, în general, atîta 
cît sînt capabil, de a descoperi temeiul adevăratei filo- 
zofii, cred că am îndeplinit-o și am arătat în diferite- 
le forme, întotdeauna, acel Unu care este obiectul 
filozofiei. 

În continuare, trebuie să căutați voi înșivă cum se 
poate construi mai departe pe acest temei și duce la 
cea mai înaltă dezvoltare germenele divin al filozofiei, 
și care credeţi că este forma care se potrivește unei 
asemenea doctrine. 

ANSELMO: O, extraordinarule, mi se pare foarte mult 
că noi avem a ne ocupa cu forma; căci, deși — în defi- 
nitiv — ceea ce face ca arta să fie artă și ştiinţa să fie 
știință și să se deosebească de pasiune nu este numai 
să cunoască ceea ce este mai înalt, în general, ci ceea 
ce îl reprezintă, asemănător naturii în trăsăturile sale 
care durează și rămîn cu o fermitate şi cu o claritate 
neschimbată, totuși mai ales materia a ceea ce este mai 
nobil și mai maiestuos, din care e făcută filozofia, nu 
este, atîta timp cît este lipsită de formă și înfățișare, sus- 

trasă învechirii şi probabil este nevoie ca formele mai 
imperfecte să dispară; însă materia nobilă care era 
legată de ele, după ce a fost eliberată de ele, trebuie să 
fie amestecată cu materia generală, înlocuită cu cea 
nenobilă, volatilizată și, în cele din urmă, făcută total 
de nerecunoscut, pentru a invita la forme mai durabile 
și mai puțin schimbătoare. 

Materia filozofiei nu a părut niciodată a fi atît de 
supusă schimbării ca în epoca noastră în care cu cea 
mai puternică neliniște se tinde către neschimbător. 
Căci, în timp ce unii găsesc aceasta în materia cea mai 
inseparabilă și mai simplă, există alţii la care ea se 
transformă în apă, la alţii însă, în nisip arid, iar la alții 
devine mereu mai fluidă, transparentă și totodată mai 
asemănătoare cu aerul. 

De aceea nu este de mirare dacă cei mai mulți con- 
sideră filozofia capabilă numai de apariții meteoritice, 
și chiar și formele cele mai mari în care ea se mani- 
festă împărtășesc soarta pe care o au cometele pentru 
popor, care le socotește nu dintre operele durabile și 
eteme ale naturii, ci dintre fenomenele trecătoare ale 
unor exalaţii de foc. i 

De aceea, cei mai mulți aproape că acceptă că pot 
exista diferite filozofii, și aproape toți cei care în gene- 
ral se străduiesc să filozofeze au cu necesitate filozofia 
lor proprie. Greutatea timpului îi apasă pe toți, ei sînt 
înlănțuiţi de același inel și merg doar atît de departe cît 
le permite lanţul, iar cei care vor să se îndepărteze cel 
mai mult cad, de regulă, înapoi cel mai adînc. 

Considerînd lucrurile mai exact, ei suferă cu toții de 
același rău, anume că nu dispun decît de un singur 
mod de cunoaștere, care conchide de la efect la cauză. 

După ce se conduc numai după intelectul aservit 
rațiunii și cred că au dovedit cu aceasta că raţiunea 
însăși se încurcă doar în inevitabile raționamente 
greşite și inutile contradicții, se simt îndreptățiți să facă 
filozofie din însăși teama lor față de rațiune. Iar dacă 
vor să treacă dincolo de aceste îngrădiri, nu se îngrozesc 
de nimic atît de mult ca de Absolut și de cunoașterea 
categorică şi apodictică. Ei nu pot face nici un pas fără 
să pornească de la finit şi să conchidă, din acesta, așa 
cum se nimereşte, dacă ar putea ajunge la ceva care 
există pur si simplu şi prin sine însuși. Orice pun ca 
Absolut, o fac cu necesitate si întotdeauna cu ceva 
opus, astfel ca acesta să nu devină Absolut. Între 
lucrurile afirmate și opusul lor nu există pe de altă 
parte nimic altceva decît relația de la cauză la efect și 
sub toate formele se repetă Un Început, O Strădanie de 
a nu permite unitatea a ceea ce au despărțit prin rațiune 
şi de a face filozofie însăși din dezbinarea înnăscută și 
de neînvins a naturii lor. 

Acestea sînt însă valabile numai pentru plebea care 
filozofează acum. Dar chiar și acel bine pe care această 
epocă l-a adus, și care este considerat drept suprem s-a 
transformat în pură negativitate în reprezentarea și în 
înțelegerea celor mai mulți. Ei ar explica finitul în în- 
tregime prin formă, dacă eternul nu ar respinge cu în- 
dărătnicie materia. Filozofia lor constă în a dovedi că 
ceea ce într-adevăr nu este nimic, lumea simţurilor, chiar 
nu este în realitate nimic, iar această filozofie, categorică 
numai în opoziție cu nimicul, o numesc idealism. 

Marile și adevăratele forme însă au dispărut mai 
mult sau mai puțin. Materia filozofiei este de natură 
indecompozabilă și în orice formă a sa există numai 

atîta adevăr și dreptate cît are ea în sine din acest de 
nedescompus. După cum însă acel unic centru de greu- 
tate al pămîntului poate fi privit din patru laturi diferite 
și acea O materie originară se prezintă sub forma a 
patru metale la fel de nobile și indivizibile, tot așa acel 
caracter al rațiunii de a fi de nedescompus se mani- 
festă, de preferință, sub patru forme care desemnează, 
totodată, cele patru domenii ale filozofiei; căci lumii 
din apus pare să-i aparțină, într-adevăr, ceea ce ai noștri 
au numit materialism, celei din răsărit, intelectualismul, 
celei din sud îi putem atribui realismul şi celei din 
nord, idealismul. Însă scopul celei mai mari strădanii 
este de a recunoaște, în puritatea și soliditatea sa, Meta- 
lul Unic al filozofiei, care este același în toate. Mi se 
pare însă important să cunoască aceste forme speci- 
fice și destinul lor acela care vrea să se ridice deasupra 
lor şi să fie ceva plăcut pentru acela care s-a ridicat dea- 
supra. De aceea, dacă vă place, părerea mea este că 
Alexander ar trebui să cerceteze istoria acelei filozofii 
care recunoaște principiul etern și divin în materie, eu, 
dimpotrivă, să fac publică esenţa acelei doctrine care 
dezvăluie lumea intelectuală, iar Lucian și cu tine, 
Bruno, să luaţi în considerare opoziţia dintre idealism 
și realism. 

Căci mi se pare că am arcui în modul cel mai 
desăvîrșit edificiul discuţiei noastre dacă am arăta cum 
o singură idee, despre care noi am învăţat să o pre- 
supunem și o căutăm, înainte de toate, în filozofie, stă 
la baza tuturor formelor rațiunii, care se formează pe 
sine în filozofie, şi a manifestărilor sale atît de diferite. 

ALEXANDER: Cît privește soarta acelei doctrine* *** 
care şi-a primit numele de la materie, prieteni, m-aș 

putea exprima pe scurt că ea nu a fost alta decît cea de 
care a avut parte, în decursul timpului, orice altă doc- 
trină speculativă și că în declinul filozofiei aceasta și 
l-a găsit pe al ei propriu. Căci din ceea ce ne-au 
transmis anticii cu privire la înțelesul acestei doctrine, 
este suficient să reținem că ea a purtat în sine germenii, 
mai mult sau mai puțin dezvoltați, ai celei mai înalte 
speculații. 

Insă adevărata idee a materiei a fost pierdută de 
timpuriu şi, în fiecare epocă, a fost cunoscută numai 
de puțini. 

Ea este unitatea însăşi a principiului divin cu cel 
natural, deci de-a dreptul simplă, neschimbătoare, 
eternă. 

Însă cei de mai tîrziu și deja Platon au înţeles prin 
materie numai subiectul pur al lucrurilor naturale și 
schimbătoare, dar aceasta nu este defel ceva care să 
poată fi făcut principiu; după întemeietorii acestei doc- 
trine, ceea ce numim materie este acel Unu care se 
ridică deasupra tuturor contradicțiilor şi în care pentru 
prima oară apar deosebirea și opoziția a ceea ce este 
natural și ceea ce este divin în lucruri. 

Într-o epocă mai tîrzie, materia a fost schimbată cu 
corpurile și ceea ce după natura sa este alterabil și 
trecător a fost amestecat cu nealterabilul și netrecătorul. 

După ce s-a ajuns atît de departe, a fost ușor ca 
masa brută și anorganică să fie luată drept materia 
adevărată, originară. Însă ideea materiei nu rezidă acolo 
unde organicul și anorganicul s-au separat deja, ci în 
aceea unde sînt împreună și una. Dar tocmai de aceea 
acest punct nu este de zărit cu ochii simțurilor, ci 
numai cu ochii rațiunii. 

Felul în care din această unitate au provenit toate 
lucrurile trebuie imaginat în următorul mod. 

Materia în sine nu are nici o diversitate. Ea conține 
toate lucrurile, însă tocmai din cauza aceasta fără nici 
o deosebire, neseparate, oarecum ca o posibilitate 
infinită, închisă în sine. Aceea, prin care toate lucrurile 
sînt una, este tocmai materia însăși, iar aceea, prin care 
ele se deosebesc și în care fiecare este deosebit de 
celălalt, este forma. Dar toate formele sînt trecătoare, 
nu eterne; eternă însă şi neschimbătoare, identică cu 
materia însăși este forma tuturor formelor, forma 
necesară și primă, care, întrucît este forma tuturor 
formelor, nu este, pe de altă parte, asemănătoare sau 
identică cu nici o formă specifică, ci trebuie să fie 
infinită, neschimbătoare și, tocmai prin aceasta, 
identică cu materia. Însă nici o formă nu este exclusă 
din ea, astfel că este infinit de rodnică în forme, pe 
cînd materia este pentru ea însăși săracă; de aceea 
anticii, făcînd ca Eros să se nască din bogăţie şi sărăcie, 
lăsînd ca prin acesta să se formeze lumea, au părut să 
indice cu aceasta relația materiei cu forma originară. 

Pentru ea se află deci în materie posibilitatea infinită 
a tuturor formelor și înfățișărilor, însă materia, care este 
remarcabilă tocmai prin sărăcia sa, este la fel de sufi- 
cientă pentru toate formele și, cum în ceea ce privește 
suprema perfecțiune posibilitatea și realitatea sînt una, 
în mod atemporal, și în forma formelor se exprimă, 
dintotdeauna, toate formele și, în această privință, în 
orice timp, sau, mai curînd, în afară de orice timp, 
toate formele sînt şi reale. 

Deci, prin forma tuturor formelor, Absolutul poate 
fi orice, prin esență el este totul. Lucrurile finite ca 

atare sînt, într-adevăr, în orice moment ceea ce pot să 
fie în acest moment, nu însă ceea ce ar putea să fie 
după esența lor. Căci esenţa este în toate întotdeauna 
infinită, de aceea lucrurile finite sînt acelea în care 
forma si esența se deosebesc, aceea fiind finită, aceasta 
infinită. Aceea însă, în care esenţa și forma sînt pur și 
simplu una este, întotdeauna, ceea ce trebuie să fie 
(oricînd și deodată), fără deosebire de timp, iar așa 
ceva poate să fie numai Unul. 

Prin această deosebire, existenţa lucrurilor particu- 
lare va fi una temporală, căci dacă cu o parte a naturii 
lor sînt infinite, cu cealaltă sînt finite şi aşa se face că 
o parte a lor conţine posibilitatea infinită a tot ceea ce 
se află în substanţa lor ca potență, iar cealaltă parte a 
lor, în mod necesar și întotdeauna, numai o parte din 
această posibilitate, prin care forma și esența sînt 
diferite; deci finitul din ele este numai în infinit 
adecvat esenței lor. Însă acest, finit infinit este timpul 
din care infinitul lucrurilor conține posibilitatea și prin- 
cipiul, iar finitul lor, realitatea. 

În felul acesta, Absolutul, deoarece este pentru sine 
o unitate absolută, pur și simplu simplă, fără nici o 
multitudine, trece în fenomen într-o absolută unitate a 
multitudinii, într-o totalitate închisă, pe care noi o 
numim univers. Așa, totalitatea este unitate și unitatea 
este totalitate, ele nu se deosebesc una de alta, ci sînt 
identice. 

Însă pentru ca acea formă a tuturor formelor — pe 
care noi, ce-i drept, laolaltă cu alții, am putea-o numi 
viața și sufletul lumii — să nu fie gîndită de către 
cineva ca suflet, care se opune materiei ca trup, trebuie 
să observăm că materia nu este trupul, ci aceea în care 

există trupul și sufletul. Căci trupul este cu necesitate 
muritor și trecător, esența însă nemuritoare şi 
netrecătoare. Dar acea formă a formelor, considerată 
în mod absolut, nu se opune materiei, ci este una cu ea; 
însă presupune în relația sa cu unul, fiindcă acesta 
niciodată nu este în întregime ceea ce ar putea să fie, 
cu necesitate și, întotdeauna, o opoziţie, care este aceea 
dintre infinit și finit, și aceasta însăşi este opoziția 
dintre suflet și trup. 

Deci chiar sufletul și trupul sînt cuprinse în această 
formă a formelor, aceasta însă care, întrucît este simplă, 
poate fi totul și tocmai întrucît este totul, nu poate fi 
nimic în special, este deci pur şi simplu una cu esența. 
Sufletul ca atare este deci, în mod necesar, subordonat 
materiei și în această subordonare este opus trupului. 

În felul acesta, după cum s-a explicat, toate formele 
sînt născute deodată cu materia, iar în toate lucrurile 
forma și materia sînt cu necesitate Un Lucru. Unii, 
care după ce au văzut cum în toate lucrurile materia și 
forma se caută, au exprimat aceasta metaforic astfel: 
materia rîvneşte forma în același fel în care femeia 
pofteşte bărbatul și îi este arzător devotată; dar alţii, 
întrucît materia și forma considerate în mod absolut 
sînt în întregime de nedeosebit — materia însă, în 
măsura în care se exprimă infinit și devine trup, apare 
ca receptivă faţă de diferență, în infinit însă, sau în 
măsura în care devine suflet, apare ca unitate — au 
desemnat, după exemplul pitagoreicilor, care au numit 
monada tatăl iar diada mama numerelor, forma ca tată 
iar materia ca mamă a lucrurilor. Acel punct însă, în 
care materia și forma sînt pe deplin una, iar sufletul și 

trupul sînt de nedeosebit în această formă însăși, se 
află deasupra tuturor fenomenelor. 

După ce am ajuns odată la cunoașterea modului 
cum se pot separa în materie sufletul și trupul, putem 
înțelege în continuare că progresul acestei opoziții nu 
are nici o limită; indiferent la ce calitate aleasă pot 
ajunge în ea sufletul și trupul, această dezvoltare are 
totuși loc numai în cadrul principiilor atotcuprinzătoare 
și eterne ale materiei. 

Există O singură lumină care strălucește în toate și 
O forță de gravitație care aici învață trupurile să umple 
spațiul, acolo dau trăinicie și existență lucrurilor cărora 
gîndirea le-a dat naștere. Una este ziua materiei, alta 
este noaptea ei. Pe cît de infinită este ziua ei, pe atît 
de infinită este și noaptea ei. În această viață generală 
nici o formă nu se naște în mod exterior, ci numai prin 
arta interioară, vie, nedespărțită de opera sa. Există O 
singură soartă, O viață, O moarte a tuturor lucrurilor, 
nimic nu iese din comun față de celălalt; există numai 
O lume, O plantă și toate cîte există nu sînt decît frun- 
zele, florile şi fructele acesteia, toate se deosebesc 
numai gradual, nu după esenţa lor, există numai Un 
univers din al cărui punct de vedere toate sînt maies- 
tuoase, reale, divine și frumoase și, luat în sine, acest 
univers este necreat, etern, identic cu unitatea însăși, 
născut o dată cu ea şi la fel de neveştejit ca ea. 

Întrucît în orice timp el este întreg, perfect, realitatea 
corespunde în el cu posibilitatea, iar nicăieri nu-s nici 
o lipsă, nici o ruptură, nu există nimic care l-ar putea 
smulge din liniștea lui nemuritoare. Trăieşte o existență 
neschimbătoare, permanent identică cu sine. Orice 
activitate şi mișcare sînt numai un mod de a considera 

particularul și, ca atare, numai o continuare a existenței 
absolute, provenind în mod nemijlocit din liniştea sa 
cea mai adîncă. 

Se poate mișca numai puțin, căci orice spaţiu şi 
orice timp în care ar trebui să se miște se află în el, însă 
el însuși nu este cuprins în nici un timp și în nici un 
spaţiu și la fel de puțin îşi poate schimba alcătuirea sa 
interioară; căci și toate schimbările formelor, înnobi- 
larea ca și degradarea lor, se petrec numai luînd în 
considerare particularul; dacă am putea să-l vedem 
însă în întregul lui, ar arăta ochilor noștri, încîntați şi 
fermecaţi, o față neschimbător senină, egală cu ea 
însăși. 

Dar despre schimbarea care privește ceea ce este 
netrecător nu putem spune că a început și nici că nu a 
început. Căci schimbarea este dependentă de etern nu 
după timp, ci după natura sa. Ea este deci finită nu 
după timp, ci după conceptul ei, ceea ce înseamnă că 
este etern finită. Acestui finit însă nu poate niciodată 
să-i corespundă un timp, la fel de puţin unul care a 
început, cît și unul care nu a început. 

Timpul însă, care le-a distrus pe toate și acea vîrstă 
specială a lumii care i-a învățat pe oameni să separe 
finitul de infinit, trupul de suflet, naturalul de divin, și 
pe amîndouă să le exileze în două lumi total diferite, 
a devorat această doctrină în mormîntul general al 
naturii şi în moartea tuturor științelor. 

După ce mai întîi s-a omorît materia și copia crudă 
a fost pusă în locul esenței, s-a ajuns, mai departe, ca de 
la sine, la părerea că toate formele sînt imprimate din 
exterior materiei: dar dacă formele sînt numai exterioare 
și în afara lor nu este nimic netrecător, atunci ele trebuie 
să fie determinate în mod neschimbător; în felul acesta, 

a fost distrusă unitatea interioară, înrudirea tuturor 
lucrurilor, lumea s-a fărîmițat într-o droaie de deosebiri 
stabile, pînă cînd din aceasta s-a format reprezentarea 
generală după care întregul viu este asemănător unui 
rezervor sau unei încăperi de locuit, în care lucrurile 
sînt puse astfel încît nu iau parte unul la celălalt și fără 
ca unul să trăiască sau să acţioneze în celălalt. 

Orice început al materiei fiind privat de viață, s-a 
decis că moartea constituie principiul iar viața numai 
ceva derivat. 

După ce materia a fost supusă morții, nu le-a rămas 
nimic decît să facă din lumină — acest spirit general 
al naturii, formă a tuturor formelor — o existență cor- 
porală identică și să o desfacă mecanic, la fel cu toate 
celelalte, pentru a exila și ultimul martor al vieţii; 
întrucît în felul acesta viața s-a stins în toate organele 
întregului şi chiar și fenomenele vii ale corpurilor între 
ele au fost conduse înapoi la mișcări moarte, nu a mai 
rămas decît cel mai înalt și ultim vîrf, şi anume încer- 
carea ca această natură moartă pînă în interioritatea sa 
cea mai intimă să fie întoarsă mecanic iarăși la viață; 
această strădanie s-a numit materialism în timpurile 
care au urmat, şi dacă demențţa sa nu a fost capabilă 
nici măcar să-i conducă înapoi la izvoarele originare 
pe aceia care au recunoscut-o ci, mai degrabă, a folosit 
să confirme, mai departe, moartea materiei și s-o pună 
în afara oricărei îndoieli, atunci materialismul a adus 
în faţă în locul acesteia o brutalitate a reprezentării 
despre natură și esența sa, în raport cu care chiar și 
acele popoare, altfel numite barbare, care se închinau 
la soare, stele, lumină, animale sau diverse corpuri 
fizice, devin onorabile. 

Însă întrucît viața poate fugi în întregime din ideile 
oamenilor la fel de puţin ca din universul însuși și 
numai formele sale se transformă, ea s-a refugiat, nemij- 
locit, din natură într-o lume în aparență diferită și, 
astfel, s-a ridicat nemijlocit, din declinul acestei filozofii, 
o viață nouă a străvechii doctrine a lumii intelectuale. 

ANSELMO: Nu pe nedrept, prietene*****, ai slăvit 
vîrsta înaintată a acelei doctrine după care toate 
lucrurile din univers își primesc existența numai prin 
participarea și ocazionarea unor asemenea naturi care 
sînt mai desăvîrşite și împlinite decît ele însele. Şi este 
motivat să vrea să ajungă cineva, care gîndeşte că 
cunoașterea lucrurilor eterne există numai în zei, la 
părerea că ea provine din acele timpuri în care muri- 
torii și zeii erau în relaţii; originea acestei cunoașteri 
și răspîndirea sa inițială nu au fost despărțite nici de 
adorarea zeilor şi nici de viața stin ce corespunde 
cunoașterii zeilor. 

Întreită este deci, o prietene, scara esenței. Prima este 
treapta celor aparente, care în sine nu sînt reale și inde- 
pendente de unităţile care ocupă treapta a doua. Fiecare 
dintre acestea este numai oglinda vie a lumii originare. 
Însă aceasta este singura reală. 

Deci orice existență reală este numai în conceptele 
eterne sau în ideile lucrurilor. Însă absolut real este 
doar un asemenea model originar care nu este numai 
prototip și nu îşi are sau își produce opusul în afară de 
sine într-un altceva, ci care unește, în același timp, pro- 
totipul și contratipul, într-un asemenea mod, că fiecare 
dintre existențele derivate din el, deși numai cu o 
desăvîrşire limitată, își ia, în mod nemijlocit, din el 

unitatea și opusul, din prototip sufletul, iar din contra- 
tipul său corpul. 

Însă contratipul, deoarece apare în mod necesar ca 
finit, este exprimat, în mod infinit, în aceea în care stă 
din eternitate împreună cu prototipul, fără prejudicierea 
finitudinii sale. 

Deci ideea sau unitatea absolută este neschim- 
bătorul, nesupus nici unei durate, substanța, conside- 
rată pur și simplu, şi din aceasta noi trebuie să vedem 
numai răsfrîngerea în ceea ce, în general, se numeşte 
substanță. 

Unităţile sînt însă lucruri derivate din idei; căci dacă 
noi vedem în ele substanța, și aceasta așa cum este în 
sine, atunci acestea sînt ideile însele, dar dacă vedem 
în ele ceea ce le individualizează sau le separă de uni- 
tate, iar substanţa o considerăm ca ceea ce este real în 
cele de mai înainte, atunci substanța rămîne și în 
aparenţă fidelă naturii neschimbătorului, la fel cu sub- 
stanța corporală care, oricît i s-ar schimba forma în 
sine, nu se schimbă, nici nu creşte și nici nu scade; 
ceea ce individualizează unităţile este în mod necesar 
schimbător, fără statornicie și muritor. 

Deci dacă în idee este o unitate infinită a lumii pro- 
totipale și a lumii reale, atunci unitatea copiată se naște 
din ea, dacă un concept scoate din bogăţia infinită a 
lumii contratipale un particular, la care se referă şi, în 
cazul acesta, se raportează la el precum sufletul la trup. 
Şi, cu cît mai mare este acea parte astfel luată a lumii 
contratipale și cu cît mai mult intuim în ea universul, 
cu atît mai mult se apropie de natura prototipului con- 
tratipul care este finit și cu atît mai mult se apropie 
unitatea de perfecțiunea ideii sau a substanţei. 

Însă ceea ce se comportă ca un contratip are întot- 
deauna și cu necesitate o natură determinabilă, acela 
însă căruia îi corespunde aceasta, o natură determi- 
nantă. Întrucît în ideea tuturor ideilor amîndouă sînt 
pur și simplu una și ea însăşi este viaţa vieții, activi- 
tatea tuturor activităților (căci numai fiindcă ea este 
activitatea însăşi nu se poate spune despre ea că 
activează), putem considera că în ea natura deter- 
minabilă este voința, iar natura determinantă este 
gîndirea. 

Astfel că, deoarece în fiecare lucru este ceva deter- 
minabil și ceva determinant, una este expresia voinței 
divine, cealaltă a intelectului divin. Voinţă și intelect 
sînt, atît unul cît și celălalt, numai întrucît se mani- 
festă în lucrurile create, nu însă în sine însuși. Ceea ce 
unește determinabilul cu determinantul este imitarea 
substanței absolute sau a ideii. 

Dar este imposibil de spus unde începe prototipalul 
și unde contratipalul sau unde încetează. Căci cum în 
idee unul este legat cu celălalt în mod infinit, ele nu 
pot fi separate în nimic și sînt, în mod necesar, și în 
infinit împreună. 

Ceea ce este deci într-o privință determinabil este, 
în sine, iarăşi, o unitate asemănătoare cu prototipul și 
ceea ce în aceasta apare iarăși ca determinabil este con- 
siderat pentru sine o unitate amestecată a determina- 
bilului cu determinantul. Căci, pe cît de infinită este 
realitatea în contratip, pe atît este și posibilitatea în pro- 
totip şi se nasc relaţii, mereu mai înalte și mai înalte, ale 
posibilității dintr-una și ale realității din cealaltă. 

Cu cît își apropie mai mult determinabilul într-o 
esență natura determinantului, care este infinită, cu atît 

mai înaltă este unitatea posibilității cu realitatea care 
se exprimă în aceasta. De aceea, nu necesită nici o 
dovadă faptul că dintre toate cele determinabile, cor- 
purile organice sînt cele mai desăvîrșite și între ele 
acela care este cel mai mult organic. 

Cum sufletul este nemijlocit, numai unitatea cor- 
pului — care este în mod necesar particular și după 
natura sa finit — și reprezentările sale sînt cu necesi- 
tate neclare, confuze, nepotrivite. Căci, întrucît sub- 
stanța nu-i apare în sine ci în relaţia ce privește opoziția 
dintre determinant și determinat, ea nu se prezintă ca 
aceea în care amîndouă sînt absolut una, ci ca aceea 
care leagă pe una de alta într-un mod finit. 

Dar, deoarece sufletul se referă la trup, însăși ideea 
sau substanța sufletului și a trupului intră într-o relație 
exterioară cu substanța absolută și această relație exte- 
rioară determină ideea să supună timpului și duratei 
mai întîi trupul și sufletul, apoi și celelalte lucruri care 
sînt legate cu conceptul de timp și ea însăși, substanța 
absolută, să fie cunoscută numai ca ceea ce este temeiul 
existenţei (aceasta însă este cea mai opusă cunoașterii 
perfecte) şi aceasta în alte lucruri decît în ea însăși. 
Căci așa cum în relația cu unitatea determinată a 
trupului și a sufletului ideea sau substanța însăși a 
trupului și a sufletului este numai o copie a unității 
adevărate, tot așa, tot ceea ce în celelalte lucruri este 
real va deveni pentru el copie. Acesta este modul în 
care lumea fenomenelor se naște din unități. 

Făcînd abstracţie de opoziţia dintre suflet şi trup, 
fiecare unitate însă, considerată în sine, este per- 
fecțiunea și substanța absolută însăși, pentru că aceasta 
care, nu în mod relațional ci pur și simplu în sine, este 

indivizibilă, este, în ceea ce privește fiecare unitate, 
același Absolut în care posibilitatea și realitatea sînt 
una şi, întrucît ea este împiedicată prin natura sa însăși 
să ia parte la cantitate, este prin conceptul ei una, și tot 
așa, fiecare dintre unități este o lume perfectă, sufi- 
cientă ies), și există tot la fel de multe lumi pe cît de 
multe unități, aceste lumi însă, cum fiecare este la fel 
de întreagă, absolută în sine, nu se deosebesc una de 
alta, ci toate alcătuiesc O lume. 

Dacă acum considerăm acest În sine în unitate, 
atunci vedem că nimic nu poate pătrunde din afară în 
unitate care, întrucît este însăși unitatea absolută, 
conţine totul în sine și împinge din sine totul înainte 
și, oricît s-ar separa formele, rămîne mereu de nedes- 
făcut. Perfecțiunea însăși a tuturor lucrurilor consti- 
tuie principiul productiv în orice unitate, iar principiul 
limitativ și individualizator în ele este acela prin care 
eternul care se află în aceste perfecțiuni se transformă 
în ceva temporal. 

Căci În sinele reprezintă în fiecare în chip egal uni- 
versul, însă particularul reflectă în sine din această uni- 
tate absolută numai atît cît este exprimat prin relativa 
opunere a sufletului şi a trupului și, o dată ce per- 
fecțiunea mai mare sau mai mică a sufletului și a 
trupului este determinată de modul acestei opoziții, 
fiecare unitate reprezintă universul privit în temporali- 
tatea sa, potrivit cu gradul ei de evoluţie şi fiecare 
este atît de mult din univers cît a pus în sine prin prin- 
cipiul individualizator. În felul acesta, fiecare dintre 
ele îşi determină și atitudinea pasivă sau activă, ieşind 
din comunitatea cu acel etern în care se află ideile 

tuturor lucrurilor, fără ca să sufere reciproc altul vreo 
acțiune, fiecare perfect și în mod egal absolut. 

Nici o substanță ca substanță nu poate avea parte de 
acțiunea unei alte substanţe și nici ea însăși să acţio- 
neze asupra altei substanțe; căci, ca atare, fiecare dintre 
ele este indivizibilă, întreagă, absolută, Una însăși. 
Relaţia dintre suflet și trup nu este o relație de la un 
lucru la alt lucru, ci de la unitate la unitate și fiecare 
dintre ele, considerată iarăşi în sine, reflectînd în sine 
universul potrivit cu natura sa specifică, se află în acord 
cu celelalte nu prin relaţia dintre cauză și efect, ci prin 
armonia determinată în eternitate. Însă corpul ca atare 
este mișcat de către corp, căci el însuși aparține doar 
fenomenului și în lumea reală nu există o trecere; căci 
În sinele este o asemenea unitate care, considerată în 
sine, este la fel de puțin capabilă de acţiuni ca și ducînd 
lipsă de ele, ci întotdeauna este egală cu sine, mereu 
creînd infinit din infinit. 

Acel Unu, care pur și simplu există, este substanța 
tuturor substanțelor, pe care o numim Dumnezeu. Uni- 
tatea perfecțiunii sale este locul general al tuturor 
unităților și această unitate se raportează la celelalte 
unități precum se raportează la corpuri în imperiul 
fenomenelor identicul său, spațiul infinit care, neatins 
de limitele particularului, le pătrunde pe toate. 

Numai în măsura în care reprezentările unităților 
sînt incomplete, limitate și confuze ele reprezintă uni- 
versul în afara lui Dumnezeu și se comportă față de el 
ca şi față de propriul lor temei, iar în măsura în care 
sînt adevărate, îl reprezintă pe Dumnezeu. Deci Dum- 
nezeu este ideea tuturor ideilor, cunoașterea tuturor 
cunoașterilor, lumina tuturor luminilor. Din el vin toate 

și către el merg toate. Căci, pe de o parte, lumea 
fenomenelor este numai în unități și nu separată de 
ele, pe de altă parte, universul este sensibil pentru 
unități și alcătuit din lucruri separate, care sînt 
trecătoare şi neîncetat schimbătoare numai în măsura 
în care zărim doar aparenţa afectată a acestei unități. 
Însă unităţile însele sînt separate de Dumnezeu numai 
în ceea ce privește lumea fenomenelor, în ele însele 
însă sînt în Dumnezeu și una cu el. 

Dar, o prietene, pe acestea, ce cuprind numai punctele 
principale ale acestei doctrine, am ținut să le dovedesc 
suficient pentru că această formă a filozofiei conduce 
înapoi la unitate, care a fost determinată ca aceea în care 
toate sînt fără nici o contradicție și în care întrezărim 
numai perfecțiunea și adevărul tuturor lucrurilor. 

BRUNO: A mai rămas ca după voința voastră, pri- 
eteni, să cercetăm opoziţiile dintre idealism și realism.30 
Numai că se apropie timpul care ne recheamă. Hai deci, 
Luciane, să ne străduim ca în cît mai puțin timp să 
înțelegem cît mai multe şi, dacă și ţie ţi se pare încu- 
rajator, să punem la bază cercetarea acestei probleme: 
ce realism trebuie să-i opunem idealismului și ce idea- 
lism realismului ? 

LUCIAN: Înainte de toate deci se pare că este necesar, 
în general, să se spună cum se pot deosebi idealismul 
și realismul. Prin obiectul lor nu se deosebesc, dacă 
amîndouă urmăresc cel mai înalt mod de cunoaştere, 
căci acesta este cu necesitate numai Unul. Dacă însă 
ele nu ar fi în general de un caracter speculativ, fie 
unul din două, fie amîndouă, atunci nu ar fi cu putință 
în primul caz nici o comparaţie, iar în celălalt, nu ar 

merita oboseala de a cerceta deosebirea dintre ele. Acel 
Unu al oricărei filozofii este însă Absolutul. 

BRUNO: Deci Absolutul trebuie să fie în amîndouă, 
în același mod, obiectul celei 'mai înalte cunoașteri. 

Lucian: Cu necesitate. 

BRUNO: Crezi deci că idealismul și realismul se 
deosebesc prin modul lor de cercetare? 

LUCIAN: Așa cred. 

BRUNO: Dar cum? Este în Absolut o diferență sau o 
dualitate sau mai degrabă acesta nu este cu necesitate 
și în întregime unul? 

Lucian: O dualitate există nu în Absoluţul însuși ci 
numai în cercetare. Căci, cercetînd în el realul se naște 
realismul, și cercetînd idealul, idealismul. Dar în el în- 
suşi, realul este și idealul și, invers, idealul este și realul. 

BRUNO: Se pare că este necesar să determini ceea ce 
numești real şi ceea ce numești ideal; căci acestor 
cuvinte, așa cum știm, le sînt subordonate sensuri chiar 
foarte diferite. 

Lucian: Deci să înțelegem, în general, în această 
cercetare prin real esența, prin ideal forma. 

Bruno: Realismul s-ar naște deci, prin reflexia esen- 
tei, idealismul însă prin stabilirea formei Absolutului. 

LUCIAN: Așa este. 

BRUNO: Însă noi nu am spus că în Absolut forma și 
esența ar fi cu necesitate una? 

Lucian: Este la fel de necesar cum în finit esența este 
deosebită de formă. 

Bruno: Dar cum pot fi cele două una? 

Lucian: Nu prin legătura lor, ci așa încît fiecare 
pentru sine să fie același, adică fiecare, pentru sine, 
întregul Absolut. 

BRUNO: Deci realismul şi idealismul, întrucît unul 
consideră Absolutul în esență și celălalt în formă, con- 
siderau, în mod necesar şi fără contradicţie, în amîn- 
două numai Un lucru (dacă chiar este lucru) — Un 
obiect. 

Lucian: Evident. | 

BRUNO: Însă cum am putea desemna cel mai bine o 
asemenea unitate care nu se întemeiază pe o con- 
comitenţă ci pe o identitate totală? 

Lucian: Mai înainte, am determinat-o deja — cum 
mi se pare, nu chiar pe nedrept — ca in-diferență (/ndif- 
ferenz] și, prin aceasta, am exprimat tocmai indiferența 
[Gleichgiiltigkeit] pentru cercetare. 

Bruno: Dacă idealismul și realismul sînt însă cele 
mai înalte opoziții ale filozofiei, atunci, nu tocmai pe 
înțelegerea acestei in-diferenţe se sprijină recunoaşterea 
filozofiei fără nici o contradicţie, a filozofiei pur și 
simplu? 

LUCIAN: Fără îndoială. 

Bruno: Haidem să cercetăm, mai departe, după 
acest secret cel mai înalt al tuturor secretelor. Am sta- 
bilit deja mai devreme că Absolutul însuși, independent 
de orice opoziții, nu este nici unul nici celălalt dintre 
cele două lucruri opuse, el este identitate pură şi, în gene- 
ral, nimic altceva decît el însuși, adică pe deplin 
absolut. 

Lucian: Fireşte. 

BRUNO: Cît privește forma am convenit că ea este atît 
a uneia cît și a celeilalte, adică a idealității cît și a 
realității, a subiectivului cît și a obiectivului, amîndouă 
însă la fel de infinite. 

LUCIAN: Așa este. 

BRUNO: Fiecare unitate a subiectivului și a obiec- 
tivului, gîndită ca activă, este o cunoaștere. 

LUCIAN: Se înțelege de la sine. 

BRUNO: Deci o asemenea cunoaștere, care este 
deopotrivă ideală și reală, este o cunoaștere absolută. 

Lucian: Absolut sigur. 

BRUNO: Mai departe, o cunoâștere absolută nu este 
o gîndire în opoziţie cu existența ci, mai degrabă, ea 
ține în sine gîndirea și existența unite deja și în mod 
absolut. 

Lucian: Indiscutabil. 

BRUNO: Deci gîndirea și existenţa îi sînt subordo- 
nate, iar nu deasupra ei. 

Lucian: Această cunoaștere absolută este cu necesi- 
tate mai înaltă decît acestea două, întrucît ele sînt opuse. 

BRUNO: Această cunoaștere este însă față de esența 
etemului în relație de absolută in-diferență. 

LUCIAN: În mod necesar, căci această cunoaștere nu 
este altceva decît forma însăși. 

BRUNO: Dar, întrucît gîndirea și existența îi sînt sub- 
ordonate, ar fi imposibil să facem din gîndire şi exis- 
tență atribute nemijlocite, conform existenţei, ale 
Absolutului însuși. 

LUCIAN: Imposibil. 

Bruno: Vom putea considera deci, dinspre latura 
formei, drept împlinit un asemenea realism care priveşte 
gîndirea și întinderea ca proprietăți nemijlocite ale 
Absolutului, așa cum aceasta se înțelege, în mod obiș- 
nuit, despre acel realism care, de altfel, este ţinut drept 
cel mai desăvîrșit ? 

Lucian: Nu vom putea în nici un fel să-l considerăm 
astfel. 

BRUNO: Însă pe aceia care, în orice fel ar fi, fac din 
gîndirea ca atare un principiu şi îi opun, pur și simplu, 
existența îi putem socoti în întregime necopți pentru 
filozofie. 

Lucian: Bine spus. 

BRUNO: Nu este însă necesar ca noi să înfățișăm 
cunoașterea absolută ca una în care gîndirea este 
totodată, în mod nemijlocit, și o presupunere a exis- 
tenței, după cum și presupunerea existenței este o 
gîndire, în loc ca în cunoașterea finită aceasta să apară, 
mai degrabă, ca o nepresupunere a gîndirii, după cum 
și gîndirea apare ca o neexistență a existenței? 

Lucian: Inevitabil, așa este. 

BRUNO: Şi, în același timp, nu afirmăm despre cu- 
noașterea absolută — căci în ceea ce o privește nu 
există nici o opoziţie între gîndire si existență — tocmai 
faptul că ea este pur și simplu identică, simplă şi pură, 
fără nici o dezbinare? 

LUCIAN: Ai nimerit-o. 

BRUNO: Deci gîndirea şi existența se află în ea numai 
ca Doten, nu însă ca fapt. Aceea din care ceva se 
desface nu are nevoie să conțină ceea ce se separă, ci 
poate să fie, în întregime, simplă. Tocmai: fiindcă ea 
este absolută, această cunoaştere face, în relație cu 
finitul sau, în general, cu fenomenul, ca gîndirea și 
existența să se separe în mod necesar, căci altfel nu 
s-ar putea exprima ca absolut în lucrurile finite; dar 
fiecare dintre cele două — atît gîndirea cît și existența 
— ia naştere abia prin separare şi nu există, înainte de 
această separare, în nici un fel în cunoașterea absolută. 

Lucian: Trebuie să recunosc că toate acestea sînt așa. 

BRUNO: În finit ca atare gîndirea și existența nu pot 
fi unite în mod absolut ci întotdeauna numai în mod 
relativ ? 

LUCIAN: Se pare că este o consecință necesară dacă 
finitul, în conformitate cu forma, se sprijină pe opoziția 
dintre gîndire și existență. 

BRUNO: Nu este însă necesar ca şi în finit să existe 
un asemenea punct în care amîndouă, chiar dacă nu 
sînt inseparabile în mod absolut, sînt totuşi unite în 
mod absolut, anume acolo unde esenţa ce se exprimă 
în infinit a Absolutului este reprezentată perfect în finit 
sau în existență? 

Lucian: Noi am dedus deja un asemenea punct. 
El se află cu necesitate acolo unde cunoaşterea infini- 
tă — ca ceva subiectiv — se referă la un asemenea 
obiectiv care reprezintă în sine întreaga posibilitate 
infinită a aceleia ca realitate. Este punctul de impact 
al infinitului asupra finitului. 

Bruno: Dar cînd cunoaşterea finită se referă la ceva 
obiectiv, atunci — neținînd seama de infinitul pe care 
acest obiectiv îl exprimă în finit — se referă în mod 
necesar la ceva particular. Unitatea gîndirii cu existența 
este deci numai în idee și într-o intuiție intelectuală 
ceva absolut, în acţiune sau în realitate fiind însă întot- 
deauna numai relativ. 

Lucian: Evident. | 

BRUNO: Întrucât, în general, am numit acea unitate 
determinată a gîndirii cu existenţa eu, tot așa îl putem 
numi eu absolut, în măsura în care el este intuit inte- 
lectual, și eu relativ, în măsura în care el este relativ. 

LUCIAN: Fără îndoială. 

BRUNO: În eul relativ, prin aceea că cunoaşterea con- 
siderată ca obiectivă se referă la conceptul infinit al 
acesteia, obiectele sînt determinate și puse ca infinite, 
însă numai pentru finitatea și infinitatea eului relativ; 
opoziţia dintre finit şi infinit este numai relativ 
suprimată, se nasc adevăruri relative, o cunoaștere, fără 
îndoială, infinită dar numai relativă. 

LUCIAN: Și în ceea ce privește aceasta sîntem de 
acord. 

BRUNO: În schimb, în eul absolut sau în intuiţia inte- 
lectuală, deși în mod infinit, lucrurile nu sînt determi- 
nate pentru lumea fenomenelor, ci după caracterul etern 
sau după cum sînt ele în sine. Se naște o cunoaștere 
absolută. 

LUCIAN: Așa trebuie să fie. 

BRUNO: Întrucît obiectele sînt determinate infinit 
numai prin cunoaşterea relativă, ele sînt numai prin 
știința aceasta şi pentru știința aceasta. 

Lucian: Fireşte. 

BRUNO: Şi dacă vrem să vedem idealitatea, în în- 
țelesul general al cuvîntului, numai ca opus al realității 
sensibile, iar în idealism nimic altceva decît o doctrină 
care neagă realitatea lumii sensibile, atunci, în raport 
cu lucrurile astfel determinate, orice filozofie. este cu 
necesitate idealism si este opusă, cu necesitate, realis- 
mului luat și acesta în înțelesul general al cuvîntului. 

Lucian: Cu necesitate. 

Bruxo: Numai din acest punct de vedere al rela- 
tivei unități a subiectului cu obiectul unitatea absolută 
a amîndurora apare pe deplin independentă de ele, de 
neatins prin cunoaștere. Numai în acțiune această uni- 
tate devine ceva corespunzător cu natura acestora, 

păstrată în cunoașterea relativă, adică ceva în întregime 
independent de această cunoaștere, obiectiv, căci obiec- 
tivul, în ceea ce trebuie să se întîmple, apare ca ceva 
care nu este o cunoaștere, deoarece cunoașterea (după 
supoziţia de mai înainte) este determinată, pe cînd ceea 
ce trebuie să se întîmple este nedeterminat. Cu aceasta, 
relația de diferență a absolutului cu știința și cunoaș- 
terea este mai accentuată. Din punctul de vedere al 
științei relative, realul originar este îndreptat către sfera 
eticii, speculaţia în legătură cu aceasta către aceea a 
datoriei. Aici apare unitatea gîndirii cu existența, mai 
întîi, drept una categorică și absolută, însă, întrucît 
armonia absolută a realității cu posibilitatea nu este cu 
putință în timp, această unitate nu este pusă în mod 
absolut ci cerută în mod absolut; deci pentru acțiune 
ca ordin și sarcină infinită, pentru gîndire însă ca o 
credinţă care este sfîrșitul oricărei speculații. 

Lucian: Nu am nimic de obiectat față de corecti- 
tudinea acestor concluzii. 

BRUNO: Întrucît unitatea absolută a gîndirii şi a 
existenței există numai ca cerință, ea este pretutindeni 
unde se află, de exemplu, în natură, numai prin Datorie 
[das Sollen] şi pentru Datorie. Acesta constituie materia 
originară nu numai pentru toate acţiunile, ci și pentru 
toate existențele. Natura are o importanță speculativă 
numai pentru etică, întrucît este în general numai 
organ, numai instrument; ea nu există pentru natura sa 
divină proprie, în frumuseţea sa proprie, care nici în 
afară de ea și nici în ea nu are scop, și cercetată în sine, 
este ceva mort, numai obiectul și materia unei acțiuni 
care se află în afara ei și nu provine din ea însăşi. 

LUCIAN: Ceea ce spui tu este ceea ce se poate deduce. 


166 


BRUNO: Deci o filozofie care este întemeiată pe o 
asemenea ştiinţă nu reprezintă cu desăvîrșire întruchi- 
parea conştiinţei comune și nu îi este în întregime 
corespunzătoare, fără ca astfel să fie în cea mai mică 
măsură filozofie ? 

LUCIAN: Absolut sigur. 

BRUNO: Acel idealism care, după ce și-a pierdut uni- 
tatea absolută, pune în locul punctului de in-diferență 
absolut drept principiu punctul de in-diferență relativ 
al subordonării existenței față de gîndire și al finitului 
și eternului față de infinit va fi în mod necesar opus 
realismului ? 

Lucian: Inevitabil, dacă realismul se întemeiază pe 
esența Absolutului, iar idealismul poate fi identificat 
numai cu cunoașterea absolută. 

BRUNO: Tocmai de aceea are un astfel de idealism ca 
principiu nu idealul în sine ci numai idealul care apare? 

LUCIAN: În mod necesar, căci altfel el s-ar putea 
vedea în afara oricărei opoziții cu realismul. 

BRUNO: Însă subiectul-obiect pur, acea cunoaștere 
absolută, eul absolut, forma tuturor formelor este în 
schimb fiul Absolutului, etern identic cu Absolutul și 
nu se deosebeşte de esenţa acestuia, ci este unul cu el. 
Cine îl are pe acesta îl are și pe Tatăl și numai prin el 
se ajunge la acesta și învățătura despre el este aceeași 
cu cea despre Tatăl. 

A înțelege in-diferența Absolutului, faptul că în ceea 
ce privește Absolutul ideea este substanța, realul pur 
și simplu, că forma este şi esența iar esența și forma, 
că nici unul nu poate fi separat de celălalt, că fiecare 
nu este doar imaginea identică a celuilalt ci celălalt 
însuși — a cunoaște această in-diferență înseamnă a 
cunoaşte centrul de greutate absolut și, totodată, acel 

metal originar al adevărului, a cărui materie intră în 
aliaj cu toate adevărurile individuale şi fără de care 
nimic nu poate fi adevărat. 

Acest centru de greutate este același în idealism şi 
realism și dacă amîndouă sînt opuse unul altuia, atunci, 
fie într-unul fie în amîndouă, lipsesc cunoașterea sau 
reprezentarea lui perfectă. 

În ceea ce priveşte forma ştiinţei și cerința ca, dez- 
voltînd în întregime sîmburele consistent, să se per- 
fecționeze acele principii într-o armonie perfectă cu 
alcătuirea universului a cărui amprentă fidelă filozofia 
trebuie să fie — nu putem prescrie pentru acest scop nici 
o regulă mai bună, nici pentru noi înşine nici pentru 
alții, pe care s-o avem permanent în fața ochilor, decît 
cea pe care anterior un filozof a lăsat-o moștenire cu 
cuvintele****** ` pentru a pătrunde în cele mai adînci 
secrete ale naturii, trebuie să cercetăm fără oboseală 
granitele extreme opuse și care se contrazic ale lucru- 
rilor; a găsi punctul de unire nu este cel mai mare lucru, 
ci a dezvolta din acesta şi opusul său; acesta este 
secretul propriu-zis și cel mai adînc al artei filozofării. 

Numai urmînd această regulă vom înțelege mai întîi 
felul în care din interiorul absolute) identități a esenței 
și formei izvorăsc finitul și infinitul deopotrivă, că unul 
este cu necesitate și în eternitate în celălalt și cum acea 
lumină simplă, care provine din Absolut și este chiar 
acesta însuşi, apare separat în diferență și in-diferență, 
finit şi infinit, vom determina precis modul de separare 
și de unire pentru fiecare punct al universului; aceasta 
trebuie s-o urmăm pînă unde acel punct de unire ab- 
solut apare separat în două puncte relative, și într-unul 
recunoaştem izvorul lumii reale și naturale, iar în 
celălalt al lumii ideale și divine, astfel că într-una 

sărbătorim, într-adevăr, devenirea în om a Dumne- 
zeului etern, în cealaltă necesara devenire în Dum- 
nezeu a omului și, mișcîndu-ne pe această scară 
spirituală în sus şi în jos, liber și fără nici un obstacol, 
ba vedem, coborînd, ca separată unitatea principiului 
divin şi natural, ba, urcînd, din nou totul topindu-se în 
Unul, natura în Dumnezeu iar Dumnezeu în natură. 
Apoi, după ce am ajuns pe această înălțime și am 
intuit lumina armonioasă a acestei cunoașteri minunate 
și am cunoscut, totodată, această cunoaștere ca reală în 
esența divină, numai atunci ni se va permite să vedem 
frumosul în strălucirea sa cea mai înaltă fără ca să fim 
orb de contemplarea sa și să trăim în comunitate 
fericită cu toți zeii. Vom înțelege atunci sufletul regesc 
al lui Jupiter; a sa este puterea; sub el se află însă prin- 
cipiul formator și cel lipsit de formă și pe amîndouă, 
în adîncimea prăpastiei, un zeu subpămîntean le leagă 
din nou: el însă locuiește în eterul inaccesibil. Nici 
soarta universului nu rămîne ascunsă pentru noi, 
retragerea principiului divin din lume, și nici faptul că 
materia unită cu forma se supune necesității rigide; 
nici reprezentările cu privire la soarta și moartea unei 
divinităţi, suferințele lui Osiris, moartea lui Adonis, 
care sînt date în toate misterele, nu vor mai fi întune- 
cate. Înainte de toate însă, ochii noştri vor fi îndreptați 
către zeii cei de sus și, participînd la existenţa lor cea 
mai fericită prin contemplare vom deveni, într-adevăr, 
cum se exprimau cei antici, desăvîrşiţi; întrucît noi nu 
numai că scăpăm de moarte ci ca atare trăim în cercul 
măreț ca aceia care au resimțit sfințenia bunurilor ne- 
muritoare. Iată, prieteni, că deja ne îndeamnă să pornim 
la drum noaptea care pogoară și lumina stelelor care 
scînteiază singuratic. Haidem, dară, să plecăm de aici. 

ÎNSEMNĂRILE LUI SCHELLING 


Despre principiul divin și principiul natural al lucru- 
rilor. Drept explicaţie preliminară servește următorul 
pasaj din Timeu de Platon (în Tim. p. 385) — Avo 000 
dën pn Sopiteo8os, tò Ev &vayxaiov, TO GE Beiov, kai 
70 pèv Belov év Gnon Core KTTIGEWG veka EVBOINOvVOG 
Biov og 600v TD h pvoIq EvătxeaL2) 

* p. 50 și Sofocle... cu cuvintele... Într-un fragment 
care s-a păstrat la Plutarh și poate fi găsit în Opp. Soph. 
ed. Brunk T. IV, p. 686. 

** p, 62 cum spune Socrate la Platon. În pasajul din 
Filebos, p. 217.b) 

*** p. 96 Observă, deci, prietene, sensul legilor ce 
par să ne fie dezvăluite de o inteligență divină. Cu 
aceasta mă gîndesc la legile kepleriene. Pentru a 
amenda caracterul lor speculativ, trebuie, mai înainte, 
să le curățăm de falsificările empirice și mecanice de 
mai tîrziu și să le recunoaștem în puritatea lor. Pentru 
aceasta ne putem bizui cu convingere pe strădaniile 
anterioare ale unui prieten: conținutul pozitiv al 
concepţiei exprimate aici, prin aceste legi, corespunde 
cu schema generală a construcției care domină în 

această discuţie; căci cele trei legi ale lui Kepler se 
comportă după această schemă, în general, ca in-dife- 
renta, diferența și totalitatea în care cele două își recon- 
struiesc unitatea; în felul acesta, cele trei legi exprimă, 
în mod desăvîrşit, organismul-rațiune în întregimea sa, 
alcătuind un sistem în sine. Pentru un timp, aceasta 
poate fi steaua călăuzitoare pentru toți aceia care vor 
să înțeleagă dialogurile lui Bruno, dar nu sînt dispuși 
să aștepte explicaţiile ulterioare care vor fi date în altă 
parte. 

**** p, 145 Cît privește soarta acelei doctrine... 
Cunoscătorilor abia dacă mai este nevoie să le amintim 
că expunerea care urmează ne apropie cel mai mult de 
modul special în care Giordano Bruno a înfățișat doc- 
trina despre univers, mai ales în conformitate cu acel 
extras, plin de spirit, din opera sa Despre cauză, prin- 
cipiu şi unitate, pe care l-a dat Jacobi, ca o anexă la 
Scrisori despre doctrina lui Spinoza. 

În afară de faptul că Bruno explică drept identice 
sufletul și forma unui lucru (op. cit. p. 269) și, în felul 
acesta, îi este imposibil să găsească punctul cel mai 
înalt al in-diferenței dintre materie și formă, în timp ce, 
dimpotrivă, Alexander afirmă că în formă sufletul 
însuși nu este decît contrariul Unului și, în felul acesta, 
îl subordonează formei, următoarele pasaje din Bruno 
pot fi considerate a confirma sau a fi paralele cu ex- 
punerea lui Alexander. d 

„Noi trebuie să deosebim forma întîmplătoare de 
forma necesară eternă și primă, care este forma și 
izvorul formelor.“ 

„Cum sînt această formă primă generală și acea 
materie primă generală unite, de nedespărțit, diferite și 

totuși numai o singură existență? Noi trebuie să căutăm 
dezlegarea acestei enigme“ (pp. 282, 283.) 

„Posibilitatea perfectă a existenței lucrurilor nu 
poate să preceadă și, la fel de puțin, să supraviețuiască 
existențelor reale. Dacă o posibilitate perfectă ar fi 
reală fără să fie dată existența reală, lucrurile ar fi 
create în ele însele și ar fi aici înainte ca ele să fie. 
Principiul prim si perfect, care cuprinde în sine toate 
lucrurile, poate fi totul și este totul. În el forța activă 
și potența, posibilitatea şi realitatea sînt existența 
nedesfăcută și de nedesfăcut. Nu ca și celelalte lucruri 
care pot să fie și să nu fie, care pot fi determinate astfel 
sau altfel. Fiecare om este, în orice moment, ceea ce 
el poate să fie în acel moment, dar nu tot ceea ce ar 
putea să fie în general şi conform cu substanța. Tot 
ceea ce există, ceea ce poate să existe este numai Unul, 
care cuprinde în existența sa toate celelalte existențe“ 
(p. 284). 

„Universul, natura necreată, este, de asemenea, tot 
ceea ce poate să fie în fapt şi dintr-o singură dată, 
întrucît conţine în sine întreaga materie împreună cu 
forma divină, netrecătoare a înfățișărilor sale schim- 
bătoare; dar în dezvoltările sale moment cu moment, 
în părţile, în calitățile sale separate, în existențele sale 
particulare, în exterioritatea sa în general, el nu este 
totuși ceea ce este şi ceea ce poate să fie, ci numai 
umbra imaginii principiului prim, în care forța activă 
și potenta, posibilitatea și realitatea sînt unul și același 
lucru“ pp. 285 ș. urm. 

„Noi nu avem ochi nici pentru înălțimea acestei 
lumini și nici pentru adîncimea acestei prăpăstii, despre 
care cărțile sfinte, unind cele două limite extreme, ne 

spun cu măreție: Tenebrae non obscurabantur a te. Nox 
sicut dies illuminabitur. Sicut tenebrae ejus, ita et lumen 
ejus“ (p. 278). 

„Să ne ferim a amesteca cumva această materie de 
ordin secundar care singură este subiectul lucrurilor 
naturale şi trecătoare cu cea care este comună atît lumi, 
sensibile cît ai lumii suprasensibile“ (p. 287). 

„Această materie, care se află la temelia lucrurilor 
corporale şi necorporale, este o ființă multiplă, întrucît 
închide în sine mulțimea formelor, dar, considerată în 
sine, este absolut simplă şi indivizibilă. Căci ceea o 
este totul nu poate fi nimic în mod special. Mărturises: 
că nu este ușor de înţeles pentru oricine cum ceva poa“: 
să aibă toate calităţile şi nici una, cum poate fi forn: 
a tot ceea ce există fără ca el însuși să aibă o formi. 
dar înțelepților le este cunoscut principiul: non potes, 
esse idem totum et aliquid“ (p. 290). 

***** pD, 153 Nu pe nedrept, prietene... Deşi, pe di 
o parte, Anselmo este legat de intelectualismul leib- 
nizian, pare, pe de altă parte, să restrîngă această doc- 
trină, în prelegerile sale, la prima sa mărginire, aceea că 
pornește din conceptul de morală; totuși se naște conco- 
mitent întrebarea dacă această doctrină nu este într-ade- 
văr interpretată aici într-un sens mai înalt, şi dacă nu 
cumva în dezlînarea și lipsa ei de formă, pe care o face 
necesară această primă mărginire, nu a răzbit cîte o 
exprimare a adevăratei filozofii cu claritatea pe care o 
întîlnim de atîtea ori în discursul lui Anselmo, ca de 
exemplu faptul că numai reprezentările inadecvate lasă 
ca lucrurile să se vadă în afara lui Dumnezeu. Această 
întrebare este cu atît mai naturală cu cît, în general, 
chiar în zilele noastre, aoctrina lui Leibniz în princi- 

palele sale puncte, ca armonia prestabilită (care se 
referă la relaţia dintre trup și suflet), legătura monadelor 
cu Dumnezeu, ș.a., rămîne total neînțeleasă chiar și 
pentru aceia care se recunosc drept adepții lui sau vor 
să întoarcă filozofia iar la el; cu toate acestea nu se 
poate găsi în discursul lui Anselmo ceva care să nu 
poată fi ilustrat, într-adevăr, cu pasaje din Leibniz, fără 
a fi necesară căutarea unui mijloc de refugiu prin 
această referire la spiritul intelectualismului său. Se 
pot face referiri la mai multe afirmaţii în ceea ce pri- 
vește, de exemplu, existența unităților în Dumnezeu 
sau la faptul că, potrivit reprezentărilor raționale sau 
adevărate, totul s-ar afla în Dumnezeu; aceste afirmaţii 
sînt de găsit, în parte, în Nouveaux essais, în parte, într-un 
adaos la acestea privind teorema lui Mallebranche că 
noi vedem toate lucrurile în Dumnezeu. 

****** p, 168 cea pe care anterior un filozof a lă- 
sat-o moștenire cu cuvintele: Acesta este, de asemenea, 
Giordano Bruno ale cărui cuvinte (din extrasul amintit 
deja, p. 303), citate aici, le putem considera ca simbolul 
adevăratei filozofii. 


OBSERVAŢII LA ÎNSEMNĂRILE LUI SCHELLING 


a) Textul platonician citat de Schelling se află în Timeu 
(68e) — „Rezultă de aici că trebuie să distingem două feluri 
de cauze, unele ținînd de necesar, altele de divin. Divinul 
trebuie să-l căutăm în toate cîte sînt, năzuind să dobîndim în 
viață atîta fericire cît poate natura noastră să cuprindă.“ (trad. 
Petru Creţia şi Cătălin Partenie, Platon, Opere, Editura 
ştiinţifică, București, 1993, vol. VII, p. 188). 

b) Textul platonician la care face aluzie Schelling se află 
în Filebos (16 c-17a): „Este vorba precum mie cel puțin mi 
se înfățișează, de un dar zeiesc pentru oameni. El a fost zvîrlit 
din sălașul zeilor prin mijlocirea vreunui Prometeu laolaltă 
cu un foc de măreață strălucire. Iar cei vechi, fiind mai vred- 
nici şi locuind mai aproape de zei decît noi, au transmis 
această revelație, anume că cele considerate a exista de-a 
pururea constau din unu și din multiplicitate şi că ele posedă 
limita şi nelimitatul crescute prin fire laolaltă în ele. Astfel 
fiind rostuite aceste entități, trebuie deci ca noi să stabilim 
şi să căutăm de fiecare dată o singură Idee în legătură cu 
orice — căci o vom afla acolo şezînd; iar dacă o înțelegem, 
să căutăm dacă în urma acestei unice idei nu mai sînt cumva 
două sau, dacă este cazul — trei, ori alt număr și la fel să 
procedăm cu fiecare unu dintre acestea, pînă ce unul de la 
început ar fi văzut nu doar ca unu, ca multiplicitate şi ca 
nelimitat, ci și ca o mulțime determinată numeric. Iar Ideea 

nelimitatului nu trebuie raportată la multitudine, pînă ce nu 
S-ar vedea întreg numărul acestei multitudini situat între 
nelimitat și unu. De abia atunci, după ce fiecare unu a fost 
aşezat astfel în raport cu nelimitatul, putem să-i dăm pace. 
Iar zeii, cum spuneam, ne-au lăsat în acest fel, prin tradiţie, 
să cercetăm, să învăţăm noi înșine şi să-i învăţăm și pe alţii 
în acest fel. Dar «înțelepţii»» de azi îl obțin pe unu oricînd 
s-ar brodi, ba mai pripit, ba mai alene decît se cade. Iar după 
unu, obțin de îndată nelimitatul, pe cîtă vreme intermediarele 
le scapă; ci, prin aceasta chiar, se face deosebirea dintre felul 
dialectic şi sfada curată, în chipul în care cuvîntăm unii cu 
alții.“ (Platon, Opere, Editura ştiinţifică, Trad. Andrei Cor- 
nea, Bucureşti, 1993, vol. VII, p. 28.) 

c) Panteismul pătrunde în Iluminismul german legat de 
numele lui Spinoza (1632-1677) şi, o dată cu el, este chemat 
în actualitatea filozofică a vremii și Giordano Bruno 
(1548-1600). În trezirea interesului pentru Spinoza un rol 
de seamă La avut Jacobi (1743-1819) prin lucrarea sa Uber 
die Lehre des Spinoza (Despre doctrina lui Spinoza), 1775. În 
această lucrare el dă extrase amănunțite din dialogul lui 
Bruno, Della causa, principio ed uno (Despre cauză, principiu 
și unitate), 1584. Prin aceste extrase, Jacobi l-a influențat şi 
pe Schelling: fragmentele citate de Schelling din Jacobi nu 
redau, întotdeauna, cu exactitate originalul lui Bruno. Am 
încercat să identificăm aceste texte, în unica traducere autori- 
zată în româneşte, pînă acum, a dialogului lui Bruno Despre 
cauză, principiu și unitate (Societatea Română de filozofie, 
Bucureşti, f. a., trad. Ioana Anin.) 

Textul lui Bruno, de la p. 269 a lucrării lui Jacobi, la care 
se referă Schelling este — „Teofil — Nolanul afirmă aceasta: 
că există o inteligenţă care dă fiecărui lucru esenţa și pe care 
pitagoricienii şi Timeu o numesc dătătoare de forme; că 
există un suflet și un principiu formal care plăsmuieșşte și 
care dă forma fiecărui lucru și pe care aceiași îl numesc izvor 
al formelor; că există o materie din care se face şi capătă 

formă fiecare lucru şi pe care toți o numesc receptacol al 
formelor.“ Textul se află la p. 98, ediția românească. 

Problema relației materie-formă este discutată în opera lui 
Bruno în dialogul al III-lea (pp. 95-99, ediția românească). 
Mai semnificativ este pasajul următor, la care pare a fi 
trimis şi Schelling: „Dic(son) — Vedem că toate formele 
naturale se desfac din materie și se întorc din nou în materie; 
de unde se pare, într-adevăr, că nici un lucru nu este constant, 
stabil, veşnic şi demn de a fi socotit principiu, afară de ma- 
terie. Pe lîngă aceasta, formele nu au existenţă fără materie, 
în ea se nasc şi în ea pier; din sînul ei ies și în ea sînt din nou 
primite; de aceea, materia care rămîne întotdeauna aceeași 
şi întotdeauna fecundă trebuie să aibă principala prerogativă 
de a fi recunoscută drept singurul principiu substanţial, adică 
drept ceea ce este în ceea ce rămîne întotdeauna; iar formele 
toate împreună trebuie înțelese numai ca determinări felurite 
ale materiei, care vin şi se duc, care încetează de a fi şi se 
reînnoiesc; de aceea nu toate pot fi recunoscute drept prin- 
cipii“ (p. 98, ediția românească). În continuare, „Teo(fil) — 
De aici se poate conchide tot în ciuda lor că afară de forma 
accidentală exterioară și materială, nimic nu se nimiceşte şi 
nu-şi pierde existenţa. De aceea, atît Materia cît şi Forma 
substanţială a fiecărui lucru din natură, adică Sufletul, nu se 
pot nimici și nu-și pierd niciodată existența. În întregime şi 
pretutindeni“ (p. 95, ediția românească) şi, de asemenea: 
„Teo(fil) — Acestea se găsesc însă între principiile de indi- 
viduare și produc particularitatea, deoarece materia nu se 
strînge între marginile unui lucru particular decît prin mij 
locirea unei forme; şi întrucît această formă este principiu 
constitutiv al unei substanţe, ei afirmă că este substanțială, 
dar pe urmă nu pot s-o arate în existența ei reală în natură 
decît ca accidentală“ (p. 97, ediția românească). 

Textul citat de Schelling de la p. 284 a lucrării lui Jacobi 
este : „Deoarece posibilitatea absolută prin care lucrurile care 
sînt în act pot de asemenea să fie actul nu precede actuali- 

tatea, nici nu o urmează. Mai mult, posibilitatea existenţei 
coexistă cu existența actuală şi nu o precede; deoarece dacă 
ceea ce poate să fie ar putea singur să treacă în act, atunci 
ar fi înainte de a fi fost făcut. Contemplă acum principiul 
prim şi desăvîrşit care este tot ce poate fi şi care nu ar fi 
totul dacă nu ar putea să fie totul; în el așadar actul şi potența 
sînt unul şi acelaşi lucru. Nu se întîmplă tot astfel în cele- 
lalte lucruri care, deşi sînt ceea ce pot să fie, ar putea totuși 
să nu fie şi ar putea desigur să fie altceva sau să fie în alt fel 
ceea ce sînt; deoarece nici un alt lucru nu este ceea ce poate 
să fie. Omul este ceea ce poate să fie, dar nu este tot ceea 
ce poate să fie. [Piatra nu este ce poate să fie, deoarece nu 
este var, nu este lut, nu este praf, nu este iarbă.) Acela care 
este tot ceea ce poate să fie este unul, este cel care în exis- 
tența sa cuprinde fiecare existenţă. [El este tot ceea ce există 
şi poate să fie orice alt lucru care este și care poate să Del 
(Textul se află la pp. 105-106 ale traducerii românești.) 
Textul citat de Schelling de la p. 285 din Jacobi este: 
„Universul, care este chipul măreț, imaginea cea mare și 
natura una născută este şi el tot ceea ce poate să fie întrucît 
speciile şi membrele principale rămîn aceleași în ele însele 
Şi întrucît ele cuprind întreaga materie căreia nu i se adaugă 
nimic şi din care nimic nu se scoate, care are toate formele 
şi nu are nici o formă unică; dar în înseși aceste diferențe, 
în aceste moduri, în aceste proprietăți și în acești indivizi, el nu 
este totuși tot ceea ce poate să fie; de aceea, el nu este altceva 
decît o umbră a realităţii actuale prime şi a primei potențe 
Şi în el potenţa și actul nu sînt prin urmare absolut acelaşi 
lucru, deoarece nici una din părţile lui nu este tot ceea ce 
poate să fie.“ (Textul se află la p. 107 a traducerii româneşti.) 
Cele două texte citate de Schelling de la p. 287 din Jacobi 
sînt: „Dic(son) — Nu există așadar nici un ochiu care să se 
poată apropia sau care să poată pătrunde pînă la această 
prăpastie cea mai adîncă.“ „Teo(fil) — Coincidenţa acestui 
act cu potenţa absolută a fost foarte limpede arătată de spiri- 

tul divin atunci cînd a spus: «Tenebrae non obscurabantur a 
te. Nox sicut dies illuminabitur. Sicut tenebrae eius, ita et 
lumen eius.»“ (Textul se află la p. 111 a ediției româneşti. 
Versetul biblic este din Psalmul 138, v. 12: „Dar întuneri- 
cul nu este întuneric la Tine şi noaptea ca şi ziua va lumina. 
Cum este întunericul ei, aşa este şi lumina ei“ (Biblia, Edi- 
tura Institutului Biblic și de Misiune al Bisericii Ortodoxe 
Române, Bucureşti, 1982). Celălalt text se află tot la p. 111 
a ediției românești; „Teo(fil) — Ei au prearmmărit peste măsură 
esența materiei şi au produs, prin aceasta, indignarea unora 
dintre teologi. S-a întîmplat astfel să fie pentru că nu s-au 
exprimat bine; fie pentru că ceilalți nu i-au înțeles în între- 
gime; întrucât, hrăniți numai cu sentimentele lui Aristotel, 
aceștia din urmă iau materia întotdeauna în înțelesul de sub- 
strat al lucrurilor naturale; şi nu se gîndesc că materia este 
astfel pentru ceilalți — adică pentru cel dintîi — încît este 
comună lumii inteligibile şi celei sensibile, după cum spun 
ei dînd cuvîntului materie un înțeles echivoc bazat pe ana- 
logia cu adevăratul său înțeles.“ 

În sfîrşit, textul de la p. 290 din Jacobi, la care face 
Schelling trimitere, se găseşte la p. 132 a ediţiei româneşti: 
„Teo(fil) — Așa este; deoarece forma care cuprinde toate 
calitățile nu este ea însăşi nici una dintre acestea; ceea ce 
cuprinde toate formele nu are nici una dintre ele; ceea ce 
cuprinde toată existența sensibilă nu poate fi, tocmâi de 
aceea, perceput. Este în sens mai înalt indivizibil ceea ce cu- 
prinde toată existența naturală; este astfel în sens mai înalt 
ceea ce cuprinde toată existența intelectuală; şi este indivizi- 
bil în sensul cel mai înalt ceea ce cuprinde toată existența ce 
poate să existe. Dic(son) — Afirm că există, asemenea acestei 
scări a existenței, şi o scară a putinţei existenței? și afirm că, 
așa cum merge înălțîndu-se esența formală, tot astfel se înalță 
esența materială? Teo — Desigur. Dics — Adînc și înalt con- 
cepi aşadar această definiție a materiei și a putinței. Teo — 
Într-adevăr. Dics — Dar acest adevăr nu va putea fi înțeles 

de toți, deoarece este oricum greu de conceput cum se poate 
ceva să aibătoate felurile de dimensiuni și nici una dintre ele, 
cum poate să aibă toată existența formală și totuși să nu aibă 
nici o formă? Teo — Dumneata înţelegi în ce fel este cu 
putință aceasta? Dics — Cred că da; deoarece înțeleg bine 
că, întrucît este totul, actul nu trebuie să fie ceva anumit. 
Pol(iimniu) — «Non potest esse idem totum et aliquid; ego 
quoque-illud capio» (Acelaşi lucru nu poate fi deodată totul 
şi ceva deosebit: chiar şi eu pricep aceasta).“ 


Note 


1. Egida este scutul zeiței Atena. 

2. Noţiunea de intelect arhetipal (intellectus archerypus) îşi 
are originea în Kant. În $ 77 din Critica facultății de judecare, 
Editura ştiinţifică și enciclopedică, București, 1981, trad. Vasile 
Dem Zamfirescu şi Al. Surdu) se spune: „În același timp 
înțelegem astfel de ce în știința naturii nu sîntem încă mulțumiți 
cu explicarea produselor naturii prin cauzalitate finală. Aceasta, 
deoarece vrem să apreciem producerea naturii numai în funcție 
de facultatea noastră de a judeca, adică în conformitate cu facul- 
tatea de judecare reflexivă și nu cu obiectele însele pentru folosul 
facultăţii de judecare determinative. În acest caz, ar fi cu totul 
inutil să mai demonstrăm că este posibil un astfel de intellectus 
archetypus, dar trebuie dovedit că opoziţia lui față de intelectul 
nostru discursiv, care are nevoie de imagini (intellectus ectypus), 
precum și contingenţa alcătuirii lui specifice ne conduc la acea 
idee (a unui intellectus archetypus) lipsită de orice contradicție“ 
(p. 304). Termenul desemnează natura intelectului divin care tre- 
buie gîndit ca eliberat de distincţia dintre concept și intuiție pro- 
prie condiţiei de finitudine a omului. Un asemenea intelect 
procedează intuitiv, adică temeiul lucrurilor se află în intuiţia sa; 
intuiţia unui obiect este dată prin însuși faptul conceptului său, 
altfel zis, obiectul este creat prin chiar actul gîndirii sale. Pentru 
Kant, intelectul arhetipal nu constituie decît o idee regulativă, 
un punct de vedere la care cunoașterea omenească finită nu poate 
accede; la Schelling el devine un mod de cunoaștere ce poate fi 
realinente atins dacă omul vrea să cunoască lucrurile așa cum sînt 

ele în Absolut, adică înaintea oricărei distincţii dintre obiect şi 
conceptul său. Prin arhetipuri se înțeleg ideile eterne care con- 
stituie particularizări ale Absolutului ale cărui reflectări sînt 
lucrurile ; situate în Absolut, ele realizează unitatea conceptului 
cu obiectul său, în timp ce în fenomene sau reflectări conceptele 
sînt distincte de obiectele lor. 

3. Această distincție operată între timp și eternitate este 
scoasă din Spinoza; despre un adevăr care este independent față 
de timp se poate afirma nu doar că el contează ca atare pentru 
orice timp, dar și că el este fără nici un raport cu timpul. 

4. Schelling preia aici distincţia operată de Spinoza între 
natura naturata și natura naturans, de origine neoplatonică, dar 
avînd încă din secolul al XIII-lea semnificaţia pe care i-o dă aici 
Spinoza. „Chiar și din cele spuse pînă acum cred că reiese că 
prin natura naturantă trebuie să înțelegem ceea ce este în sine și 
se concepe prin sine, adică acele atribute ale substanței care 
exprimă o esență eternă și infinită, adică pe Dumnezeu (după 
cor. I al prop. XIV și cor. II al prop. XVII) întrucît este consi- 
derat cauza liberă. În schimb, prin natura naturată înțelegem tot 
ceea ce derivă din necesitatea naturii lui Dumnezeu sau din 
fiecare din atributele lui, adică toate modurile atributelor lui 
Dumnezeu, întrucît sînt privite ca lucruri care sînt în Dumnezeu 
și care nu pot nici să existe, nici să fie concepute fără Dum- 
nezeu'“ (Etica — I, prop. XXIX, Notă, Editura științifică și enci- 
clopedică, București, 1981, p. 33, trad. Al. Posescu). 

În pasajul 46e-—48e din Timeu Platon distinge între cauza 
rațională, care creează forma cea mai bună, și cauza mecanică, 
numită „cauza rătăcitoare“. 

5. Epistola către Romani a Sfintului Apostol Petru, 8; 19-20. În 
continuare textul primeşte un accent neoplatonician, deși 
Schelling a început să-l citească pe Plotin în 1804, iar pe Proclus 
în 1820. Acest pasaj trebuie situat, mai degrabă, în apropierea 
descrierii pe care Socrate o face în Fedon (109e-—110a) pămîn- 
tului și cerului adevărat. Imaginea Fiului pentru a desemna lumea 
sau inteligența este de provenienţă platoniciană (Timeu — 92a). 
Jacobi, lector al lui Spinoza, a asimilat, de asemenea, natura 
naturans cu Tatăl şi natura naturata cu Fiul. Amestecul de teme 

platoniciene, creștine, spinoziste stă în deplin acord cu spiritul 
sincretic al dialogului. 

6. Anselmo face aluzie la pasajul din Fedru (249c—25 la), în 
care Platon se referă la mistere și la inițiați. „Iar omul care ştie 
să se folosească de acest soi de amintiri, dovedindu-se desăvîrşit 
inițiat în tainele desăvîrșite, e singurul în stare să devină cu 
adevărat desăvîrșit. Însă, în timp ce el trăieşte desprins de toate 
cîte-s poftite de omeneasca rîvnă, nestăruind decît în preajma a 
ceea ce-i divin, cei mulţi, fără să înțeleagă că el e locuit de-un 
zeu, găsesc cu cale să îl mustre și-l judecă precum pe un smintit'* 
(Fedru — 249c--d, în Platon, Opere, Editura științifică și enci- 
clopedică, București, 1983, vol. IV, trad. Gabriel Liiceanu). 

7. Ideea centrală susținută de filozofia identității este aceea 
că totul, chiar și cele temporale, poartă în sine reflectarea 
identităţii absolute ale cărei imagini sînt. Schelling pare a fi 
inspirat de pasajul din 78a—79c din Fedon. 

8. Pornind de la Blumenbach, adept al tezei epigenetice, se 
consideră că același proces de organizare este prezent în toate 
fiinţele vii. Acest punct de vedere este preluat de Kant în Critica 
facultății de judecare. Schelling o va extinde la întregul univers, 
în măsura în care consideră că acesta constituie o ființă uriașă, 
adoptînd teza pe care Kant a condamnat-o sub numele de hilo- 
zoism. S-ar părea că, vorbind de arhetipuri, Schelling ar trece de 
partea tezei opuse, a preformaţionismului, dar nu este așa. Arhe- 
tipul nu este, la el, un germene cu adevărat prezent în realitățile 
empirice, ci o tendință productivă, acționînd întotdeauna în 
același fel și urmărind realizarea unei structuri absolute care nu 
există nicăieri ca atare, fiecare organizare fiind doar o aproximare 
a sa. La acea dată, această ipoteză părea suficient de confirmată 
de filozofia comparată: în lipsa continuității de negăsit a forme- 
lor, Schelling se sprijină pe continuitatea funcţiilor organice 
arătată de Kielmeyer (Discours sur le developpement progressif des 
forces organiques dans la série des organisations — 1793). 

9. Relaţia dublă dintre frumos și artistul creator este explicată 
mai clar în Sistemul idealismului transcendental (Schellings Werke, 
II, pp. 620-624) prin relaţia dialectică dintre o tendință conștientă 
și una inconștientă, prezente amîndouă în sufletul artistului: 
existența frumosului în individ, considerat în mod absolut, cores- 

punde existenţei sale privită ca tendință inconștientă a geniului. 
Regăsim aici teza platoniciană privitor la inspiraţia poetică, dez- 
voltată în Jon, căreia i se refuză caracterul de cunoaștere 
adevărată: între poezie și filozofie există aceeași diferență ca 
între exoteric (care arată ideile în lucruri) şi ezoteric (care le 
arată în ele însele). 

10. Potrivit cu concepţia pe care Schelling a îmbrăţișat-o 
încă de mai înainte, marile opoziții metafizice conștient-in- 
conștient, ideal-real, subiectiv-obiectiv ajung la cea mai deplină 
unitate posibilă în cadrul manifestărilor artei. Aceasta pe motivul 
unei anumite ambiguități a artistului în actul creaţiei, cînd el se 
clatină între polii opuși ai conștientului și inconştientului. Creaţia 
artistică reprezintă un proces, pe de o parte, conştient, în care 
artistul ştie ce urmăreşte, angajîndu-se în munca sa în deplină 
cunoștință de cauză a scopului dorit, pe de altă parte, constituie 
un proces inconștient, întrucît artistul nu poate da seama nici de 
ceea ce face și nici de cum o face, aflîndu-se sub incidența unor 
puteri superioare străine de el, dar care acționează prin el. Fiind 
instrumentul unei puteri superioare, artistul nu-și poate trans- 
mite mai departe arta sa, ea nu poate fi nici predată și nici 
învățată, adevăratul artist, geniul creator, fiind un însingurat ce 
nu-și poate perpetua taina artei sale unor discipoli, drept care ea 
se stinge o dată cu el însuși. La fel și cu opera de artă ca produs 
al efortului creaţiei artistice. Contemplarea operelor de artă pro- 
duce o satisfacţie nesfîrșită ce se însoţeşte cu sentimentul unei 
perfecţiuni în care idealul și realul se întîlnesc într-o desăvîrșită 
corespondenţă, idealul înfăptuindu-se perfect în real; prin 
aceasta, opera de artă trezește impresia unui întreg intangibil și 
inalterabil, din care nu se poate scoate și în care nu se poate 
pune nimic. Această împrejurare însă nu se poate desluși într-o 
explicaţie conștientă, ea fiind resimţită de către contemplatorul 
operei de artă mai degrabă ca o dezvăluire a unor mistere și 
secrete superioare la care acesta participă. 

În Bruno... Schelling păstrează în continuare această con- 
cepție a creaţiei artistice și a operei de artă dar într-o altă în- 
cadrare filozofică. În operele artistice unitatea marilor opoziții 
metafizice realizată într-o formă infinită în ideile divine se întru- 
pează doar într-un mod finit, limitat. Este de reținut că cunoaș- 

terea acestei unități superioare în plan filozofic este concepută 
într-un fel mai mult iraționalist, ca un proces de creaţie și 
asimilație a operelor artei. 

11. În Scrisori filozofice cu privire la dogmatism și criticism 
(1795), Schelling afirmă: „Natura însăşi a pus granițe acestei 
comunicabilități, pentru păstrarea aprecierii unei filozofii care 
prin ea însăşi este ezoterică pentru că nu poate fi nici împărtășită 
și nici învățată...“ (Schellings Werke, L 265). Ideea ezoteris- 
mului filozofiei va fi atacată cu putere de Hegel în Prefaţa la 
Fenomenologia spiritului. 

12. Aluzie la mitul platonician al reminiscenței (anamnesis): 
Menon (8 la-—85b); Fedon (7Sa—76b); Fedru (249b-—). 

13. Formula identităţii absolute ca identitate a ei înseși cu 
contrariul ei sau identitate a identității și nonidentității a fost 
dată pentru prima oară de Hegel în lucrarea sa Deosebirea dintre 
sistemul filozofic al lui Fichte și sistemul filozofic al lui Schelling 
(1801). Schelling preferă aici formula lui Hegel celei pe care a 
dat-o el însuşi în Expunerea sistemului meu filozofic (1801) 
(„absolută indiferență“, „indiferență cantitativă“), luînd în con- 
siderare, probabil, aversiunea lui Hegel față de întrebuințarea 
conceptelor cantitative și matematice în definirea Absolutului. 

14. Prin opoziţia dintre diferenţă și in-diferență Schelling 
exprimă acea problemă a dialecticii pe care Hegel o va formula 
prin ideea unității contrariilor. Diferența dintre cei doi vizează 
nu doar forma de expresie, ci priveşte însuși conţinutul de 
gîndire ; la Schelling, este vorba de o totală suprimare, o dizolvare 
in-diferentă a contrariilor în absolut, în timp ce Hegel vorbeşte 
de suprimarea și păstrarea, de depășirea dialectică (Aufheben) a 
contrariilor (teză-antiteză) în unitatea superioară lor (sinteză). 

Pentru ca din ea să se desfacă bogăția de conținut a realității, 
totala in-diferență a subiectului și obiectului, a infinitului și fini- 
tului trebuie să se diferenţieze. În sînul Absolutului, adică în 
sine, subiectul și obiectul, infinitul și finitul nu pot intra într-o 
relație de diferenţă, de aceea deosebirile dintre ele nu pot fi de 
natură calitativă: tot ceea ce există este numai identitatea subiec- 
tului cu obiectul. Diferenţierea priveşte doar abaterile cantitative 
în favoarea uneia sau alteia dintre ele, faptul că este prepon- 

deren fie latura subiectivă De cea obiectivă și măsura în care 
una sau alta este dominantă. 

În Bruno..., corespunzător ficţiunii literare a dialogului, 
Schelling se străduiește să ocolească termenii filozofici tehnici 
pe care chiar el i-a introdus. De aceea în locul expresiei de 
„diferenţă cantitativă“, general întrebuințată de altfel, preferă 
formula „opoziția relativă a finitului cu infinitul“. Dar el nu 
manifestă consecvență în aceasta și va recădea mereu în lim- 
bajul propriu al sistemului său. 

Fondul comun al tuturor lucrurilor care asigură, totodată, și 
unitatea lor este dat de prezenţa în ele a principiului absolut con- 
ceput ca identitate perfectă a subiectului cu obiectul. Această 
unitate organică nu poate fi distrusă pe nici o treaptă a existenţei, 
dar pe fiecare dintre acestea preponderența aparține unui pol sau 
altuia, iar în această situaţie diferența calitativă, care se poate con- 
stata între fenomenele realităţii, se explică prin raporturile can- 
titative diferite în favoarea unuia dintre cei doi poli. Astfel, în 
natură predomină polul obiectiv, în timp ce în spirit polul 
subiectiv. Lucrurile pot fi exprimate sub forma unei formule: fie 
A+B, formula ce exprimă Absolutul, în care A desemnează 
subiectul iar B obiectul; în acest sens desemnăm natura prin 
A = +B iar spiritul prin +A = B, semnul + indicînd prepon- 
derența (Vezi Darstellung meines Systems der Philosophie (1801), 
8 45—46 în Schellings Werke, III, pp. 32-34). 

15. Prin „reflexii“ Schelling înțelege aici „c6pii“ sau 
„imagini“. Duplicitatea termenului exprimă cu claritate ideea 
că diversitatea fenomenelor individuale apare în cunoașterea pur 
intelectuală, în reflexie, ca urmare a desfacerii unității absolute, 
a diferenţierii acesteia. 

16. Schelling face aici aluzie la concepţia lui Fichte după 
care filozofia se înfățișează ca o „doctrină a științei“. Fichte La 
acuzat pe Schelling în cursul polemicii lor că recade în dogma- 
tismul filozofiei de dinainte de Kant, ocolind problema criti- 
cistă: Se poate cunoaște ceea ce afirmi? Cum se poate cunoaște 
ceea ce afirmi? Aici, Lucian se face, ca de obicei, ecoul ideilor 
lui Fichte. 

17. O distincţie tipică pentru gîndirea lui Schelling: idealul 
este gîndit, iar realul este intuit; conceptul constituie o unitate, 

intuiţia o diversitate ; primul este infinit și general, a doua finită 
şi particulară. În raport cu acestea, Absolutul reprezintă in- 
diferența absolută a tuturor acestor opoziții; de aceea, modali- 
tatea cunoașterii sale este dată de intuiţia intelectuală în care 
unitatea și diversitatea, infinitul și finitul, generalul și particu- 
larul sînt de neseparat. 

Prin intuiţia intelectuală Kant înțelege facultatea eului de a 
se percepe pe sine așa cum este în realitate sau în sine; o astfel 
de facultate este însă considerată ca fiind imposibilă; cunoașterea 
omenească nu poate ajunge decît la fenomene și noi nu putem 
sesiza decît modul în care eul își apare lui însuși trecut prin 
grătarul formei apriorice a timpului sau a simțului intern. Pe 
urmele lui Kant, Fichte admite posibilitatea intuiţiei intelectuale, 
dar reținînd teza kantiană declară imposibilă sesizarea unui lucru 
în sine. În intuiţia intelectuală, așa cum o înţelege Fichte, 
conștiința nu sesizează o existenţă ci un act, acela prin care, 
punîndu-se pe sine, își manifestă libertatea. Intuind propria sa 
activitate liberă, eul sesizează, în același timp, actul particular 
și finit în care se încarnează: astfel, în intuiţia intelectuală, eul 
nu poate sesiza un infinit pur (activitatea liberă) ci un infinit în 
finit: infinitul libertăţii nu poate fi decît degajat prin abstracţie 
din datul intuiției intelectuale, actul liber, particular și finit în care 
această libertate se realizează. În felul acesta este apărată ideea 
centrală a filozofiei critice, anume caracterul de nedepăşit al 
finitudinii. O dată cu Sistemul idealismului transcendental, 
Schelling, care se limitase pînă atunci la cadrele fixate de Fichte, 
va recurge la intuiţia intelectuală pentru a depăși acest cadru, 
făcînd astfel cu putință cunoașterea Absolutului : admiţînd o fa- 
cultate permanentă de a „sesiza universalul în particular“, ea nu 
este suficientă pentru a stabili că noi putem prin aceasta depăși 
punctul de vedere al cunoașterii finite și ajunge la Absolut. 
Acesta este obiectul polemicii ce intervine, începînd de prin 
1800, între Fichte a Schelling. 

18. Esenţa constituie afirmarea identității, prin enunțarea 
legii identității A=A, în timp ce forma desemnează raportul 
dintre subiect și predicat, adică distincția dintre ele în cadrul 
identității; esența trebuie pusă în mod necesar, în formă, ceea 
ce constituie procesul in-formării (Einbildung), cuvînt care, în 

germană, desemnează, totodată, și imaginația. In-formarea va fi 
formarea unei imagini (Bild) ca o trecere de la model la copie; 
dialogul lui Schelling caută să demonstreze, în permanență, iden- 
titatea celor două procese. Echivalentul esenței în natură îl con- 
stituie greutatea ce dă coeziunea. Ideea dublului proces 
in-formare-imaginaţie (Einbildungskraft) se găseşte la Paracelsus 
și J. Böhme, dar nu avem nici o dovadă că Schelling i-ar fi 
cunoscut înainte de 1802. Probabil că sugestia acestei analize vine 
de la Fichte care, pentru a explica trecerea de la un infinit 
potenţial la un infinit actual, apelează la Einbildungskraft : Eul 
se definește originar, ca activitate infinită care, pentru a se pune 
ca subiect, trebuie să se separe de propria sa activitate ca sub- 
strat al acesteia. Numai după ce această diferență (a sa însăși de 
propria sa activitate) a fost pusă, eul trebuie să-și atribuie această 
activitate infinită și să reunească în sine ceea ce a separat, 
punînd-o ca propriul său predicat. Acest dublu proces este 
atribuit acelei Einbildungskraft (3.G. Fichte, Sämtliche Werke, ed. 
LH. Fichte, Berlin 1845, vol. 1, p. 215.) 

19. Asemenea formulări de un animism atît de primitiv şi 
barbar caracterizează nu atît filozofia naturii a lui Schelling, cît 
mai degrabă modul de expresie specific adoptat în dialogul 
Bruno... . În concordanță cu fundalul literar pe care se proiec- 
tează mersul gîndirii sale, Schelling dă o expresie metaforică, 
adesea mitologizantă, fanteziilor sale de filozofie a naturii, care, 
prin îndrăzneala caracterului lor speculativ, sînt oricum dificil 
de urmărit. 

20. Parafrază a celebrei definiţii a timpului din Timeu 
(37d-—e): „Atunci s-a gîndit să facă, cumva, o copie mobilă a 
eternității și, în timp ce orînduia universul, a făcut după mo- 
delul eternității statornice în unicitatea sa o copie care veșnic se 
mișcă potrivit numărului — adică ceea ce noi am denumit timp“ 
(op. cit.) Trimitere la Timeu, pasajul 50c--d. Referirile constante 
făcute la Timeu îl obligă pe Schelling ca în al său Bruno... să 
neglijeze aspecte esenţiale ale propriei sale filozofii a naturii 
(electricitate, magnetism, chimism) în favoarea concepției astrale 
platoniciene (mișcarea sferelor cerești). 

21. Aceste afirmaţii care constermează — ca de pildă aceasta 
că greutatea nu se divide în părți — nu sînt, desigur, pe deplin 

arbitrare. În acest caz, Schelling nu trimite la caracteristicile, 
bine cunoscute din fizică, ale atracției maselor, la care se va 
referi, de altfel, în continuare, ci înfățișează însăși deducția 
spaţiului plin fizic din filozofia speculativă a naturii, pe care o 
dezvoltă, mai pe larg, în alte opere ale sale de filozofie a naturii. 
Rezultatul acestei deducţii îl constituie nu masa aceasta sau 
aceea ci totalitatea tuturor maselor, atracția reciprocă a maselor 
ca o conexiune universală a spaţiului fizic plin. 

22. Diversitatea fenomenală, cum am avut deja ocazia s-o 
observăm, se naște din abaterile cantitative în interiorul identității 
subiectului cu obiectul, a infinitului cu finitul. Aceste abateri 
stabilesc un echilibru pe diferitele trepte ale diferențierii canti- 
tative şi în felul acesta produc diferite grade. Orice asemenea 
echilibru nu poate fi decît relativ, iar gradele succesive sînt 
străbătute de tendința de a se apropia cît mai mult de deplina 
egalizare, de in-diferență; gradele aparţin, totdeauna, unei anu- 
mite linii evolutive. Pentru a desemna această dezvoltare 
graduală, Schelling recurge la termenul de potență. Termenul 
de potență desemnează, pe de o parte, caracterul deschis și neter- 
minat al fiecărei gradaţii individuale, capacitatea de dezvoltare. 
Pe de altă parte, mai apropiat de germanul Potenz, potenzieren, 
desemnînd putere și ridicare la putere, exprimă faptul că gradele 
de dezvoltare se întemeiază pe diferenţe cantitative. Așa se 
explică trimiterile reluate de atîtea ori privind ridicarea la putere. 

23. Unul din cele mai obscure pasaje ale întregului dialog 
constă în caracterizarea diferitelor corpuri cereşti și în desem- 
narea marilor regiuni ale universului, valabile și pentru sistemul 
solar în întregul său. În acest caz, Schelling nu ne oferă recon- 
strucția pe cale speculativă, de filozofie a naturii, a unor fapte 
de știință a naturii, general cunoscute și admise, ci procedează, 
la fel ca în cazul legilor lui Kepler, în mod independent și, am 
putea spune, arbitrar. Stabilirea și prezentarea ordinii corpurilor 
cerești se întemeiază pe faptul că în anumite situaţii introduce 
anumite corpuri cereşti mai mici și probabil că se gîndește și la 
comete, fără să putem preciza la care exact. Cît privește cazul 
regiunilor cereşti absolute, nu este clar nici dacă acestea sînt 
luate, într-adevăr, într-un sens astronomic sau numai cu o valoa- 
re de analogie ca şi atunci cînd, venind vorba de cele patru 

metale nobile (platină, aur, argint, aramă), fiecare dintre ele are 
drept corespondent o anumită regiune a cerului. 

Platon în Timeu (40b) distinge între astre fixe și astre imo- 
bile. La Schelling cele două regiuni desemnează două tipuri de 
planete, cele mai dense și mai apropiate de soare (Mercur, 
Venus, Terra, Marte) care sînt mai puțin desăvîrșite, şi cele mai 
puțin dense şi mai îndepărtate de soare (Jupiter, Saturn, Uranus), 
care sînt cele mai desăvîrșite. 

24. Ideea unui ax al universului poate fi derivată ca o con- 
secință a legii a treia a lui Kepler, care stabilește că pentru orice 
planetă există un raport constant între cubul distanţei sale mijlocii 
faţă de soare și pătratul perioadei sale orbitale. Aceasta îi oferă 
lui Schelling dovada că astrele formează un sistem coerent și nu 


un agregat. 
25. Este vorba, din nou, de o simplificare în manieră poetică 
ce provine din modul de expresie propriu lui Bruno... . Alte 


afirmaţii ciudate se sprijină pe faptul că Schelling încearcă să 
pună mișcarea periodică a axei pămîntului, mai precis anumite 
fenomene meteorologice, în legătură cu schimbarea polilor mag- 
netici ai pămîntului. 

26. In întreg dialogul, Schelling preia doctrina lui Spinoza 
care examinează sufletul dintr-un dublu punct de vedere, pe de o 
parte, ca idee a corpului, adică exprimînd aceeași realitate ca și 
corpul dar într-un alt atribut și, pe de altă parte, unit cu concep- 
tul său, adică ideea sa eternă în Dumnezeu (Etica — II, 20, 21). 

27. Atac direct contra lui Fichte pentru care eul absolut nu 
poate fi gîndit decît ca un act şi nu ca o existență. 

28. Paralela aceasta între organism și opera de artă se găsește 
deja în Sistemul idealismului transcendental (Schellings Werke, 
II, p. 614). 

29. Atac la adresa dualismului lui Kant și Fichte: unei filo- 
zofii care opunea natura și libertatea Schelling îi substituie, 
începînd cu Sistemul idealismului transcendental, o filozofie a 
istoriei în care unitatea lor este trăită ca destin. 

30. Pentru Schelling, prototipul idealismului îl reprezintă 
Fichte si concepția sa; vorbind despre realism se referă, în primul 
rînd, la Spinoza. 

și a celei care o exprimă în infinit — este și 
cea dintre principiul divin și principiul natural 
al lucrurilor. Căci acesta apare ca pasiv, iar 
celălalt ca activ. Astfel, materia aparţine, din 
cauza naturii ei pasive și receptive, principiu- 
lui natural, pe cînd lumina pare a fi, datorită 
naturii ei creatoare și active, de esență divină. 


SCHELLING 


Ultimele apariţii din această colecţie: 


„ Sf. Augustin Solilocvii 

. Ludwig Wittgenstein Caietul albastru 

. Martin Buber Eu și Tu 

. Platon Phaidros 

. Platon Phaidon 

„ Sf. Augustin De magistro 

. Toma d'Aquino De magistro 

. Leibniz Monadologia 

. Aristotel Categorii 

. Ludwig Wittgenstein /nsemnări postume (1914-1951) 


Lei 3500 
ISBN 973-28-0592-7 


